ΘΕΜΑΤΙΚΗ ΕΝΟΤΗΤΑ: ΟΙΚΟΝΟΜΙΚΑ

ΠΡΟΕΔΡΕΙΟ (Ι. ΜΟΥΡΑΤΟΓΛΟΥ): Κυρίες και κύριοι, καλώς ήρθατε στο θεματικό κύκλο που αφορά τα οικονομικά της Αυτοδιοίκησης. 


Παράλληλα με το δικό μας θεματικό, γίνονται όπως ξέρετε και τα άλλα, που αφορούν τα θεσμικά, κοινωνικά και το περιβάλλον. 


Στην αίθουσα την δική μας θα ασχοληθούμε με τα οικονομικά ζητήματα που αφορούν την Αυτοδιοίκηση.


Όσον αφορά το διαδικαστικό κομμάτι, θα γίνουν σύμφωνα με το πρόγραμμα από εμένα, από τον Αντιπρόεδρο της Οικονομικής Επιτροπής, κύριο Τσιαντή, από τον κύριο Ράλλη Γκέκα, ο οποίος είναι συνεργάτης της ΚΕΔΚΕ στα οικονομικά και θα μας βοηθήσει με παρεμβάσεις δικές του ο κύριος Γούπιος αν χρειαστεί, ο οποίος είναι υπεύθυνος στα οικονομικά της ΕΕΤΑΑ.


Μετά τις εισηγήσεις θα ανοίξει κατάλογος ομιλητών και σύμφωνα με τη διαδικασία όπως προβλέπεται από τον Κανονισμό Λειτουργίας του Συνεδρίου, θα ολοκληρωθεί η διαδικασία με τα συμπεράσματα, αφού γίνουν βέβαια και οι τοποθετήσεις των Συνέδρων όσον αφορά τα οικονομικά ζητήματα. 


Θα ήθελα να επισημάνω το εξής: επειδή και στην ολομέλεια και χθες το απόγευμα και σήμερα το πρωί, ακούστηκαν και έγιναν αρκετές παρεμβάσεις όσον αφορά τα οικονομικά ζητήματα, θα παρακαλούσα ιδιαίτερα γιατί ενδεχόμενα θα θέλουν διάφοροι και πολλοί συνάδελφοι να τοποθετηθούν επί των οικονομικών ζητημάτων, να μην επαναλαμβάνουμε τα ίδια πράγματα και να είστε σίγουροι πως όποια πρόταση, καινοτόμα πρόταση ή νέα πρόταση ακουστεί, θα καταγραφεί και θα συμπεριληφθεί στα συμπεράσματα του θεματικού συνεδρίου και θα παρουσιαστεί αύριο στο τέλος, πριν την ψήφιση του ψηφίσματος από το Συνέδριο. Θα παρουσιαστούν όλα τα συμπεράσματα των θεματικών κύκλων και των τεσσάρων που αφορούν οικονομικά, περιβάλλον, κοινωνικά και θεσμικά. 


Να αρχίσουμε την διαδικασία και θα κάνω την εισήγησή μου και ακολουθεί η εισήγηση του Αντιπροέδρου της Επιτροπής, κυρίου Τσιαντή και η εισήγηση του κυρίου Γκέκα. 


Από τότε που συμμετέχω στα κοινά της Αυτοδιοίκησης, δηλαδή από το 1994 και δώθε, σε κάθε Συνέδριο εκείνο που είναι βέβαιο ότι μας απασχολεί κάθε φορά και κάθε χρόνο, είναι τα οικονομικά. Τα οικονομικά τα οποία κάθε χρόνο όλο και διογκώνονται, όλο και παρουσιάζουν ιδιαίτερα προβλήματα ή κάποιες ενδεχομένως ιδιαιτερότητες και ερχόμαστε κάθε τόσο στα τακτικά μας Συνέδρια, αλλά και σε θεματικά συνέδρια που αφορούν τα οικονομικά και προσπαθούμε μέσα από αυτά να βρούμε ή να καταγράψουμε τα προβλήματα και να προσπαθούμε να δώσουμε λύσεις στα εκάστοτε αυτά προβλήματα που παρουσιάζονται. 


Έτσι και φέτος στο Συνέδριο, όπως είναι φυσικό, εκείνο που θα μας απασχολούσε και ήταν ευθύς εξαρχής γνωστό, ήταν τα οικονομικά, με ιδιαίτερο ενδιαφέρον μάλιστα αφού είχαμε σε εκκρεμότητα πάρα πολλά ζητήματα και περιμέναμε αρκετό καιρό θα έλεγα τώρα, κάποιες απαντήσεις ή κάποιες τουλάχιστον υποσχέσεις  στην κατεύθυνση της επίλυσης των οικονομικών, ιδιαίτερα καυτών, προβλημάτων που αντιμετωπίζουν όπως ξέρουμε, όλοι οι ΟΤΑ της χώρας. 


Ειδικά μετά τον 2539/97, μετά τις συνενώσεις του Καποδίστρια θα έλεγα και δεν θέλω να ονομάζω Καποδίστριας 2 εγώ τώρα αυτό που ακούγεται στα θεσμικά αιτήματα τα δικά μας. Θα μιλούσα για περαιτέρω συνενώσεις, γιατί σε καμία περίπτωση δεν θα πρέπει να συνδέσουμε την όποια θεσμική ή την όποια διοικητική μεταρρύθμιση με το όνομα Καποδίστριας. Όχι για κανέναν άλλο λόγο, αλλά εμείς καθαρά αυτοδιοικητικά θα έπρεπε αφού προχωρούμε σε ένα δεύτερο βήμα μεταρρυθμίσεων αυτοδιοικητικών, θα έπρεπε κατά την άποψή μου να το βαπτίσουμε κάπως διαφορετικά θέλοντας να δώσουμε και το στίγμα της διαφορετικότητας από εδώ και πέρα. Άρα λοιπόν, από εμένα θα ακούτε για περαιτέρω συνενώσεις και όχι για Καποδίστρια 2.


Ειδικά λοιπόν μετά τον Καποδίστρια 1 και μετά το 1997 με τις αναγκαστικές συνενώσεις, θα έλεγα τα προβλήματα της Αυτοδιοίκησης τα οικονομικά διογκώθηκαν σε τέτοιο βαθμό που χρόνο με τον χρόνο, μέρα με την μέρα, γίνονταν όλο και πιο σοβαρά. 


Έτσι πάψαμε πλέον να καταγράφουμε τα προβλήματα αφού κάθε χρόνο επαναλαμβάναμε σχεδόν τα ίδια αιτήματα και σε κανένα από αυτά μέχρι σήμερα, τουλάχιστον όσο συμμετέχω εγώ στο Διοικητικό Συμβούλιο της ΚΕΔΚΕ και από την προηγούμενη θητεία, κανένα από αυτά τα προβλήματα δεν είχε δει λύση ή έστω κάποιο φως στο τούνελ. 


Φτάσαμε στο σημερινό Συνέδριο και παρακολουθήσατε όλοι την εισήγηση του Προέδρου, καθώς και την εισήγηση του Υπουργού Εσωτερικών και είδαμε ότι μερικά από αυτά, χωρίς βέβαια να περιορίζουμε τις απαιτήσεις μας ή την διεκδικητικότητά μας, αρκετά από αυτά τα προβλήματα είδαν τουλάχιστον σε επίπεδο προφορικό, το οποίο εντός των ημερών θα δούμε αν μεταφράζεται και στο πρακτικό του κομμάτι, αν όντως αποδεικνύεται και στον τύπο. 


Αυτό το λέω διότι ακούσατε χθες τον Πρόεδρο της ΚΕΔΚΕ, ο οποίος μετέφερε μήνυμα του Υπουργού Οικονομικών ότι το μέρος αυτό που αφορούσε τα αιτήματα και μιλούσε για τις απαιτήσεις των παρακρατηθέντων, θα συμπεριληφθεί σε ειδικό κωδικό και στο προοίμιο του προϋπολογισμού, το οποίο αποτυπώνει το 1.411.000.000 €, το οποίο αφορά παρακρατηθέντες πόρους της Αυτοδιοίκησης από την εφαρμογή του 1828, δηλαδή από το 1989, μέχρι και το 2003 και όταν μιλάμε για αυτό το ποσό, μιλάμε για συγκεκριμένο ποσό το οποίο συμφωνήθηκε και από την πλευρά της ΚΕΔΚΕ, αλλά και  του Υπουργείου Εσωτερικών και από το Γενικό Λογιστήριο του Κράτους. Δηλαδή, το 1.411.000.000 το οποίο είναι παρακρατηθέντες πόροι της Αυτοδιοίκησης, αφορούν τη συμφωνία Υπουργείου Εσωτερικών, ΚΕΔΚΕ και Γενικού Λογιστηρίου του Κράτους. 


Σε καμία περίπτωση στην επίσκεψη που πήγαμε πρόσφατα στον Υπουργό Οικονομικών, τον κύριο Αλογοσκούφη, δεν αποτυπώνει το μέγεθος των παρακρατηθέντων πόρων μέχρι το 2007. Άρα οι φωνές που ακούστηκαν χθες και σήμερα το πρωί σχετικά με το  μέγεθος των παρακρατηθέντων πόρων, δεν είναι πραγματικό, διότι όπως σας είπα, δεν αφορά το σύνολο μέχρι και το 2007.


Το σύνολο των παρακρατηθέντων πόρων συμφωνήσαμε, εκτός του ποσού που συμφωνήθηκε μέχρι το 2003, να το συμφωνήσουμε με μία κοινή Επιτροπή που θα γίνει από την ΚΕΔΚΕ και από το Υπουργείο Οικονομικών, το οποίο θα αποτυπώσει την, όπως λέω εγώ, νέα γενιά παρακρατηθέντων πόρων που αφορούν χρήματα που παρακρατήθηκαν όχι από την μη εφαρμογή του 1828, αλλά από την μη εφαρμογή του άρθρου 102 του  Συντάγματος που μιλάει για τις μεταφερθείσες αρμοδιότητες. 


Η νέα γενιά λοιπόν παρακρατηθέντων πόρων που εμφανίζεται στην Αυτοδιοίκηση σήμερα, κατά κύριο λόγο οφείλεται σε μεταφερθείσες αρμοδιότητες από το κεντρικό κράτος προς την Τοπική Αυτοδιοίκηση. 


Η δέσμευση βέβαια και σε αυτήν την περίπτωση του Υπουργού Οικονομικών στην πρόσφατη συνάντηση, είναι ότι στην κοινή Επιτροπή που θα υπάρξει με το Υπουργείο Οικονομικών, θα συμφωνήσουμε τελικά σε ποιο είναι το ποσό αυτό των παρακρατηθέντων πόρων από το 2003 και μετά. 


Έτσι λοιπόν, φτάσαμε στην σημερινή μέρα και όπως ξέρετε, όταν κάνουμε ένα Συνέδριο, πάντα οι εισηγήσεις είθισται είτε να μοιράζονται από πριν, είτε να συζητιούνται καμιά εβδομάδα πριν και επειδή οι εξελίξεις όλο αυτό το διάστημα έτρεχαν με τέτοιο ρυθμό, πολλές από τις εισηγήσεις ενδεχόμενα να βγήκαν και εκτός περιεχομένου. Για αυτό σας έκανα και μια μικρή εισαγωγή σχετικά με το θέμα των παρακρατηθέντων, γιατί σαν κυρίαρχο ζήτημα στην εισήγηση και της Επιτροπής Οικονομικών, αλλά και της ομιλίας της δικής μου, αναφέρεται στους παρακρατηθέντες πόρους. 


Βέβαια θα μου επιτρέψετε εδώ κατά τη διάρκεια της ομιλίας μου και όποτε χρειαστεί, να κάνω κάποιες παρενθέσεις ή κάποιες παρεμβάσεις πέραν του κειμένου, ούτως ώστε να έχουμε και καλύτερο αποτέλεσμα και καλύτερη επαφή μεταξύ μας στην όλη διαδικασία. 


Αγαπητοί Σύνεδροι, τα οικονομικά των ΟΤΑ βρίσκονται σε όλα σχεδόν τα Συνέδριά μας, πολύ ψηλά στην πολιτική ατζέντα. Η σημερινή όμως συγκυρία επιτρέψτε μου να ισχυριστώ, είναι ιδιαίτερη και επιβάλλει με μεγαλύτερη ένταση την ενασχόλησή μας με τα οικονομικά μας προβλήματα, αλλά και τις προοπτικές τους. 


Αν προσπαθήσουμε να κωδικοποιήσουμε τι το διαφορετικό έχει ο χρόνος που διεξάγεται το τακτικό μας Συνέδριο, θα λέγαμε ότι τα οικονομικά προβλήματα που χρόνια συσσωρεύονται στην Τοπική Αυτοδιοίκηση, έχουν λάβει πλέον εκρηκτικές διαστάσεις. Η χώρα μας εξήλθε επιτυχώς από το καθεστώς επιτήρησης και έτσι μπορεί με μεγαλύτερη άνεση να αντιμετωπίσει τις σύγχρονες προκλήσεις. 


Έχουμε μία νέα κυβέρνηση, με νωπή μεν την λαϊκή εντολή, αλλά και πρόσφατες τις επαναδιατυπωθείσες δεσμεύσεις είτε του Πρωθυπουργού, είτε του Υπουργού Οικονομικών. 


Είναι το πρώτο τακτικό μας Συνέδριο της νέας Διοίκησης της ΚΕΔΚΕ και τέλος, ο συμβολικός τόπος που επιλέχθηκε να διεξαχθεί το Συνέδριό μας, δεν πιστοποιεί απλώς την συμπαράσταση των ΟΤΑ στους πληγέντες, αλλά ταυτόχρονα επιτάσσει και την αναγκαιότητα γενναίας χρηματοδότησης και συμμετοχής της Τοπικής Αυτοδιοίκησης στην ανασυγκρότηση και αναζωογόνηση της περιοχής. 


Θα προσπαθήσω παρακάτω να περιγράψω όσο το δυνατόν γίνεται πιο συνοπτικά, ώστε να δοθεί ο χρόνος για περισσότερες παρεμβάσεις, την σημερινή κατάσταση των οικονομικών των ΟΤΑ.


Υπάρχουν δύο κεφάλαια στην ομιλία μου. Το πρώτο κεφάλαιο αφορά την υπάρχουσα κατάσταση, έτσι θεώρησα σκόπιμο να δομηθεί και το δεύτερο κομμάτι είναι οι προτάσεις, γιατί κάθε φορά όταν εμπλέκουμε την κατάσταση με τις προτάσεις, νομίζω δεν είμαστε και πολύ ξεκάθαροι. Άρα λοιπόν, συγκεντρώνουμε και εξηγούμε ποια είναι η κατάσταση στα οικονομικά και κατά δεύτερον, μιλάμε για τις προτάσεις. 


Η υπάρχουσα κατάσταση λοιπόν. Τα τελευταία χρόνια παρατηρείται μία αλματώδης αύξηση των δαπανών της Τοπικής Αυτοδιοίκησης. Η αύξηση αυτή οφείλεται τις περισσότερες φορές σε μονομερείς αποφάσεις της κεντρικής κυβέρνησης. 


Επιτρέψτε μου μάλιστα να αναφέρω και μερικά ενδεικτικά παραδείγματα. Πρώτον, θεσμικές παρεμβάσεις. Στο λειτουργικό κόστος των Πρωτοβάθμιων ΟΤΑ, που οφείλονται στον νέο  Κώδικα Δήμων και Κοινοτήτων, καθώς και σε άλλες πρόσφατες νομοθετικές αλλαγές, όπως είναι για παράδειγμα τα έξοδα παράστασης των αιρετών, η αύξηση αριθμού των Αντιδημάρχων και επιστημονικών συνεργατών, οι αμοιβές Προέδρων Νομικών Προσώπων Δημοσίου Δικαίου και Γενικών Γραμματέων, η κινητή τηλεφωνία και άλλα. 


Εδώ βέβαια κάποιος θα μπορούσε να χρησιμοποιήσει έναν αντίλογο και να μας πει «ξέρετε, αυτά τα έξοδα οφείλονται σε κάποιες απαιτήσεις δικές μας ή κάποιες ενέργειες δικές μας», αλλά θα πρέπει να ξέρει ο καθένας που μπορεί να ισχυριστεί αυτό, ότι όποιες νομοθετικές αλλαγές έγιναν, πάντα υπήρχε σύμφωνη γνώμη της Πολιτείας ή η αναγκαιότητα από τις συνενώσεις, πολλές φορές μας έδειχνε τον δρόμο ότι θα πρέπει να προχωρήσουμε σε αυτές τις αλλαγές. Άρα, κοστολογημένες αυτές οι αλλαγές, σε καμία περίπτωση δεν μπορεί κανένας να ισχυριστεί ότι οφείλονται και μόνο στη λειτουργία ή στην ευθύνη την δική μας ή βρίσκονται στην ευθύνη την δική μας. 


Δεύτερον. Αυξήσεις στις αποδοχές του προσωπικού λόγω συλλογικών συμβάσεων, αλλά και αυξήσεις που δεν πραγματοποιούνται μέσω των συλλογικών συμβάσεων και δεν αφορούν κλασικές μισθολογικές αυξήσεις, όπως η αύξηση αποζημιώσεων, συνταξιοδοτούμενων ιδιωτικού δικαίου, τα έξοδα κίνησης δικηγόρων ή η μετατροπή του εκλογικού επιδόματος σε επίδομα εξόδων κίνησης, επίδομα μέσων ατομικής προστασίας και τα λοιπά.  


Εδώ θα αναφέρω ένα παράδειγμα, που ανέφερε και χθες ο Δήμαρχος της  Ξάνθης, ο κύριος Στυλιανίδης και αφορά την επιδότηση πρώτης κατοικίας των ΟΤΑ που βρίσκονται στις παραμεθόριες περιοχές. Είναι μία κεντρική πολιτική απόφαση την οποία καλείται ο κάθε Δήμος να την υλοποιήσει από χρήματα του Δήμου. 


Είναι λοιπόν κάποιες κινήσεις, οι οποίες βέβαια σε κάθε περίπτωση αυξάνουν το κόστος λειτουργίας των Δήμων και δεν οφείλονται σε εμάς. Δηλαδή, πολιτικές της κεντρικής κυβέρνησης καλούμαστε οι εκάστοτε εμείς να υλοποιήσουμε, χωρίς βέβαια να μπορούμε είτε να αρνηθούμε, είτε να αντιδράσουμε και σε αυτήν την περίπτωση όπως καταλαβαίνετε, αυξάνει και το λειτουργικό κόστος των ΟΤΑ.


Τρίτον. Οργανωτικές και διοικητικές παρεμβάσεις που αυξάνουν το λειτουργικό κόστος των ΟΤΑ, όπως η εφαρμογή του διπλογραφικού λογιστικού συστήματος θα θυμίσω, η οποία ήταν υποχρεωτική για κάποιους Δήμους, απασχόληση λογιστή, αμοιβή φοροτεχνικού και τα λοιπά ή η εφαρμογή του Εθνικού Δημοτολογίου. Είναι επιλογές του κεντρικού κράτους που καλούμαστε κάθε φορά να καλύψουμε με χρήματα της Αυτοδιοίκησης. 


Τέταρτον. Μονιμοποιήσεις με το Προεδρικό Διάταγμα 164/2004. Μιλούσαμε για κάποιες χιλιάδες τότε συμβασιούχων οι οποίοι μετέτρεπαν την σύμβασή τους από ορισμένου χρόνου σε αορίστου χρόνου και στην περίπτωση αυτή θα έλεγα ότι αφορά χρήματα τα οποία μέχρι τότε αναγκαζόταν να πληρώνει ο ΟΤΑ, τα οποία όμως ήταν πολύ λιγότερα  σε σχέση με την μονιμοποίηση ή με την μετατροπή μίας σύμβασης σε αορίστου χρόνου. 


Σε κάθε περίπτωση λοιπόν και αυτό θα θυμίσω ότι ξεκίνησε και μάλιστα η διαδικασία ολοκληρώθηκε και δεν ξέρω αν τελικά βρισκόμαστε στο πέρας, αν έχει περατωθεί η διαδικασία μετατροπής των συμβάσεων όλο αυτό το διάστημα, αλλά μέχρι 31/12 αν μη τι άλλο του 2007, θα έχει μεταφερθεί μόνιμο προσωπικό στους Δήμους με βάση το 164, το οποίο επιβαρύνει τους προϋπολογισμούς των ΟΤΑ.


Όσον αφορά το 2007, θα παρατηρήσαμε όλοι ότι τα χρήματα αυτά σε καμία περίπτωση δεν δόθηκαν με την αιτιολογία βέβαια ότι η διαδικασία αυτή ήταν σε εξέλιξη μέσα στο 2007 και δεν ξέραμε ακριβώς τον αριθμό των συμβάσεων που μετατράπηκαν από ορισμένου χρόνου σε αορίστου. Δηλαδή παρατηρούνταν μετατροπές συμβάσεων από τον Γενάρη, Φεβρουάριο, κάθε μήνα ο ΑΣΕΠ ανακοίνωνε και ένα συγκεκριμένο αριθμό συμβάσεων που μετατρέπονταν από ορισμένου σε αορίστου χρόνου. 


Όμως πιστεύω ότι η ολοκλήρωση, γιατί δεν μπορέσαμε τελικά να έχουμε τα τελικά στοιχεία από τον ΑΣΕΠ, για αυτό και ο Πρόεδρος της ΚΕΔΚΕ χθες σας ζήτησε τουλάχιστον, αν και έχουμε στείλει επιστολή σε όλες τις ΤΕΔΚ, να μας απαντήσουν οι συνάδελφοι Δήμαρχοι σε εύλογο χρονικό διάστημα, για να δούμε τελικά πόσος είναι ο αριθμός των συμβάσεων που μετατράπηκαν σε αορίστου χρόνου, για μπορέσουμε και εμείς να απαιτήσουμε και να ζητήσουμε και από το Υπουργείο Εσωτερικών, αλλά και από το Υπουργείο Οικονομικών, να συμπεριλάβει τελικά το ποσό αυτό το οποίο είναι απαραίτητο για να πληρώσουμε τους ανθρώπους αυτούς. 


Δεδομένου ότι στο σχέδιο του προϋπολογισμού το οποίο πήραμε στα χέρια μας πριν 15-20 μέρες, στο προοίμιό του αναφέρει ότι θα καλυφθεί το κόστος της μετατροπής των συμβάσεων, το αναφέρει ρητά, αλλά δεν υπάρχει συγκεκριμένος κωδικός και συγκεκριμένο αναγραφόμενο ποσό στο συγκεκριμένο κωδικό, αφού όπως μας λέει ο Υπουργός Οικονομικών, τελικά δεν γνωρίζουμε εμείς οι αυτοδιοικητικοί ποιο είναι το τελικό νούμερο των συμβάσεων που μετατράπηκαν. 


Άρα θερμή παράκληση, σε σύντομο χρονικό διάστημα, είτε μέσω των ΤΕΔΚ, είτε μέσω των Δήμων σας και απευθείας σε συνεννόηση με την ΚΕΔΚΕ, να έχουμε να καταγράψει το σύνολο των συμβασιούχων που μετέτρεψαν την σύμβασή τους σε αορίστου χρόνου. 


Πέμπτον στην υπάρχουσα κατάσταση. Μεταφορές αρμοδιοτήτων που δεν καλύπτει το ετήσιο λειτουργικό τους κόστος. Παραδείγματος χάριν, τα ΚΕΠ. Το κόστος προσωπικό καλύπτεται από την επιχορήγηση, ενώ τα λοιπά λειτουργικά έξοδα λειτουργίας των ΚΕΠ, όχι. 


Βρεφονηπιακοί Σταθμοί. Το σύστημα κατανομής που υπάρχει, δεν παρακολουθεί την ετήσια άνοδο του λειτουργικού κόστους, ούτε καλύπτει τις ελλείψεις των μεταβιβασθέντων, ενώ τα ίδια ισχύουν και για τα Αθλητικά Κέντρα. 


Στα σχολεία επίσης δεν καλύπτεται η άνοδος του λειτουργικού κόστους που οφείλεται στην εφαρμογή δράσεων του Γ΄ Κοινοτικού Πλαισίου, όπως είναι εργαστήρια, αίθουσες πολλαπλών χρήσεων, γυμναστήρια, βιβλιοθήκες και τα λοιπά. 


Εδώ δεν θα πρέπει να μας ξεφύγει ότι στα ΚΕΠ, περίπου το κόστος λειτουργίας των ΚΕΠ, αν θυμάμαι καλά γιατί δεν έχω τα νούμερα και δεν ήθελα να σας επιβαρύνω με περισσότερα νούμερα, είναι 52 εκατομμύρια σε ετήσια βάση εγγεγραμμένα στον προϋπολογισμό. Θα έπρεπε να είναι τόσα. 


Στον προϋπολογισμό όμως και φέτος, στο σχέδιο και πέρσι, εγγράφονται 45. Θα μου πείτε, 7 εκατομμύρια; Αν τα πιάσουμε και τα προσμετρήσουμε, 7 εκατομμύρια από τα ΚΕΠ, το σημειώνουμε.

Πάμε στους Βρεφονηπιακούς Σταθμούς. Έχουμε μία ΚΥΑ υπογεγραμμένη με 423 εκατομμύρια για το 2007, ενώ στον προϋπολογισμό είναι εγγεγραμμένα 180 εκατομμύρια. Δηλαδή, έχουμε ένα έλλειμμα περίπου 262 εκατομμυρίων σε ετήσια βάση, από μία αρμοδιότητα η οποία μεταφέρθηκε πλήρως από το κεντρικό κράτος σε εμάς και δεν συμπεριλαμβάνουμε σε αυτό το κόστος λειτουργίας και το κόστος συντήρησης των Παιδικών Σταθμών. Δηλαδή έχουμε έναν Παιδικό Σταθμό, έχουμε τα λειτουργικά του έξοδα, αλλά ο Παιδικός Σταθμός αυτός για να λειτουργήσει, χρειάζεται κάποια έξοδα ή για να συντηρηθεί. Είναι οι Παιδικοί Σταθμοί πόσα χρόνια, τους οποίους λειτουργούμε. Αυτοί οι Παιδικοί Σταθμοί δεν θέλουν συντήρηση; Δεν θέλουν κάποια άλλα έξοδα πλέον των λειτουργικών; Αυτά δεν έχουν συμπεριληφθεί ποτέ μέσα στον προϋπολογισμό. Ενώ έχουμε μία ΚΥΑ υπογεγραμμένη στα 423 εκατομμύρια τουλάχιστον φέτος και εγγραφή στον προϋπολογισμό 180, το υπόλοιπο ποσό για την λειτουργία μέχρι να φτάσουμε στο ποσό που περιγράφει η ΚΥΑ, το βάζουμε από πού; Το βάζουμε από την τσέπη μας και όταν λέω από την τσέπη μας, εννοώ από τους θεσμοθετημένους πόρους, από τους ΚΑΠ, από εκεί. 

Άρα λοιπόν και αυτό που μεταφέραμε προχθές στον Υπουργό Οικονομικών, ήταν ότι εν πάση περιπτώσει και το δέχτηκε και χθες με χαρά άκουσα ο Υφυπουργός Εσωτερικών, κύριος Νάκος, ότι όντως υπάρχει μία νέα γενιά παρακρατηθέντων, που οφείλεται όμως και επαναλαμβάνω, όχι στη μη εφαρμογή των θεσμοθετημένων πόρων της Αυτοδιοίκησης, αλλά στις μεταφερθείσες αρμοδιότητες οι οποίες ποτέ τελικά δεν τις παρακολουθούσαν οι αναγκαίοι πόροι. 

Όλες οι παραπάνω αποφάσεις της κεντρικής διοίκησης έχουν κόστους. Το κόστος αυτό το έχει αναλάβει αποκλειστικά η Τοπική Αυτοδιοίκηση. Παράλληλα, τα έσοδα των ΟΤΑ και ιδιαίτερα οι ΚΑΠ, δεν μπορούν πλέον να παρακολουθήσουν την εξέλιξη αυτή των δαπανών. Τα τελευταία χρόνια έχουν γίνει πολύ έντονα βέβαια τα σημάδια της κόπωσης του 1828. Τα προβλήματα που εντοπίζονται, μπορούν να ταξινομηθούν σε δύο μεγάλες κατηγορίες. 

Πρώτη. Η αδυναμία του να παρακολουθήσει τις αυξανόμενες δαπάνες της Τοπικής Αυτοδιοίκησης, που είπαμε προηγούμενα. 

Δεύτερον. Στη διάρθρωση και κατανομή των επιχορηγήσεων. Η αδυναμία των ΚΑΠ να παρακολουθήσουν την εξέλιξη των δαπανών της Τοπικής Αυτοδιοίκησης, εντείνεται με την εφαρμογή της κυβερνητικής πολιτικής για μείωση των φορολογικών συντελεστών στον Φόρο Εισοδήματος Φυσικών και Νομικών Προσώπων και ως λύση προβάλλει η ενίσχυση και η πολυσυλλεκτικότητα των φορολογικών εσόδων που τους χρηματοδοτούν. 

Παρατηρείται δηλαδή τα τελευταία χρόνια και παρακάτω θα δείξουμε τον πίνακα, όπου θα δούμε ποια είναι τελικά η πορεία της φορολογίας των Φυσικών και Νομικών Προσώπων και ποια είναι η πορεία του ΦΠΑ, γιατί θα θυμίσω, όταν θεσμοθετήθηκαν τελευταία οι πόροι για την Νομαρχιακή Αυτοδιοίκηση, η συμμετοχή, ήταν τα τέλη κυκλοφορίας στους πόρους της Νομαρχιακής Αυτοδιοίκησης και ο ΦΠΑ. Δεν ήταν βέβαια χαζή η ΕΝΑΕ, ούτε αυτοί που πρότειναν αυτόν τον τρόπο χρηματοδότησης της  Νομαρχιακής Αυτοδιοίκησης. 

Εδώ θα πρέπει να θυμίσω και να πω ότι οι απόψεις στο συγκεκριμένο διίστανται. Υπάρχουν συνάδελφοι αυτοδιοικητικοί ή και οικονομολόγοι κατά περίπτωση, που ισχυρίζονται ότι ένας δυναμικός φόρος ή ο φόρος που δεν θα καμφθεί ή θα πρέπει να τον ακολουθήσουμε πιστά πάντα, είναι ο Φόρος Φυσικών Προσώπων. Εγώ βέβαια και η Επιτροπή Οικονομικών, έχει την αντίθετη άποψη, όπως και πολλοί συνάδελφοι τεχνοκράτες που βρίσκονται στην ΚΕΔΚΕ. 

Το πρόβλημα με την ΣΑΤΑ είναι ακόμα πιο έντονο. Τα τελευταία χρόνια η ΣΑΤΑ παραμένει σταθερή σε ονομαστικές τιμές, ενώ για το 2007 αμφισβητείται αν θα υλοποιηθεί η σχετική ΚΥΑ. 

Εδώ πρέπει να θυμίσω ότι υπάρχει ένα υπόλοιπο 44 εκατομμύρια, το οποίο θα πρέπει να μας αποδοθεί μέχρι 31/12, γιατί στην ΚΥΑ αν θυμάμαι καλά, έχουν εγγραφεί 760. Υπολείπονται λοιπόν 44 εκατομμύρια, τα οποία θα πρέπει μέσα στο 2007 να αποδοθούν, γιατί είναι χρήματα τα οποία έχουν προϋπολογιστεί στην αρχή του έτους. 


Ένα από τα σημαντικότερα οικονομικά προβλήματα των ΟΤΑ, είναι και η άρνηση των εκάστοτε κεντρικών κυβερνήσεων να εφαρμόσουν το 102 που λέγαμε. Οι μεταφερθείσες και μεταφερόμενες αρμοδιότητες, δεν συνοδεύονται πάντα με τους αντίστοιχους πόρους, με αποτέλεσμα να καλύπτουν το έλλειμμα οι ΟΤΑ με δικούς τους πόρους. 


Τα ποσά που αναγράφονται κάθε χρόνο στον κρατικό προϋπολογισμό και συνοδεύουν τις αρμοδιότητες που μεταφέρθηκαν με τους Νόμους 2880 και 3016, είναι πολύ μικρότερα από αυτά που αναφέρονται στις αντίστοιχες ΚΥΑ και εδώ σας ανέφερα το παράδειγμα με τους Βρεφονηπιακούς Σταθμούς, με τα Αθλητικά Κέντρα και με τις επισκευαστικές δαπάνες των σχολείων, όπου υπολείπονται σε ετήσια βάση περίπου 260 εκατομμύρια η ΚΥΑ με τα αναγραφόμενα ποσά στον κρατικό προϋπολογισμό. 


Έτσι δημιουργήθηκε και είναι πολύ εύκολο και νομίζω ότι θα υπάρξει τελικά συμφωνία ανάμεσα στο Γενικό Λογιστήριο, στην ΚΕΔΚΕ και το Υπουργείο Εσωτερικών, με την νέα γενιά παρακρατηθέντων, διότι τα πράγματα είναι απλά. Εδώ δεν έχουμε, ούτε ισχυριζόμαστε μη εφαρμογή του 1828. Δεν ισχυριζόμαστε ότι δεν μας αποδίδεται το άλφα ή το βήτα, αν και θα πω κάτι για το ΘΗΣΕΑ παρακάτω. Όμως καθαρά, ξεκάθαρα, εδώ αφορά μεταφερθείσες αρμοδιότητες και ξέρουμε ποιες είναι μεταφερθείσες αρμοδιότητες. Είναι μία, δύο, τρεις. Άρα αυτές οι τρεις και βγαίνει απλά το ποσό. Όταν υπογράφει ο ίδιος ο Υπουργός Εσωτερικών με τον Υπουργό Οικονομικών την ΚΥΑ, τι σημαίνει ΚΥΑ; Είναι τα χρήματα που μοιράζονται στην Αυτοδιοίκηση και όταν ο προϋπολογισμός έχει αντί για 423, έχει 180, τι σημαίνει; Σημαίνει 260 εκατομμύρια ετησίως θα βάζουμε από την τσέπη μας. Άρα, επί τέσσερα χρόνια, φτάνουμε το ένα δις. 


Απλός είναι ο υπολογισμός και πιστεύω βέβαια, αν και άκουσα χθες και σε μία κατ’ ιδίαν συζήτηση με τον Υφυπουργό Εσωτερικών, δεν πρέπει να ξεχνούμε, λέει, την συμμετοχή των Υπουργείων στον ΘΗΣΕΑ. 


Δεν το ξεχνούμε, αλλά αυτό ήταν θα έλεγα μία συμβατική υποχρέωση του κράτους έναντι του προγράμματος. Δεν μπορούμε τώρα μετά τρία χρόνια της εφαρμογής του ΘΗΣΕΑ να ισχυριζόμαστε τέτοια πράγματα. 


Μία νέα γενιά λοιπόν ελλειμμάτων δημιουργείται στις υπό μεταφορά αρμοδιότητες. Σημαντικές κοινωνικές υπηρεσίες όπως είναι οι δομές κοινωνικού χαρακτήρα, Σχολικοί Φύλακες, ΑΜΕΑ, αλλά και η Δημοτική Αστυνομία, παραμένουν χωρίς κρατική χρηματοδότηση. 


Εδώ θα πούμε για την Δημοτική Αστυνομία κάτι. Η Δημοτική Αστυνομία είναι ένας θεσμός ο οποίος καλώς ή κακώς θα έλεγα, δεν ξέρω, άλλοι λένε καλώς και άλλοι λένε κακώς. Οι μικροί Δήμοι οι Καποδιστριακοί λένε κακώς, ότι γιατί να πληρώνουμε εμείς τη Δημοτική Αστυνομία για παράδειγμα, του Δήμου Πάτρας ή του Δήμου Ηρακλείου ή του Δήμου Βέροιας ή του Δήμου τάδε; Αφού εγώ δεν έχω Δημοτική Αστυνομία. Γιατί λοιπόν να επιβαρύνονται οι ΚΑΠ με ποσά τέτοια τα οποία σε κάθε περίπτωση θα μοιράζονταν σε όλους τους Δήμους της χώρας; Άρα, από κάπου αλλού κόβονται. 


Εντάξει, είναι μία λογική και ένα δίκαιο αίτημα των Καποδιστριακών Δήμων θα έλεγα, αλλά δεν πρέπει να ξεχνάμε ότι η οποιαδήποτε παρεχόμενη υπηρεσία από τους ΟΤΑ προς τους πολίτες, κοστολογείται. Άρα, πώς βγαίνεις από το αδιέξοδο αυτό;


Είχαμε κάνει στην προηγούμενη θητεία μία αρχική πρόταση για συνχρηματοδότηση της Δημοτικής Αστυνομίας. 50% δηλαδή να βάζει το κράτος και 50% θα βάζει ο ΟΤΑ ο συγκεκριμένος. Ήταν μία λογική πρόταση αυτή, διότι δεν επιβάρυνε με ολόκληρο το ποσό όλους τους Δήμους και συγκεκριμένα τους Δήμους που δεν είχαν Δημοτική Αστυνομία. Βέβαια, αυτό δεν υλοποιήθηκε. 


Υπάρχει ο αντίλογος στο συγκεκριμένο θέμα για τη Δημοτική Αστυνομία, που λέει ότι η Δημοτική Αστυνομία είναι και ανταποδοτική υπηρεσία. 


Θα το δεχτώ μέχρι ένα σημείο. Ανταποδοτική υπηρεσία, γιατί θυμάμαι ότι τότε ήταν Δήμαρχος Αθηναίων η κυρία Μπακογιάννη, έλεγε ότι «εγώ από την Δημοτική Αστυνομία βγάζω λεφτά», αλλά δεν πρέπει να ξεχνάμε ότι άλλο Δημοτική Αστυνομία στην Αθήνα διότι έχει την Πανεπιστημίου και αν βγουν  μία βόλτα οι Δημοτικοί  Αστυνόμοι θα γεμίσουν τα ταμεία του Δήμου, εντός εισαγωγικών βέβαια και άλλο Δημοτική Αστυνομία σε έναν συγκεκριμένο Δήμο που ξέρετε τουλάχιστον στις τοπικές κοινωνίες τι πιέσεις ασκούνται για να σβήσει την κλήση ο Δήμαρχος, για να μην την καταχωρήσει, γιατί τα πρόστιμα είναι τσουχτερά. 


Άρα λοιπόν, ανταποδοτική υπηρεσία μπορεί να θεωρηθεί η Δημοτική Αστυνομία σε έναν Δήμο όπως είναι ο Δήμος της Αθήνας ή ο Δήμος της  Θεσσαλονίκης ή ο Δήμος των Πατρέων, που οι πολίτες είναι πιο απρόσωποι ή πιο μακριά από τον Δήμαρχο, αν και εκεί, θα μου επιτρέψτε, βρίσκουν διόδους πίεσης και λοιπά, αλλά σε κάθε περίπτωση δεν μπορούμε να ισχυριζόμαστε ότι είναι ανταποδοτική και μάλιστα όταν οι περισσότερες από τις αρμοδιότητες που της έχουν παραχωρηθεί, είναι αρμοδιότητες κρατικές. Είναι αρμοδιότητες τις οποίες έχει εκχωρήσει το κράτος στη Δημοτική Αστυνομία, άρα σε καμία περίπτωση δεν μπορεί να θεωρηθεί τέτοια. 


Όμως παρ’ όλα αυτά, η πρότασή μας ήταν συγκεκριμένη. Δεν είπαμε δώστε μας όλο το ποσό. Εμείς δεχόμαστε ότι κατά 50% είναι ανταποδοτική. Το άλλο το 50 που δεν είναι ανταποδοτικό, ποιος θα το καλύψει; Θα το καλύψει ο Δήμος Πλαστήρα, εδώ του Αντιπροέδρου, που δεν έχει Δημοτική Αστυνομία; Με ποια δικαιοσύνη θα πρέπει να γίνει αυτό;


Για τα ΚΕΠ σας είπα προηγουμένως ότι η εγγραφή είναι στα 45, το κόστος λειτουργίας είναι στα 52.


Γενικά το συνολικό έλλειμμα υπολογίζεται χωρίς βέβαια να έχουμε τον ακριβή αριθμό των συμβασιούχων που μετέτρεψαν τις συμβάσεις σε αορίστου χρόνου, περίπου για το 2007 στα 85 εκατομμύρια, το οποίο όμως κόστος για το 2008 δεν μπορούμε να το υπολογίσουμε ακόμα για τον εξής λόγο που σας είπα προηγουμένως. Διότι οι μετατροπές μέσα στο 2007 έγιναν σταδιακά, δεν έγιναν όλες μαζί, άρα το 2008 ο κάθε Δήμος θα είναι αναγκασμένος από πρώτη του έτους και μέχρι 31/12 να καλύπτει τα ποσά αυτά των συμβάσεων. 


Το κόστος βέβαια των συγκεκριμένων, αυξάνεται περισσότερο και με τις δαπάνες που έχουν κριθεί νόμιμες και αφορούν δώρα, επιδόματα, νυκτερινή εργασία, υπερωρίες, κάλυψη ασφαλιστικών εισφορών. 


Τελευταία άφησα τα παρακρατηθέντα, τα οποία όπως σας είπα είχαν προσυμφωνηθεί με το Γενικό Λογιστήριο σε 1.411.000.000. Βέβαια, υπάρχει στην εισήγηση, το ακούσατε χθες από τον Πρόεδρο της ΚΕΔΚΕ. Απλά θα επαναλάβω ότι ακούσαμε και τι δεσμεύτηκε ο Υπουργός Οικονομικών και τι ακριβώς είπε ο Πρόεδρος χθες. 


Αυτό το ποσό που συμφωνήθηκε θα δοθεί σε τριετή, πενταετή και δεκαετή ομόλογα, τα οποία θα μοιραστούν με έναν τρόπο τον οποίο θα εισηγηθεί φαντάζομαι και η Επιτροπή Οικονομικών, αλλά και το Διοικητικό Συμβούλιο της ΚΕΔΚΕ, ούτως ώστε η κατανομή αυτή να είναι όσο το δυνατόν δικαιότερη. 


Τα ομόλογα αυτά από ότι είπε ο Υπουργός Εθνικής Οικονομίας, θα είναι μη ρευστοποιήσιμα άμεσα, θα ρευστοποιούνται δηλαδή στην λήξη τους, αλλά θα μας δοθεί το δικαίωμα είτε μέσω του Ταμείου Παρακαταθηκών, είτε μέσω των ιδιωτικών ή εμπορικών θα έλεγα καλύτερα, τραπεζών, να τα καταθέτουμε ή να τα βάζουμε ως ενέχυρο, ούτως ώστε να μπορούμε να δανειοδοτηθούμε με ένα συγκεκριμένο ποσό, το οποίο θα μπορούμε βέβαια σε κάθε περίπτωση να το χρησιμοποιήσουμε είτε για έργα δικά μας, είτε για λειτουργικά έξοδα του Δήμου μας και η συγκεκριμένη τράπεζα θα ρευστοποιεί τα ομόλογα αυτά στην ημερομηνία λήξης τους. 


Βέβαια αυτό θέλει και μία ιδιαίτερη προσοχή γιατί οι πελάτες και ειδικά οι ιδιωτικές τράπεζες οι εμπορικές θα πέσουν πάνω μας. Σε κάθε περίπτωση. Θα μυρίσουν ψάρι, εμείς ψόφιοι θα είμαστε να πάρουμε καμία δραχμή, θα πρέπει βέβαια να το διαπραγματευτούμε κεντρικά, αλλά θα δούμε και θα πρέπει να είμαστε επιφυλακτικοί σε κάθε μας κίνηση, διότι θα είναι ονομαστική αξία ένα εκατομμύρια ευρώ, θα μας πει μετά τρία χρόνια πάρε 700, θα τα πάρουμε. Πεντακόσια να μας πει, πάλι θα τα πάρουμε. Είμαι σίγουρος για αυτό. Και τριακόσια αν μας πει, πάλι θα τα πάρουμε. 


Θα διαπραγματευτούμε, αλλά αν γίνει ένα μπλοκ συγκεκριμένης και ξέρετε πως δουλεύει το σύστημα της ελεύθερης αγοράς και θα λέει η  μία τράπεζα ότι δίνει πεντακόσια, η άλλη τετρακόσια πενήντα, πού θα έχουμε εμείς την σκέψη μας να διεκδικήσουμε τα οκτακόσια; 


Επειδή ξέρουμε ποια είναι η οικονομική κατάσταση και χαριτολογώντας ενδεχόμενα να το είπα αυτό, θέλοντας να δείξω την αναγκαιότητα πόρων που υπάρχει στην Αυτοδιοίκηση, ότι ενδεχόμενα να δεχτούμε και τέτοιες προτάσεις. Άρα, θα πρέπει να είμαστε και προσεκτικοί και επιφυλακτικοί. 


Αυτή είναι η υπάρχουσα κατάσταση αποτυπωμένη και πέρα για πέρα ειλικρινής. Τα σημερινά οικονομικά ζητήματα, είναι είπαμε η απόδοση των παρακρατηθέντων, δεν θέλω να αναφερθώ παραπέρα, οι μεταφερθείσες και μεταφερόμενες αρμοδιότητες όπως σας είπα ή όποιες από εδώ και πέρα μεταφερθούν ή όποιες μεταφέρθηκαν, θα πρέπει εν πάση περιπτώσει να κοστολογηθούν και θα υπάρξει όπως σας είπα αυτή η συμφωνία με το Υπουργείο Οικονομικών, ούτως ώστε από εδώ και πέρα να μην δημιουργείται νέα γενιά παρακρατηθέντων. 


Για τους συμβασιούχους και στο προσχέδιο του προϋπολογισμού, όπως σας είπα, αλλά και στο σχέδιο όπως διαβεβαίωσε ο Υπουργός Εθνικής Οικονομίας, θα περιλαμβάνεται συγκεκριμένο ποσό ούτως ώστε να καλυφθεί από τον κρατικό προϋπολογισμό όλοι συμβασιούχοι που μετέτρεψαν την σύμβασή τους μέσα στο 2007 σε αορίστου χρόνου. 


Μπαίνω στην τέταρτη πρόταση, που είναι η φορολογική αποκέντρωση. Την ακούμε, την ακούμε, φορολογική αποκέντρωση, την έχουμε συζητήσει κατ’ επανάληψη, αλλά θα έλεγα φοβόμαστε πολλές φορές να μπούμε επί της ουσίας. 


Κάποια στιγμή αναφέρθηκε και δεν θυμάμαι αν είναι πρόσφατα, για την μεταφορά φορολογικών εσόδων από την άμεση φορολογία στους ΟΤΑ. Τότε κάποιες εφημερίδες βγήκαν και είπαν «νέοι φόροι επιβάλλουν οι Δήμοι, νέα φορολογία στους πολίτες» και τα λοιπά. 


Όταν λέμε λοιπόν φορολογική αποκέντρωση, σε καμία περίπτωση δεν εννοούμε νέα φορολογία. Ας πούμε, μία μορφή φορολογικής αποκέντρωσης δεν πρέπει να θεωρείται η μεταφορά κάποιων ποσών ή κάποιων χρημάτων από τον πρόσφατα εξαγγελθέντα, τον μη εφαρμοσμένο ακόμα, τον ειδικό φόρο ακίνητης περιουσίας, ο οποίος θα αντικαταστήσει άλλους φόρους; Δεν είναι φορολογική αποκέντρωση αυτό; Δεσμεύτηκε ο Πρωθυπουργός προεκλογικά και είπα ότι στα ακίνητα θα μπει ένας συγκεκριμένος φόρος ακίνητης περιουσίας, δεν ονομάστηκε κιόλας ακόμα. 


Σε αυτήν την περίπτωση, αν πάρουμε ένα ποσοστό επί του φόρου, βέβαια αφού πρώτα υπολογιστεί σε απόλυτες τιμές το ποσό διότι δεν έχει υπολογιστεί ακόμα το σύνολο των χρημάτων που θα συγκεντρώσει ο φόρος αυτός, αλλά σε αυτήν την περίπτωση είναι νέος φόρος αυτός; Δεν θεωρούνται αποκεντρωμένοι φορολογικοί πόροι για την Αυτοδιοίκηση αυτοί; 


Αυτό εννοούμε όταν λέμε φορολογική αποκέντρωση. Δεν προτείνεται σε καμία περίπτωση νέα φορολογία. Αντίθετα, μελετάται η μεταφορά φορολογικών πόρων από το κεντρικό κράτος στην Τοπική Αυτοδιοίκηση. Δίνεται ιδιαίτερη βαρύτητα στους φόρους εισοδήματος και περιουσίας. Οι φόροι που θα μεταφερθούν, πρέπει να έχουν τοπικά χαρακτηριστικά έτσι ώστε η αποτελεσματική τους διαχείριση να επιτρέψει την μείωση των φορολογικών συντελεστών. 


Η δημιουργία του νέου φορολογικού συστήματος της Τοπικής Αυτοδιοίκησης, δεν θα πρέπει να επιβαρύνει το κόστος συμμόρφωσης του πολίτη. Το υπάρχον φορολογικό σύστημα της Τοπικής Αυτοδιοίκησης πρέπει να απλοποιηθεί και να γίνει περισσότερο αποτελεσματικό. Οι μεταφερθέντες φόροι θα πρέπει να παρέχουν επέκταση της φορολογικής ελευθερίας των ΟΤΑ. Οι μεταφερθέντες φορολογικοί πόροι θα πρέπει να συνοδευτούν και με την ενίσχυση της Τοπικής Αυτοδιοίκησης με νέες αρμοδιότητες και σας είπα και το παράδειγμα του ενιαίου φόρου κατοχής ακινήτων, όπως ανακοινώθηκε. 


Όσον αφορά εδώ την φορολογία, δεν το άκουσα, αλλά μου άρεσε σαν ιδέα και θα το μεταφέρω στο Συνέδριο, είναι η αντικατάσταση του δημοτικού φόρου του 2% ή και του τέλους παρεπιδημούντων, το 5% και λοιπά, που είμαστε βάσει του νόμου υποχρεωμένοι να καταβάλλουμε και εκεί γίνεται το έλα να δεις και εκεί έχουμε την ευθύνη μας. Έχουμε παράδειγμα, δεν θέλω να αναφερθώ σε συγκεκριμένους Δήμους και ειδικά τουριστικούς Δήμους οι οποίοι τα έσοδα από την συγκεκριμένη φορολογία θα έπρεπε να είναι πάρα πολλά, γειτονικοί Δήμοι. Έχουμε έναν Δήμο τουριστικό και δίπλα άλλον Δήμο. Ο ένας Δήμος έχει υπερδιπλάσια έσοδα από την εφαρμογή του φόρου και ο άλλος όχι και μάλιστα στη συγκεκριμένη περίπτωση πράττουμε και παράβαση καθήκοντος  και παράβαση καθήκοντος ζημιώνοντας τον Δήμο. Ξέρετε τι συνεπάγεται με βάση τον Κώδικα αυτό, εάν κάποιος καλοθελητής ήθελε να μας καταγγείλει διαφορετικά. 


Άρα λοιπόν, αφού εμείς συγκεκριμένα αδυνατούμε να εφαρμόσουμε τους θεσμοθετημένους φόρους που μας έχει εξουσιοδοτήσει η Πολιτεία να εισπράττουμε για τον άλφα ή βήτα λόγο και ξέρετε ποιους λόγους εννοώ. Ένας Δήμαρχος, θα το πω εγώ, δεν διστάζω, που έχει κάνει τέσσερις – πέντε τετραετίες και έχει και μία πλειοψηφία 60-70%, τον επιβάλλει και λέει θα πληρώσεις. Ο άλλος που είναι μεταξύ φθοράς και αφθαρσίας, έλα μωρέ, άσε το. Πληρώνει το ΦΠΑ και όταν έρχεται να πληρώσει τον δημοτικό φόρο, δεν μπορεί να τον καταβάλλει, ενώ τον εισπράττει το κατάστημα. Υπάρχει Δήμος συγκεκριμένος στην Αθήνα, δεν θέλω να πω, που στην περιοχή του, όχι στον Δήμο των Αθηναίων, περιφερειακός, όπου από ένα συγκεκριμένο ξενοδοχείο βγάζει τα μισά έξοδα του Δήμου τα λειτουργικά, από το τέλος αυτό. Εμείς κάνουμε εκπτώσεις στον ίδιο μας τον εαυτό και άκουσα πρόσφατα και διάβασα μία πρόταση του Υφυπουργού Εσωτερικών, του κυρίου Νάκου, την αντικατάσταση όλης αυτής της φορολογίας του 2 ή του 5%, με την εφαρμογή ενός ειδικού φόρου επιτηδεύματος και μάλιστα στο 1%, τον οποίο όμως θα τον πληρώνουν όλα τα καταστήματα. Δεν τον άκουσα χθες να το αναφέρει ξανά, αλλά θεωρώ πως είναι στην σωστή κατεύθυνση, γιατί θα εισπράττεται από το κεντρικό κράτος και θα αποδίδεται. 


Εμείς ζητάμε φορολογική αποκέντρωση. Αν μας δώσει φορολογικές αρμοδιότητες το κράτος, έχετε την εντύπωση ότι θα μπορούμε να εισπράξουμε φορολογικά έσοδα; Οι μισοί θα εισπράττουν και οι μισοί δεν θα εισπράττουν. Αυτό το καταδεικνύει και ο δημοτικός φόρος. Άλλοι εισπράττουν και άλλοι δεν εισπράττουν. Πρόσφατα κάποιοι φίλοι μου αυτοδιοικητικοί λένε «εγώ τους έβαλα κατά κεφαλήν». Τι κατά κεφαλήν; Πού απευθυνόμαστε δηλαδή; 

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Έχετε όλον τον χρόνο να τοποθετηθείτε επί του συγκεκριμένου θέματος. Όμως σας είπα ότι είναι μία σκέψη την οποία διάβασα στην εφημερίδα, την άκουσα σε μία συνέντευξη του Υφυπουργού Εσωτερικών, κυρίου Νάκου, στην Μαγνησία. 

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Το ξέρω ότι είναι παλιό, αλλά δεν θα πρέπει να το αναφέρω; 

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Τέλος πάντων, έχετε μία διαφορετική άποψη και σας το εξήγησα. Το κράτος μας έδωσε το δικαίωμα να εισπράξουμε. Οι περισσότεροι από τους Δημάρχους δεν εισπράττουν. Τι θα πρέπει; Να μείνουμε με σταυρωμένα τα χέρια; 


Δεν μπορούμε να κάνουμε διάλογο όμως, σας παρακαλώ πολύ. Δεν γίνεται έτσι. Αφήστε με τελειώσω, δεν θα καθυστερήσω. 

ΣΥΝΕΔΡΟΣ: (εκτός μικροφώνου)

Ι. ΜΟΥΡΑΤΟΓΛΟΥ: Να τελειώσω την εισήγηση και θα σας απαντήσω σε κάθε τι. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ (Δ. ΤΣΙΑΝΤΗΣ): Παρακαλούμε να σταματήσετε για να συνεχίσει ο Πρόεδρος της Επιτροπής την εισήγησή του, γιατί είναι και η  βασική εισήγηση. Επί αυτής ας τοποθετηθείτε όλοι μετά με άνεση. 

Ι. ΜΟΥΡΑΤΟΓΛΟΥ: Νομίζω ότι στα Συνέδρια υπάρχει μία πρακτική η οποία ακολουθείται εσαεί. Γίνεται η κεντρική εισήγηση και από ποιον γίνεται η κεντρική εισήγηση; Από τον Πρόεδρο της εκάστοτε Επιτροπής, του εκάστοτε φορέα. Αν θέλετε να κάνουμε ένα θεματικό, να μην υπάρχει καμία εισήγηση και να βγει ο κάθε Δήμαρχος και να πει τον πόνο του εδώ και να επαναλαμβάνεται, θα μπορούσαμε να το κάνουμε και αυτό. 


Εν πάση περιπτώσει, αλλαγές στον Ν.1828/89. θα πρέπει να αντιμετωπιστούν ολοκληρωμένα στο σύνολο του οικονομικού συστήματος των ΟΤΑ και όχι αποσπασματικά. Ο συνδυασμός τους με την σύγκλιση της ελληνικής Τοπικής Αυτοδιοίκησης με τα ευρωπαϊκά δεδομένα, την ενίσχυση της φορολογικής εξουσίας και δυναμικότητας των ΟΤΑ και την φορολογική αποκέντρωση, μπορεί να προσφέρει σημαντικές και βιώσιμες λύσεις. 


Προτείνεται λοιπόν, οι προτάσεις αυτές είναι προτάσεις οι οποίες συζητήθηκαν στην Επιτροπή Οικονομικών, δεν έχουν γίνει θέσεις της ΚΕΔΚΕ, παρακολουθείστε στον πίνακα εδώ την πορεία εσόδων από την φορολογία Φυσικών Προσώπων. Με το ροζ χρώμα είναι ο ΦΠΑ και με το γαλάζιο χρώμα είναι ο Φόρος Φυσικών και Νομικών Προσώπων. Βλέπετε ποια είναι η πορεία του 2005, 2006 και 2007. Πόσο δυναμικός φόρος είναι ο ΦΠΑ. 



Άρα λοιπόν, εμείς επιζητούμε και λέμε ότι η συμμετοχή, ζητάμε την συμμετοχή στους ΚΑΠ, το 20% των εσόδων του Φόρου Φυσικών και Νομικών Προσώπων από τα ΠΟΕ. Τι εννοώ για αυτό και μετά θα σας πω και για το ΦΠΑ. 


Στον προϋπολογισμό, στο σχέδιο προϋπολογισμού για το 2008, υπάρχουν φορολογικά έσοδα από την φορολογικά Φυσικών και Νομικών Προσώπων από υποθέσεις παρελθόντων ετών, οι οποίες όμως θα κλείσουν μέσα στο οκτώ. Αν θυμάμαι καλά, στο προϋπολογισμό του 2007 ήταν ένα δις εννιακόσια. Εισέπραξε, προϋπολόγιζε το κράτος και κάπου εκεί εισέπραξε, από φορολογικές υποθέσεις παρελθόντων ετών, αλλά τα εισέπραξε μέσα στο 2007. 


Μέσα στο 2008 προϋπολογίζει να εισπράξει δύο δισεκατομμύρια διακόσια εκατομμύρια. Εγώ δεν λέω θα πάρει τόσα, θα πάρει τα δύο. Σε αυτήν την περίπτωση και με βάση τον Νόμο 1828, θα έπρεπε να πάρουμε όχι το 20, το 19,5 είναι, γιατί το μισό μας το πήραν για τις καθαρίστριες των σχολείων. Ξέρετε τι σημαίνει αυτό; Δύο δισεκατομμύρια ευρώ φορολογία Φυσικών και Νομικών Προσώπων παρελθόντων οικονομικών ετών; Τετρακόσια εκατομμύρια σημαίνει στους ΟΤΑ. Άμεσα λύναμε το πρόβλημά μας. Άμεσα, διότι τετρακόσια εκατομμύρια αν πάρουν σήμερα οι Οργανισμοί Τοπικής Αυτοδιοίκησης, όχι ότι θα λύσουν το πρόβλημα εσαεί, αλλά τουλάχιστον παίρνουν μία σημαντική ανάσα στην μέχρι τώρα πορεία τους. 


Υπάρχει μία Υπουργική Απόφαση, δεν θέλω να πω πότε, όπου η Υπουργική Απόφαση κατήργησε τη συμμετοχή του 20% στα ΠΟΕ, στην φορολογία Φυσικών Προσώπων παρελθόντων οικονομικών ετών και είναι πολύ εύκολο και το μεταφέραμε στον Υπουργό Οικονομικών, να καταργήσει αυτήν την Υπουργική Απόφαση. Υπουργική Απόφαση είναι, με Υπουργική Απόφαση καταργείται. 


Άμεσα λοιπόν, αν καταργηθεί αυτή η Υπουργική Απόφαση, άμεσα θα πάρουμε τετρακόσια εκατομμύρια. Να συγκεκριμένη πρόταση. 


Δεύτερον, ζητάμε τα τέλη κυκλοφορίας. Μεταφέρθηκε και η αρμοδιότητα των δημοτικών δρόμων και του καθαρισμού των φρεατίων των Δήμων Αθηναίων, Θεσσαλονίκης και των μεγάλων Δήμων. Είναι μία μεταφερθείσα αρμοδιότητα. Άρα λοιπόν, εμείς δεν δικαιούμαστε αφού πήραμε το 50% των τελών κυκλοφορίας και αφού στους εθνικούς δρόμους το κράτος εισπράττει είτε μέσω των…

(αλλαγή κασέτας)

Ι. ΜΟΥΡΑΤΟΓΛΟΥ: Άρα λοιπόν, τι αφορούν τα χρήματα για τα τέλη κυκλοφορίας; Δεν αφορούν αρμοδιότητες δικές μας που μέχρι τώρα τις  είχε το κράτος; Δεν είναι μεταφερθείσες αρμοδιότητες; Άρα δικαίως λοιπόν δεν ζητάμε το 50% των τελών κυκλοφορίας να πάει στο 90, γιατί το 10 το παίρνει η Νομαρχιακή Αυτοδιοίκηση;


Τα έσοδα από τα τέλη κυκλοφορίας. Βλέπετε την πορεία των εσόδων. 750 εκατομμύρια, 774, 815 το 2007. Μπορεί να πάει στο 850 για το 2008. Ουσιαστικά δηλαδή, τα τέλη κυκλοφορίας είναι ένας δυναμικός φόρος που εισπράττει το κράτος, γιατί φορολογία είναι, ανάλογος με το ΦΠΑ. 


Έκτον. Πιστοληπτική πολιτική των ΟΤΑ. Η ανάγκη των ΟΤΑ για οικονομική εξυγίανση, συμβαδίζει με την αναζήτηση σύγχρονων χρηματοδοτικών λύσεων, σχεδιασμένων ειδικά για να υποστηρίξουν όχι μόνο τις υποχρεώσεις, αλλά και τις αναπτυξιακές τους πρωτοβουλίες. 


Η προσπάθεια εκσυγχρονισμού του Ταμείου Παρακαταθηκών και Δανείων, θα πρέπει να συνδυαστεί και με την αναζήτηση εναλλακτικών λύσεων.


Νομίζουμε ότι η ελληνική Τοπική Αυτοδιοίκηση είναι αρκετά ώριμη πλέον για να ανοίξει την συζήτηση στο μεγάλο θέμα της χρηματοπιστωτικής πολιτικής των ΟΤΑ και να ακολουθήσει την ευρωπαϊκή εμπειρία σχετικά με την ίδρυση Δημοτικής Τράπεζας. 


Είναι φανερό ότι πλέον η Τοπική Αυτοδιοίκηση δεν διεκδικεί απλώς οικονομικά αιτήματα, διεκδικεί έναν άλλο ρόλο στον πολιτικό και κοινωνικό γίγνεσθαι. Τον ρόλο που της ανήκει και διαδραματίζει σε όλη την υπόλοιπη Ευρώπη. 


Οι προτάσεις μας εμπεριέχουν το στοιχείο επίλυσης των άμεσων και ασφυκτικών οικονομικών προβλημάτων, προσφέρουν όμως παράλληλα μια προοπτική για την Τοπική Αυτοδιοίκηση. Την προοπτική της ευθύνης, της αποτελεσματικότητας, της δημιουργίας συνθηκών για καλύτερη ποιότητα ζωής στους δημότες μας. 


Αυτό αφορά την εισήγηση. Δεν θα ήθελα να σας κουράσω παραπάνω. Είμαι προετοιμασμένος αν χρειαστεί, θα  σας αναφέρει και ο κύριος Γκέκας κάποια στατιστικά στοιχεία σχετικά με τους ΟΤΑ. Αν χρειαστεί και εφόσον το θέλει το Σώμα, είμαι προετοιμασμένος να σας παρουσιάσω και κάποια στοιχεία για το πρόγραμμα ΘΗΣΕΑΣ. 


Σας ευχαριστώ. 


Θα ακολουθήσει η εισήγηση του Αντιπροέδρου της Επιτροπής Οικονομικών, του κυρίου Τσιαντή.

Δ. ΤΣΙΑΝΤΗΣ: Αγαπητές και αγαπητοί συνάδελφοι, πριν ξεκινήσω την εισήγηση, θα ήθελα να βάλω στην σωστή διάσταση ένα ζήτημα το οποίο μας αφορά και έχει να κάνει με τα παρακρατηθέντα. 


Προφανώς θετική εξέλιξη για την επιστροφή του 1,4 δισεκατομμυρίων ευρώ από τον 1828 έως το 2003, αλλά απόλυτη ικανοποίηση δεν μπορεί να υπάρξει όταν από την ίδια την ανάλυση του Προέδρου της Επιτροπής, αναδείχτηκε ότι η νέα  γενιά των παρακρατηθέντων από το 2003 έως και σήμερα, συν τα 600 εκατομμύρια έως το 2003 με βάση τους υπολογισμούς της ΚΕΔΚΕ, ανέρχονται ήδη σε 2.624.000.000 €. Άρα, νέοι αγώνες. 


Φίλες και φίλοι, τα οικονομικά προβλήματα στην Αυτοδιοίκηση αποκτούν άλλη διάσταση όταν τα βλέπουμε από μία άλλη οπτική γωνία, από την οπτική γωνία των μικρών Καποδιστριακών Δήμων. Η προσπάθεια ανάδειξης αυτών των προβλημάτων που θα προσπαθήσω να κάνω, δεν έχει να κάνει με συνδικαλιστική διάθεση. Έχει να κάνει με το ουσιαστικό πρόβλημα της Τοπικής Αυτοδιοίκησης, που δεν μπορούμε ούτε να παραβλέψουμε, ούτε να το κρύψουμε κάτω από το χαλί. 


Πάνω από το 80% των Δήμων, των Οργανισμών Τοπικής Αυτοδιοίκηση καθότι είναι και οι Κοινότητες, έχουν πληθυσμό κάτω από 10.000 κατοίκους και οι μικροί σε πληθυσμό ΟΤΑ έχουν ιδιαίτερα προβλήματα. 


Βέβαια, τον τελευταίο καιρό ως πανάκεια επίλυσης αυτών των προβλημάτων ακούγεται η διοικητική μεταρρύθμιση, η συνένωση, ο Καποδίστριας 2. 


Θα ήθελα από την αρχή της ομιλίας μου να τονίσω το εξής: προφανώς δεν είμαστε ενάντια στην καινούργια  συνένωση. Με ομόφωνες αποφάσεις στα τελευταία Συνέδρια στην ΚΕΔΚΕ αυτό προσδιορίστηκε και τέλος. Το αντίθετο. Διεκδικούμε και καθημερινά παλεύουμε για την Αυτοδιοίκηση της παρέμβασης, της ευθύνης και θα τονίσουμε ευθύς εξαρχής ότι καινούργιες συνενώσεις χωρίς οικονομικά κίνητρα και επίλυση των χρόνων προβλημάτων των μικρών ΟΤΑ, το μόνο που θα καταφέρει είναι να συνενώσει τις μιζέριες μας και για αυτό θα μας βρει καθολικά αντίθετους. 


Ο Πρόεδρος της Επιτροπής της ΚΕΔΚΕ αναφέρθηκε στην αύξηση του λειτουργικού κόστους των ΟΤΑ λόγω των μονομερών αποφάσεων της κεντρικής κυβέρνησης. Θα ήθελα να τονίσω, γιατί θα πρέπει να τονίζουμε εμείς οι μικρότεροι Δήμαρχοι, οι άνθρωποι της Αυτοδιοίκησης, τα αυτονόητα, για να τα ακούν σε όλα τα επίπεδα, ότι η αύξηση του κόστους των μικρών ΟΤΑ είναι ακόμα μεγαλύτερη σε σχέση με τους μεγάλους ΟΤΑ. Το σχετικό ή το ποσοστιαίο βάρος από την είσοδο ενός, δύο ή τριών μονιμοποιηθέντων με το Π.Δ. 164 στην μισθοδοσία ενός μικρού ΟΤΑ, είναι πολύ-πολύ μεγαλύτερο από ότι σε έναν μεγάλο ΟΤΑ. Άλλο να ενσωματώνονται δύο και τρεις υπάλληλοι σε έναν αριθμό δέκα ή δεκαπέντε, να το κάνω λίγο λιανότερα που λέμε και άλλο στους 200 και 250 ή 100 υπαλλήλους ενός μεγάλου Δήμου. 


Η αύξηση του κόστους σε εμάς δεν είναι μόνο ποσοστιαία όπως σας ανέφερα. Οι περισσότεροι μικροί πληθυσμιακά ΟΤΑ, βρίσκονται σε ορεινές και νησιωτικές περιοχές. Η παραγωγή και παροχή τοπικών δημοσίων αγαθών και υπηρεσιών, είναι ακριβότερη όχι μόνο λόγω κόστους μεταφοράς, αλλά και γιατί οι τοπικές αγορές δεν έχουν την δυνατότητα να υποστηρίξουν ανάλογες παρεμβάσεις, με αποτέλεσμα την αύξηση των δαπανών.


Σε όλες τις σχετικές μελέτες οι μικροί ΟΤΑ παρουσιάζουν κατά τεκμήριο προβλήματα βιωσιμότητας. Αυτό ισχύει και για τους «πλούσιους» τουριστικούς μικρούς ΟΤΑ, που έχουν μεν οικονομικές δυνατότητες, δυσκολεύονται όμως στην προσέλκυση, διατήρηση, δημιουργία και αποτελεσματική λειτουργία τεχνικών, οικονομικών και επιστημονικών μηχανισμών. 


Θα αναφέρουμε τη σχέση των φόρων και των τελών στο γενικό σύνολο των εσόδων ανά πληθυσμιακή ομάδα. Είναι ο πίνακας που βλέπουμε. Η σχέση φορολογικών εσόδων καταδεικνύει την δυνατότητα χρηματοδοτικής αυτοδυναμίας του Δήμου ή της Κοινότητας. Από το γράφημα παρατηρείται ότι η άντληση φορολογικών εσόδων στους μικρούς πληθυσμιακά ΟΤΑ, είναι πάρα πολύ περιορισμένη, με αποτέλεσμα η οικονομική τους επιβίωση να εξαρτάται αποκλειστικά από την κρατική χρηματοδότηση. Το γράφημα είναι πάρα πολύ σαφές. 


Σε συμπλήρωση του προηγουμένου, σε αυτό το γράφημα παρατηρείται ότι οι περισσότεροι ΟΤΑ με πληθυσμό κάτω των 10.000 κατοίκων, δεν θα μπορούσαν ούτε καν να λειτουργήσουν χωρίς την κρατική επιχορήγηση. Τα τελευταία χρόνια παρατηρείται μία επενδυτική απραξία στην ελληνική επαρχία. 


Πώς είναι δυνατόν να μην συμβαίνει αυτό όταν η ΣΑΤΑ, όπως όλοι γνωρίζετε, ουσιαστικά έχει να αυξηθεί μία ολόκληρη 4ετία; Νομίζω πως πρέπει να διεκδικήσουμε τα 50 εκατομμύρια που ακούγεται ότι δεν θα δοθούν για φέτος από την ΣΑΤΑ, όπως επίσης και μία γενναία αύξηση την επόμενη χρονιά. 


Ενώ λοιπόν η ΣΑΤΑ κάνει ασκήσεις σημειωτόν, ο ΘΗΣΕΑΣ καρκινοβατεί. Έχουμε ξεπεράσει τον μισό χρόνο υλοποίησης του προγράμματος και η απορροφητικότητα όπως έχετε ακούσει, είναι μόνο 30% και θα πρέπει να καλύψουμε σε δύο χρόνια το υπόλοιπο 70%.


Το πρόβλημα στους μικρούς ΟΤΑ που ουσιαστικά είναι αποκλεισμένοι και από το Κοινοτικό Πλαίσιο Στήριξης, είναι εκρηκτικό. Απαιτούμε άμεσο ξεμπλοκάρισμα των γραφειοκρατικών διαδικασιών, χρηματοδότηση του προγράμματος  όπως ορίζει ο νόμος, όχι δηλαδή αποκλειστικά από τους ΟΤΑ, αλλά και από τα Υπουργεία, ενώ θα πρέπει επιτέλους να μπει τέλος στην αδιαφάνεια κατανομής των οριζόντων δράσεων, το λεγόμενο 20%. 


Αγαπητοί συνάδελφοι, είναι φανερό ότι οι πελατειακές σχέσεις της κρατικής  εξουσίας με την Αυτοδιοίκηση δεν ευνοούν τους μικρούς πληθυσμιακά ΟΤΑ, ανεξάρτητα από το πολιτικό χρώμα. 


Εμείς, όπως όλοι αντιλαμβάνεστε, δεν έχουμε το κρίσιμο μέγεθος των «πελατών» που θα προσελκύσουν το βλέμμα των πολιτικών της κεντρικής σκηνής. 


Αυτός είναι και ένας λόγος που πιστεύω ότι θα πρέπει να  απαιτήσουμε όλοι εμείς οι μικροί ΟΤΑ την πλήρη διαφάνεια στην κατανομή των πόρων, όχι μόνο του ΘΗΣΕΑ, αλλά του συνόλου των κρατικών επιχορηγήσεων προς αυτούς. 


Όπως καταλαβαίνετε, συμφωνώ με την πρόταση ότι για να αντιμετωπιστούν τα οικονομικά προβλήματα, θα πρέπει να γίνει μία γενναία αύξηση των ΚΑΠ και της ΣΑΤΑ. 


Παράλληλα όμως και εδώ θέλω να δώσετε όλοι σημασία, πρέπει να επαναπροσδιοριστεί το ελάχιστο κόστος λειτουργίας των ΟΤΑ ως κριτήριο κατανομής των ΚΑΠ. Θα το επαναλάβω, γιατί θα πρέπει και με συνδικαλιστική πρόθεση όλοι εμείς οι μικροί αυτό το ελάχιστο κόστος λειτουργίας να το απαιτήσουμε. 


Τέλος, θα πρέπει η ΣΑΤΑ να κατανεμηθεί με βάση τα κριτήρια τα οποία ως ΚΕΔΚΕ αποφασίσαμε στο Συνέδριο της Χίου. Από πολλές πλευρές τονίζεται ότι μία ελκυστική λύση για τα επενδυτικά προβλήματα της Αυτοδιοίκησης και δη της περιφέρειας, είναι οι ΣΔΙΤ, οι συμπράξεις δημοσίου και ιδιωτικού τομέα. 


Πώς όμως μπορεί να αξιοποιήσει ένα τέτοιο εργαλείο ένας μικρός και απομονωμένος ΟΤΑ; Πώς μπορεί να προσελκύσει επενδυτές, αλλά και πως και με ποια τεχνογνωσία θα διαχειριστεί ένα τέτοιο έργο;


Για τον λόγο αυτό πιστεύουμε ότι θα πρέπει να δημιουργηθεί ένας κατάλληλος υποστηρικτικός μηχανισμός που θα βοηθάει και θα διευκολύνει τους μικρούς κυρίως ΟΤΑ στον σχεδιασμό και υλοποίηση έργων ΣΔΙΤ. 


Το επενδυτικό κενό των μικρών ΟΤΑ είναι μεγάλο. Οι προοπτικές επίσης είναι δυσοίωνες. Η πρότασή μας είναι η απόδοση των παρακρατηθέντων να ξεκινήσει άμεσα από αυτούς και να συνδυαστεί με ένα επενδυτικό πρόγραμμα που θα στοχεύει κυρίως στην αναζωογόνηση της ελληνικής υπαίθρου. 


Θέση μας από το προηγούμενο κιόλας Συνέδριο, είναι η φορολογική αποκέντρωση. Συμφωνούμε και επαυξάνουμε. Θα πρέπει όμως να τονίσουμε εδώ ότι το πρόβλημα σε εμάς, στους επαρχιακούς, τους νησιωτικούς και τους ορεινούς ΟΤΑ, είναι ότι ουκ αν λάβεις παρά του μη έχοντος. Οι δημότες των μικρών ΟΤΑ, κατά τεκμήριο είναι αγρότες ή συνταξιούχοι. Έχουν περισσότερη ανάγκη να δεχτούν κάποιες μεταβιβαστικές, ας μου επιτραπεί η έκφραση, πληρωμές, παρά δυνατότητες να συνδράμουν οικονομικά. 


Για τον λόγο αυτό πιστεύουμε ότι η φορολογική αποκέντρωση θα πρέπει να συνοδεύεται με ένα αναδιανεμητικό πρόγραμμα και με τη δημιουργία ενός Ταμείου Συνοχής, που τόσες φορές το αναφέρουμε.


Το 2008 είναι το έτος που θα αρχίσει πρακτικά η υλοποίηση του ΕΣΠΑ. Τα συμπεράσματα από τη συμμετοχή των μικρών Οργανισμών Τοπικής Αυτοδιοίκησης στο Γ΄ Κοινοτικό Πλαίσιο Στήριξης, είναι πασιφανή. Ας τα δούμε και σε γράφημα. 


Ο μέσος όρος ενταγμένων έργων ΟΤΑ στο Γ΄ Κοινοτικό Πλαίσιο Στήριξης, είναι αυτός που βλέπετε στο γράφημα. Σε Δήμους έως 10.000, ο μέσος όρος ένταξης έργων είναι 9. Υπολογίστε ότι είναι και κάποια έργα τα οποία είναι μικρά και περιορισμένης δυναμικής. Από 10.000 και προς τα πάνω, αυξάνουν και πάνε 25 έως 50.000, από 50.000 έως 100.000, 48 και από 100.000 και πάνω, 94. Ανά Δήμο. 


Είναι χαρακτηριστικό ότι το 82% των ΟΤΑ που έχουν έως 10.000, το επαναλαμβάνω, ενέταξαν μόνο 9 έργα. 


Επίσης, στον προϋπολογισμό τώρα των ενταγμένων έργων, τα πράγματα είναι πιο δύσκολα για τους μικρούς ΟΤΑ. Ο μέσος προϋπολογισμός των μεγάλων Δήμων είναι 15,5 φορές μεγαλύτερος από αυτόν των ΟΤΑ κάτω των 10.000 κατοίκων. 


Ίδια γεύση υπάρχει και στις νομικές δεσμεύσεις. Οι ΟΤΑ με πληθυσμό μικρότερο των 10.000, έχουν συμβολαιοποιήσει κατά μέσο όσο έργα ύψους 1,5 εκατομμυρίου ευρώ, όταν το αντίστοιχο ποσό των μεγάλων Δήμων είναι 27 εκατομμύρια περίπου ευρώ. Το  βλέπετε στο γράφημα.


Η διαφορετική εικόνα που παρουσιάζουν οι απορροφήσεις, οφείλεται και στο μικρό αριθμό έργων που έχουν να διαχειριστούν οι μικροί ΟΤΑ. 


Το συμπέρασμα που προκύπτει είναι ότι οι δυσκολίες των μικρών ΟΤΑ να ανταποκριθούν στις απαιτήσεις του Γ΄ Κοινοτικού Πλαισίου Στήριξης, θα πρέπει να αντιμετωπισθούν σφαιρικά. Δεν αποτελεί πρόβλημα μόνο το πληθυσμιακό τους μέγεθος. Της ίδιας σημαντικότητας πρόβλημα είναι και η στελέχωση των Δήμων, η επάρκεια του επιστημονικού προσωπικού στις τοπικές αγορές, η εμπειρία διαχείρισης κοινοτικών προγραμμάτων και η τεχνογνωσία του ήδη ελλιπούς υπάρχοντος προσωπικού. 


Από την άποψη αυτή, ανεξάρτητα από οποιοδήποτε μέτρο παρθεί στο πλαίσιο της διοικητικής μεταρρύθμισης, θα πρέπει και εδώ επίσης είναι στο δεύτερο σημείο που θα επιστήσω την προσοχή σας, το πρώτο ήταν το ελάχιστο κόστος λειτουργίας, ο επαναπροσδιορισμός και το δεύτερο είναι τούτο: θα πρέπει στα πλαίσια της υποτιθέμενα νέας μεταρρύθμισης, να δούμε τι θα γίνει, θα πρέπει να δημιουργηθούν ισχυροί υποστηρικτικοί μηχανισμοί έτσι ώστε να μπορέσουν όλοι οι ΟΤΑ με παρόμοιους όρους να διεκδικήσουν έργα και να συμμετάσχουν στο ΕΣΠΑ. 


Είναι το λεγόμενο, ας μου επιτραπεί η έκφραση, αυτό που πρέπει να διεκδικήσουμε, ελάχιστο επίπεδο υπηρεσιών ενός Δήμου. Δηλαδή, να μην υπάρχει Δήμος στην Ελλάδα που να μην έχει Τεχνική Υπηρεσία, Οικονομική Υπηρεσία, μηχανολογικό εξοπλισμό και γραφείο προγραμματισμού και  σχεδιασμού. 


Ένα επιπλέον ερώτημα που τίθεται, είναι τι θα γίνει με τους ΟΤΑ, οι περιφέρειες των οποίων λόγω του γνωστού στατιστικού προβλήματος, δεν εντάσσονται στον στόχο 1. Είναι σημαντικό. Σε αυτές τις περιφέρειες η απόλυτη πλειοψηφία των ΟΤΑ επίσης είναι μικροί πληθυσμιακά Δήμοι και Κοινότητες. 


Η πρότασή μας είναι επίσης να δημιουργηθεί ένα εθνικό πρόγραμμα, το οποίο θα χρηματοδοτείται από το ΠΔΕ, από το Πρόγραμμα Δημοσίων Επενδύσεων, που θα καλύπτει την απώλεια των επενδυτικών χρηματοδοτικών πόρων των Οργανισμών αυτών των περιφερειών. 



Τελικά φίλες και φίλοι, αγαπητοί συνάδελφοι και συναδέλφισσες, το πρόβλημα που θέτουν οι μικροί πληθυσμιακά ΟΤΑ, είναι γενικότερο. Θέλουμε να ζούμε σε ένα κράτος δικαίου, στο οποίο σύμφωνα με το Σύνταγμα οι πολίτες όλοι είναι ίσοι. Είναι άδικο δύο πολίτες που πληρώνουν τους ίδιους φόρους, με τα ίδια εισοδήματα και υποχρεώσεις, να δέχεται ο ένας λιγότερες δημόσιες και δημοτικές υπηρεσίες από τον άλλον, μόνο και μόνο επειδή κατοικεί σε έναν μικρό πληθυσμιακά ΟΤΑ ή δυσπρόσιτο ή νησιώτικο ένας δημότης. 


Η απάντηση σε αυτό το ερώτημα, ότι δεν είναι δίκαιο, δεν θα δώσει μόνο την δικαιολογητική βάση για όλα τα παραπάνω, αλλά θα θέσει ταυτόχρονα το πρόβλημα στην πραγματική του διάσταση. Η Τοπική Αυτοδιοίκηση δηλαδή συνδέεται άμεσα με ζητήματα δικαιοσύνης και δημοκρατίας. 


Αγαπητοί συνάδελφοι, να σας ευχαριστήσω που με παρακολουθήσατε. Αν χρειαστεί να πάρουμε τον λόγο για να αναφερθούμε σε τυχούσες απορίες και ερωτήσεις σας, θα είμαστε παρόντες. 


Σας ευχαριστώ.

ΠΡΟΕΔΡΕΙΟ (Ι. ΜΟΥΡΑΤΟΓΛΟΥ): Η τελευταία εισήγηση είναι του κυρίου Γκέκα, ειδικού συνεργάτη της ΚΕΔΚΕ και το θέμα της εισήγησής του είναι κάποια στατιστικά στοιχεία σχετικά με τα οικονομικά της Τοπικής Αυτοδιοίκησης. 


Κύριε Γκέκα, έχετε τον λόγο.

Ρ. ΓΚΕΚΑΣ: Έχετε την εισήγηση στα χέρια σας. Επειδή καταλαβαίνω ότι είναι πιο σημαντικό να μιλήσετε εσείς παρά να ακούσετε διάφορα στατιστικά στοιχεία, θα σταθώ μόνο σε δύο θέματα και τα υπόλοιπα αν θέλετε τα κουβεντιάζουμε. 


Είναι δύο θέματα που νομίζω ότι πρέπει να τα συζητήσουμε και αν είναι δυνατόν, θα προσπαθήσω τουλάχιστον να προκαλέσω την γνώμη σας καταθέτοντας την δική μου άποψη.


Βλέπετε εδώ τον πίνακα που τον παρουσίασε και ο κύριος Πρόεδρος της Επιτροπής Οικονομικών της ΚΕΔΚΕ, για τα παρακρατηθέντα, υπεξαιρεθέντα, πείτε τα όπως θέλετε. Δεν θα μπω στο ζήτημα εγώ αυτό το πολιτικό. 


Αυτό που με ενδιαφέρει εμένα είναι να δεχτώ την καλύτερη εκδοχή που υπάρχει. Η καλύτερη εκδοχή που υπάρχει αυτήν την στιγμή έτσι όπως παρουσιάζεται, είναι ότι μέσα στον προϋπολογισμό, στην εισηγητική έκθεση του προϋπολογισμού του 2008, υπάρχει ότι αρχίζει η καταβολή των παρακρατηθέντων του ένα τετρακόσια με την μορφή ομολόγων τριετούς, πενταετούς και δεκαετούς διάρκειας. 


Εδώ λοιπόν αρχίζει κατά την δική μου την άποψη, η προβληματική. Μιλάμε για ένα τετρακόσια. Φανταστείτε ότι φέτος τα λεφτά που πήραμε από το Υπουργείο Εσωτερικών συνολικά σαν Τοπική Αυτοδιοίκηση, είναι τρία εκατόν  σαράντα. Άρα, ουσιαστικά μιλάμε για το 50% περίπου αυτών που πήραμε φέτος, πρόσθετο. Υπολογίστε λοιπόν ο καθένας στο Δήμο σας πόσο έρχεται περίπου και αυτό θα είναι η ονομαστική αξία των ομολόγων. 


Από εκεί και πέρα αρχίζουν τα προβλήματα. Αν εμείς αποφασίσουμε να τα προεξοφλήσουμε, που είναι αρκετά δύσκολο αλλά  ας πούμε ότι δίνεται η δυνατότητα προεξόφλησης ή εν πάση περιπτώσει να τα διαπραγματευτούμε με ένα δάνειο και τα λοιπά. Καθώς καταλαβαίνετε, οι τράπεζες δεν λειτουργούν σαν ευαγή ιδρύματα. Θέλουν κάποιο κέρδος. Θα βάλουν κάποιο προεξοφλητικό επιτόκιο. 


Άρα λοιπόν, σε αυτό το 50% που έχετε υπολογίσει, αρχίζετε να κόβετε και όταν μιλάμε για 10ετή ομόλογα, σημαίνει ότι κόψτε τουλάχιστον το 50%. 


Το ερώτημα που θέλω να θέσω και νομίζω ότι θα πρέπει να σας απασχολήσει, είναι ότι εντάξει, ο Δήμος Αθηναίων, ο Δήμος Λαρισαίων, ο Δήμος Ηρακλείου και τα λοιπά, έχει να λαμβάνει κάποια εκατομμύρια, οπότε έχει την δυνατότητα και το μέγεθος να πάει στην τράπεζα και να διαπραγματευτεί το προεξοφλητικό επιτόκιο, όπως είπε προηγούμενα ο Πρόεδρος. 


Ένας Δήμος των 5.000 ή 10.000 κατοίκων, τι δυνατότητες διαπραγμάτευσης έχει; Θα πάει με κάποιες δεκάδες χιλιάδες ευρώ να διαπραγματευτεί προεξοφλητικό επιτόκιο; 


Η δική μου η γνώμη είναι αφού ούτως ή άλλως σε επίπεδο ΚΕΔΚΕ δεν είναι δυνατόν να γίνει κάτι τέτοιο, η πρότασή μου είναι ότι όσο το δυνατόν περισσότερο, σε επίπεδο ΤΕΔΚ θέλετε, σε επίπεδο Περιφέρειας, να δημιουργήσετε εκείνη την κρίσιμη μάζα που θα είναι ικανή να διαπραγματευτεί αποτελεσματικά αυτά ακριβώς τα χρήματα. 


Αν θέλετε μία ακόμα γνώμη, μην πάμε να αγοράσουμε γουρούνι στο τσουβάλι. Αν έχουμε την κρίσιμη μάζα, έχουμε και την τεχνογνωσία, μπορούμε μέχρι και διεθνή διαγωνισμό να προκαλέσουμε, για να μπορέσουμε να  βρούμε την καλύτερη λύση. 


Όμως το πρώτο που κατά την γνώμη μου πρέπει να κάνετε, είναι αυτό που είπαμε προηγούμενα, ότι τουλάχιστον σε επίπεδο ΤΕΔΚ θα πρέπει να διαπραγματευτούμε αυτά τα λεφτά όταν έρθουν. 


Τώρα το ερώτημα που τίθεται, αυτά τα λεφτά είναι λίγα; Καθόλου λίγα. Εγώ πιστεύω ότι είναι μία πάρα πολύ καλή ανάσα για όλους τους Δημάρχους να πάρουν το 50% των επιχορηγήσεων που πήραν φέτος. Το ερώτημα όμως που τίθεται είναι: λύνουν δια παντός το οικονομικό πρόβλημα των ΟΤΑ; Φυσικά όχι, δεν χρειάζεται καμία αμφιβολία για αυτό. 


Ο Πρόεδρος της ΚΕΔΚΕ, κύριος Κακλαμάνης, το είπε πάρα πολύ καθαρά εξάλλου στην ομιλία του. Δεν έχουμε καμία όρεξη να πιστοποιήσουμε τον Δήμαρχο ζήτουλα, τον Δήμαρχο που περνάει όλη του την ώρα  στους διάφορους διαδρόμους των Υπουργείων για να βρει κάποιο ευρώ να μπορέσει να συντηρήσει το Δήμο του. 


Άρα, τι χρειάζεται; Χρειάζεται να βρούμε εκείνους τους δυναμικούς πόρους οι οποίοι θα αυξάνονται τουλάχιστον όσο αυξάνονται οι δαπάνες μας, για να μπορέσουμε να λύσουμε πλέον αυτό το πρόβλημα του κάθε χρόνο στον προϋπολογισμό να έχουμε τα γνωστά ζητήματα και να ασχοληθούν οι Δήμαρχοι με τα ουσιαστικότερα θέματα για τα οποία εκλέχτηκαν, που είναι τα ζητήματα της τοπικής κοινωνίας. 


Για αυτό ο κύριος Πρόεδρος της ΚΕΔΚΕ και ο κύριος Πρόεδρος της  Οικονομικής Επιτροπής, έβαλαν το ζήτημα του εμπλουτισμού του καλαθιού του 1828. 


Προσέξτε μία διαφορά. Σαν ΚΕΔΚΕ δεν διεκδικούμε να αλλάξουμε τον φόρο εισοδήματος. Διεκδικούμε να εμπλουτίσουμε τον 1828. Δηλαδή, βλέπουμε αυτό που βλέπετε στον πίνακα, το πόσο δυναμικός είναι ο Φόρος Προστιθέμενης Αξίας, ο περίφημος ΦΠΑ. Δεν ζητάμε να αντικαταστήσουμε αυτόν τον φόρο με κάποιον άλλον, αλλά ζητάμε όπως είπε και ο κύριος Πρόεδρος, το 20% των παρελθόντων οικονομικών ετών και μέσα στο καλάθι του 1828 να μπει και ο ΦΠΑ για να μπορέσουμε να κάνουμε πιο δυναμικό και αν θέλετε, πιο ανθεκτικό στις παλινωδίες, τα έσοδα της Τοπικής Αυτοδιοίκησης. 


Πάλι βάζω το ερώτημα. Το κάναμε αυτό το πράγμα. Νομίζετε ότι λύσαμε τα προβλήματα της Τοπικής Αυτοδιοίκησης; Αν δούμε αυτόν τον πίνακα θα καταλάβουμε πολύ καλά ότι δεν τα λύσαμε. Δυστυχώς αυτός ο πίνακας είναι ότι πιο σκληρό μπορούμε να αντιμετωπίσουμε εμείς οι άνθρωποι της Τοπικής Αυτοδιοίκησης. Είναι ο καθρέπτης του συγκεντρωτισμού όλων των ευρωπαϊκών κρατών. 


Βλέπετε λοιπόν ότι όταν τα κράτη-μέλη, τα 27 κράτη-μέλη και τα καινούργια κράτη-μέλη ακόμα, έχουν 11,2 σχέση εσόδων Τοπική Αυτοδιοίκησης προς το ΑΕΠ, η χώρα μας έχει 3,3. Άρα, έχουμε να διανύσουμε έναν πάρα πολύ μεγάλο δρόμο, που φυσικά οι αλλαγές στον 1828 δεν είναι δυνατόν να τις αλλάξουν. 


Ποια είναι η απάντηση σε αυτό το πράγμα; Το είπε ο κύριος Πρόεδρος της ΚΕΔΚΕ, το είπε και ο κύριος Πρόεδρος της Οικονομικής Επιτροπής, φορολογική αποκέντρωση. 


Φορολογική αποκέντρωση. Εμείς τι φόρους πάμε να διεκδικήσουμε; Τι φόρους πάμε να διεκδικήσουμε να μας μεταφέρουν; Γιατί όπως είπε προηγούμενα και ο κύριος Πρόεδρος, δεν ζητάμε νέα φορολογία. 


Θα ήθελα να σταθώ λίγο μόνο σε αυτό και πάμε παρακάτω. Αυτή είναι η σχέση, για τους συνάδελφους οικονομολόγους, ξέρουν πάρα πολύ καλά ότι η σχέση άμεσων-έμμεσων φόρων, τους θεωρούμε εμείς σαν τον καθρέπτη της δημοκρατικότητας του φορολογικού συστήματος ενός κράτους και αυτό το λέμε γιατί οι έμμεσοι φόροι όπως ξέρετε οι περισσότεροι, είναι οι φόροι οι οποίοι πληρώνονται περισσότερο από τα χαμηλά εισοδήματα, ενώ οι άμεσοι φόροι λόγω της προοδευτικότητας της φορολογικής κλίμακας, έχουν μεγαλύτερη επίπτωση στα υψηλότερα εισοδήματα. 


Αυτή λοιπόν είναι η σχέση άμεσων-έμμεσων φόρων στα κράτη-μέλη της Ευρωπαϊκής Ένωσης, είναι δηλαδή 50-50. Αυτή είναι η σχέση στην Ελλάδα και μάλιστα με τάσεις, που το καταλαβαίνετε όλοι γιατί, το κομμάτι του 60% να επεκταθεί ακόμα παραπέρα. 


Άρα λοιπόν εμείς σαν Τοπική Αυτοδιοίκηση, όπως το τόνισε και ο κύριος Πρόεδρος, δεν προσπαθούμε μόνο να πάρουμε φόρους, αλλά προσπαθούμε να μην επιβαρύνουμε αυτόν τον δυσμενή συσχετισμό που μόλις βλέπετε. 


Ποιοι είναι αυτοί οι φόροι που μπορούμε να διεκδικήσουμε; Ούτως ή άλλως, δεν πάμε να ανακαλύψουμε τον τροχό. Ο πίνακας που βλέπετε, είναι ένας πίνακας που δείχνει ποιοι είναι οι φόροι της Τοπικής Αυτοδιοίκησης στα κράτη-μέλη της Ευρωπαϊκής Ένωσης. Η πρώτη στήλη είναι ο περίφημος Φόρος Ακίνητης Περιουσίας. Τώρα το λένε Φόρο Κατοχής, αυτόν τον φόρο που σκέπτεται να εντάξει το οικονομικό επιτελείο στο επόμενο φορολογικό νομοσχέδιο. 


Για αυτόν τον λόγο ακριβώς, επειδή ο Φόρος Ακίνητης Περιουσίας ή Φόρος Κατοχής Ακινήτων, πείτε το όπως θέλετε, είναι βασικός φόρος της Τοπικής Αυτοδιοίκησης και είναι βασικός φόρος της Τοπικής Αυτοδιοίκησης γιατί έχει καθαρά τοπικά χαρακτηριστικά, για αυτό κιόλας εμείς σαν ΚΕΔΚΕ διεκδικούμε την  συμμετοχή και στο τέλος όλος ο φόρος αν επιβληθεί και άμα λειτουργήσει, να περάσει στην Τοπική Αυτοδιοίκηση. 


Το δεύτερο θέμα που θα ήθελα να σας απασχολήσω και να τελειώσω, είναι το ζήτημα του ΘΗΣΕΑ. Όλοι ξέρετε ότι ο ΘΗΣΕΑΣ γενικά χρηματοδοτείται κατά 35% των χρημάτων που βάζει η Τοπική Αυτοδιοίκηση, τα βάζει το κεντρικό κράτος. Αυτός ο συσχετισμός γίνεται 74-26 σε σύνολο. Αυτή είναι η κατανομή του. Σε αυτήν την κατανομή αυτό που πρέπει να προσέξουμε για να βοηθήσουμε λίγο την κουβέντα μας, είναι ότι μέχρι σήμερα είναι έτοιμα στην καλύτερη περίπτωση να διατεθούν 500, 600 και 700, ένα οκτακόσια εκατομμύρια ευρώ. 


Εδώ αρχίζουν τα δύσκολα. Βλέπετε το ένα οκτακόσια που είπαμε προηγούμενα, βλέπετε ότι μέσω των ΚΑΠ και της ΣΑΤΑ έχουν παρακρατηθεί από την Τοπική Αυτοδιοίκηση ένα δισεκατομμύριο εκατόν πενήντα τρία εκατομμύρια ευρώ και εμείς σαν Τοπική Αυτοδιοίκηση έχουμε απορροφήσει 740 εκατομμύρια ευρώ. 


Αυτά τα 400 εκατομμύρια ευρώ που υπάρχει διαφορά μεταξύ ποσών που έχουν παρακρατηθεί στην πηγή τους και των απορροφηθέντων, καταλαβαίνετε ότι είναι ένα πρόβλημα το οποίο θα πρέπει να το αντιμετωπίσουμε. 


Εδώ βλέπετε την πορεία του ΘΗΣΕΑ, πόσα είναι τα εγκεκριμένα, δηλαδή εγκεκριμένοι προϋπολογισμοί, ποιες είναι οι συμβολαιοποιήσεις, αυτό που λέμε στην ξύλινη γλώσσα μας νομικές δεσμεύσεις και ποιες είναι πάλι οι πληρωμές. 


Αυτόν τον πίνακα δεν τον έχω βάλει για να ξεκινήσουμε την γνωστή κουβέντα που αρέσει ξέρω σε όλους τους αιρετούς να την κάνουν. Δεν με ενδιαφέρουν εδώ πέρα καθόλου ούτε τα κριτήρια, ούτε τέτοια ζητήματα. Το έχω βάλει για άλλο θέμα. 


Ενώ όλοι γνωρίζουμε το 20% πως πηγαίνει, ενώ όλοι γνωρίζουμε ότι τα κριτήρια κατανομής τους είναι κατά περίπτωση, για να το πω όσο το δυνατόν πιο κομψά, παρ’ όλα αυτά βλέπετε ότι η απορροφητικότητα των οριζοντίων δράσεων είναι κάτω από το 50% και αυτό είναι πρόβλημα. Είναι πρόβλημα για την Τοπική Αυτοδιοίκηση, είναι πρόβλημα για όλους μας. Το ερώτημα είναι ότι έχουμε περάσει το μισό του ΘΗΣΕΑ, ο ΘΗΣΕΑΣ τελειώνει το 2009 και εμείς τι να κάνουμε; 


Η λύση που υπάρχει ειπώθηκε από τον Πρόεδρο της ΚΕΔΚΕ, είναι ομόφωνη απόφαση, φαντάζομαι ότι δεν υπάρχουν πολλοί να διαφωνούν μέσα στην αίθουσα, που λέει να έχουμε την δυνατότητα να προκηρύξουμε το σύνολο του έργου μέχρι το 2009, σε περίπτωση βέβαια που το έργο είναι ώριμο. 


Να κάνω την Κασσάνδρα; Και να γίνει δεκτό αυτό από το Υπουργείο και να μπορέσουμε να προκηρύξουμε το σύνολο των έργων, του προϋπολογισμού μας που έχουμε για το 2009, είναι ζήτημα αν θα φτάσουμε στο 70% απορροφητικότητα. 


Τα πράγματα είναι πάρα πολύ δύσκολα. Η δική μου η πρόσκληση, πρόταση, γνώμη, πείτε την όπως θέλετε, θα ήταν, θα σας παρακαλούσα για να το πω καλύτερα, να ξανά κοιτάξετε το πρόγραμμα του ΘΗΣΕΑ σας. Να κοιτάξετε εκείνα τα έργα που έχετε εντάξει, εκείνα τα έργα που δεν είναι ώριμα και εκείνα τα έργα που νομίζετε ότι στα δύο χρόνια που μένουν, μπήκαμε ας πούμε πλέον στο 2008, δεν υπάρχει περίπτωση να ολοκληρωθούν. 


Επαναδιατάξτε με όσο το δυνατόν πιο ώριμα έργα το πρόγραμμα του ΘΗΣΕΑ και η μεγάλη πρόσκληση που θα ήθελα να σας απευθύνω, ήταν σε αυτήν την επαναδιατύπωση του προγράμματος του ΘΗΣΕΑ για κάθε Δήμο ξεχωριστά, βάλτε πολύ μεγάλο ποσοστό μελετών. Όχι γιατί οι μελέτες ωριμάζουν πάρα πολύ εύκολα, αλλά γιατί αν δώσετε σήμερα μία δραχμή από τον ΘΗΣΕΑ σε μελέτες ή να το πω καλύτερα σε ωρίμανση έργων, θα πάρετε δέκα, για να μην πω εκατό, στην τέταρτη προγραμματική περίοδο, στο ΕΣΠΑ. Επενδύστε ακόμα και τώρα όσο το δυνατόν περισσότερο στις μελέτες.


Τελευταίο ζήτημα, επειδή είναι ένα θέμα  το οποίο μας καίει και είναι ένα θέμα που άπτεται  με τα οικονομικά. Το ξέρετε, συζητιέται στην διπλανή αίθουσα, το ζήτημα της συνένωσης των ΟΤΑ. Έφερα αυτόν τον πίνακα για να μπορέσουμε να καταλάβουμε εμείς που ασχολούμαστε με τα οικονομικά της Τοπικής Αυτοδιοίκησης, ότι η Ελλάδα που έχει πολύ μεγαλύτερο μέσο όρο σαν μέγεθος ΟΤΑ από ότι η Γαλλία, δεν σημαίνει ότι έχει πολύ ισχυρότερους ΟΤΑ από την Γαλλία ή ισχυρότερη Τοπική Αυτοδιοίκηση. 


Αυτό τι σημαίνει; Σημαίνει ότι η ισχυροποίηση της Τοπικής Αυτοδιοίκησης δεν είναι απλώς θέμα πληθυσμιακό. Είναι και πληθυσμιακό, αλλά δεν είναι απλώς θέμα πληθυσμιακό. Σίγουρα άμα παρατηρήσετε στην Ευρωπαϊκή Ένωση τα τελευταία πέντε χρόνια, υπάρχει μια τάση να αυξάνεται το μέγεθος της Τοπικής Αυτοδιοίκησης και υπάρχει μία τάση συνένωσης. 


Υπάρχουν όμως και αντίθετα συμπεράσματα. Παραδείγματος χάριν, ξέρετε σε αυτές τις νέες χώρες που τώρα τελευταία έγιναν κράτη-μέλη της Ευρωπαϊκής Ένωσης, ορισμένες φορές γίνονται βασιλικότεροι του βασιλέως. Στη Λιθουανία λοιπόν, προχώρησαν σε μία συνένωση των Δήμων και έφτασαν σε ένα τέτοιο επίπεδο που αυτήν την στιγμή περνάνε καινούργιο νόμο που διχοτομούν Δήμους και ξέρετε γιατί; Γιατί μπήκε πρόβλημα εσωτερικής δημοκρατίας. 


Άρα λοιπόν, όπως λέει και η απόφαση της ΚΕΔΚΕ, όταν συζητάμε για συνένωση των Δήμων, δεν είναι ένα πρόβλημα πληθυσμιακό. Δεν συζητάμε μόνο με κριτήρια πληθυσμιακά. Συζητάμε με κριτήρια κοινωνικά, με κριτήρια οικονομικά, με κριτήρια λειτουργικότητας, με κριτήρια πολιτισμικά, με κριτήρια αναπτυξιακά. 


Δεν θέλω να σας κουράσω άλλο γιατί ξέρω ότι είστε ήδη κουρασμένοι και είναι πολύ σημαντικότερο να μιλήσετε κάποιοι από εσάς. 


Είμαστε στη διάθεσή σας για τυχόν ερωτήσεις σας. Σας ευχαριστώ πολύ για την προσοχή σας. 

ΠΡΟΕΔΡΕΙΟ (Ι. ΜΟΥΡΑΤΟΓΛΟΥ): Να ευχαριστήσω με την σειρά μας τον κύριο Γκέκα για τα πολύ καλά  στοιχεία που μας μετέφερε. 


Έχει ανοίξει κατάλογος ομιλητών, έχω κάρτες παρεμβάσεων. Υπάρχουν άλλες; Όσοι έχετε για να κλείσουμε τον κατάλογο. 


Τον λόγο έχει ο κύριος Βαφειάδης, Αντιδήμαρχος του Δήμου Αθηναίων. 

ΒΑΦΕΙΑΔΗΣ: Ευχαριστώ πολύ κύριε Πρόεδρε. Κυρίες και κύριοι συνάδελφοι, σας καλησπερίζω και σας ευχαριστώ που μέσα από αυτό το Συνέδριο που δίνεται η δυνατότητα να καταθέσω την μικρή αλλά ουσιαστική μου εμπειρία στην Τοπική Αυτοδιοίκηση. 


Όλοι εμείς εδώ άλλωστε που κατέχουμε θέσεις αιρετών στα Δημοτικά Συμβούλια, είτε από τις θέσεις της πλειοψηφίας, είτε της μειοψηφίας, είμαστε μάρτυρες της καθημερινής αγωνιώδους προσπάθειας ανεύρεσης πόρων ικανών να οδηγήσουν στην οικονομική ευημερία και στην ικανοποίηση των όλο και αυξανόμενων απαιτήσεων των  δημοτών μας, διότι ο τετραγωνισμός του κύκλου και το μεγάλο στοίχημα της Τοπικής Αυτοδιοίκησης στη σύγχρονη δημοκρατία, είναι να κατορθώσει να ανταποκριθεί αποτελεσματικά στις αυξημένες αρμοδιότητες και για να το πετύχει αυτό η Τοπική Αυτοδιοίκηση αναγκαίος όρος αναδεικνύεται η εξορθολογισμένη διαχείριση των περιορισμένων πόρων της. 


Είναι γεγονός ότι πέρα από το πνεύμα που αποτυπώνεται στον ευρωπαϊκό χάρτη της Τοπικής Αυτοδιοίκησης και την αρχή της αναλογίας ανάμεσα στο εύρος των αρμοδιοτήτων που ασκούν οι ΟΤΑ και τους οικονομικούς πόρους που διατίθενται σε αυτούς, οι Δήμοι σε πολλές ευρωπαϊκές χώρες και στην Ελλάδα, αποτέλεσαν τα εύκολα θύματα της δημοσιονομικής εξυγίανσης. 


Αυτή προκάλεσε πιέσεις που έφεραν στο προσκήνιο την ανάγκη ριζικών, αλλά και ταχύτατων μεταβολών για την αύξηση της αποδοτικότητας και της αποτελεσματικότητας των τοπικών διοικήσεων και όλο αυτό σε συνδυασμό με απαιτήσεις και αύξηση της διαφάνειας και της υπευθυνότητας ως προς την λήψη πολιτικών αποφάσεων και τη διαχείριση των περιορισμένων πόρων. 


Όσο και αν κάποιος αναγνωρίζει ότι τα οικονομικά μεγέθη που διαχειρίζεται  σήμερα η Τοπική Αυτοδιοίκηση δεν συγκρίνονται με τους πενιχρούς της δεκαετίας του ’80, εντούτοις όλοι εκ πείρας βεβαιώνουμε ότι τα οικονομικά μεγέθη δεν είναι τα επιθυμητά. 


Έτσι η καθιέρωση του σταθερού ποσοστού από διάφορους φόρους που εισπράττονται από το κράτος, εξακολουθούν να μην αποδίδονται στο σύνολό τους, προκειμένου δημοσιονομικά ελλείμματα του κεντρικού κράτους να αντιμετωπιστούν. 


Αυτό σε συνδυασμό με μείωση των κοινοτικών πόρων που προβλέπεται να συμβεί στο μέλλον, δημιουργεί μεγάλη οικονομική ανασφάλεια στους ΟΤΑ. 


Ταυτόχρονα στα έσοδα από τέλη και δικαιώματα, παρατηρούνται σημαντικές αυξομειώσεις. Τα τέλη συνιστούν ανταποδοτικές υπηρεσίες και είναι λογικό η αύξηση του κόστους παροχής της υπηρεσίας να οδηγεί σε αύξηση των τελών της. Στις περισσότερες των περιπτώσεων, μόνο τα έσοδα από τέλη καθαριότητας και από νεκροταφεία καλύπτουν τις δαπάνες των αντίστοιχων υπηρεσιών. Σε όλες τις άλλες περιπτώσεις, η λειτουργία των υπηρεσιών είναι ελλειμματική και χρηματοδοτείται από άλλους οικονομικούς πόρους του Δήμου.


Είναι βέβαια ενθαρρυντική η διακηρυγμένη πρόθεση της κυβέρνησης για την διάθεση μεγάλου μέρους του Δ΄ Κοινοτικού Πλαισίου Στήριξης προς την περιφέρεια, αντιμετωπίζοντας έτσι ώστε και πρόσκαιρα το επενδυτικό πρόγραμμα πολλών Δήμων και την εκτέλεση βασικών έργων υποδομής. 


Παρ’ όλα αυτά, εξακολουθεί να υφίσταται το βασικό αίτημα για νόμιμη βιώσιμη λύση ώστε να πάψουν οι Δήμοι να είναι συνεχώς επαίτες από την Πολιτεία. Εξακολουθούν ανελαστικά έξοδα των Δήμων να αποτελούν σημαντικό ποσοστό των συνολικών δαπανών τους και επηρεάζονται πολλές φορές από πολιτικές που δεν καθορίζονται από την ίδια την Αυτοδιοίκηση και μέσα σε όλα αυτά, το σημαντικότερο πρόβλημα της Αυτοδιοίκησης και το γεγονός ότι δεν υπάρχει διαχωρισμός μεταξύ τελών και φόρων. Η δυσδιάκριτη αυτή σχέση δημιουργεί προβλήματα στην επιλογή και την άσκηση τοπικών δημοσιονομικών πολιτικών. 


Οι φόροι στους Δήμους έχουν μία φθίνουσα πορεία, καθώς και υφίστανται περιπτώσεις φόρων που έχουν καταργηθεί ή που έχουν ελάχιστη ανταποδοτικότητα. 


Επί της ουσίας, παραμένει στους κόλπους της κεντρικής εξουσίας ένα είδος φορολογικού μονοπωλίου και έτσι διατηρήθηκε η οικονομική εξάρτηση της Τοπικής Αυτοδιοίκησης από τον κρατικό προϋπολογισμό, γεγονός που σε αρκετές περιπτώσεις ματαιώνει την πολιτική ενηλικίωση των αιρετών λειτουργών της, αλλά και των τοπικών κοινωνιών. 


Βασίζοντας τις  σκέψεις μου σε όλα τα παραπάνω, θεωρώ ότι η φορολογική και η κατ’ επέκταση δημοσιονομική αποκέντρωση, είναι όροι απαραίτητη για την εξυγίανση και ευημερία της Τοπικής Αυτοδιοίκησης και αυτό επειδή σας μιλάει ένα φοροτεχνικός του Υπουργείου Οικονομικών. 


Στο σημείο αυτό προκειμένου να μην δημιουργηθούν σκιές, θέλω να σας ξεκαθαρίσω ότι μιλώντας για φορολογική δυνατότητα των Δήμων, δεν εννοούμε νέες επιβαρύνσεις στους δημότες, αλλά δημοκρατική ανακατανομή του συνόλου και του φορολογικού συστήματος, αυτό που ανέφερε και ο Πρόεδρος προηγουμένως, της Επιτροπής. 


Πρέπει να προσδιοριστεί με ακρίβεια ποιοι φόροι επιβάλλονται στην Τοπική Αυτοδιοίκηση κύριοι, για λογαριασμό της και ποιοι επιβάλλονται για την κεντρική εξουσία. Πρέπει να υπάρχει διαχωρισμός των δύο φόρων. 


Οι φόροι που πιθανόν θα μεταφερθούν από την κεντρική διοίκηση, πρέπει να έχουν τοπικά χαρακτηριστικά και δεύτερον, να μπορούν να εναρμονιστούν με το υπάρχον τοπικό φορολογικό σύστημα και κυρίως να προωθηθούν τις οικονομικές δυνατότητες, να αμβλύνουν τις δημοσιονομικές ανισότητες των Πρωτοβάθμιων ΟΤΑ.


Άρα, αυτοί οι φόροι πρέπει να είναι δυναμικοί με μικρό διαχειριστικό κόστος, να μην προκαλούν μεγάλες ανισότητες μεταξύ των ΟΤΑ, αλλά και αντιδράσεις των δημοτών και να εγγυώνται διάρκεια εσόδων που να καλύπτουν τις ανάγκες της Τοπικής Αυτοδιοίκησης για ένα βάθος χρόνου. 


Το ύψος και η επάρκεια των εσόδων, εξαρτώνται βέβαια άμεσα από τις αρμοδιότητες που ασκεί και θα ασκήσει στο μέλλον η Πρωτοβάθμια Τοπική Αυτοδιοίκηση. Σύμφωνα με την αρχή της αναλογίας, για όσους είναι φοροτέχνες.


Φόροι όπως της Μεταβίβασης Ακινήτων και του  χαρτοσήμου, σε μισθώματα από ακίνητα και γη, θα πρέπει να υποστούν σημαντική έρευνα σε σχέση με την δυναμικότητα των εσόδων τους, έτσι ώστε να προσαρμοστούν ομαλά στο καθεστώς των Δήμων. 


Εν γένει απαιτείται μία αλλαγή νοοτροπίας ώστε οι ΟΤΑ να αποτινάξουν από πάνω τους τις υπάρχουσες τακτικές συνεχούς διεκδίκησης και να υιοθετήσουν άλλες ουσιαστικής αξιοποίησης των υπαρχουσών δυνατοτήτων τους και της αξιολόγησης των δαπανών ως προς την ωφέλεια που αποδίδουν. Μία νοοτροπία που έχει σαν κύρια παραδοχή της ότι η Τοπική Αυτοδιοίκηση πρέπει και μπορεί να αποτελέσει τον κύριο μοχλό άσκησης πολιτικής τοπικής ανάπτυξης και παροχής αναγκαίων δημόσιων αγαθών σε τοπικό επίπεδο. 


Κυρίες και κύριοι συνάδελφοι, ύστερα από την κεντρική μου ομιλία που έκανα χθες στην ΚΕΔΚΕ και μετά από μία σειρά προτάσεων για το φορολογικό σύστημα που πρέπει να εφαρμόζεται στους Δήμους όλης της χώρας, ήθελα να καταθέσω και στην Οικονομική Επιτροπή της ΚΕΔΚΕ και με την σειρά μου εδώ στο Προεδρείο, και μία άλλη εξειδικευμένη πρόταση την οποία πρέπει να δείτε και εσείς ως συνάδελφοι και ως Δήμαρχοι της χώρας. Πρόταση η οποία εδώ και πολλά  χρόνια είναι και πρόταση της ΠΟΕΣΕ. Δεν ξέρω αν γνωρίζετε, είναι η Ομοσπονδία Εστιατόρων Ελλάδας. 


Από την πρώτη μέρα που ανέλαβα την θέση του Αντιδημάρχου Οικονομικών της Αθήνας και από την θέση που κατείχα στο Υπουργείο Οικονομικών ως φοροτέχνης, φοροτεχνικός, διαπίστωσα ότι υπήρχε μία αδικία που αφορά τα πρόστιμα της αυθαίρετης χρήσης κοινόχρηστων χώρων, η οποία επιτρέπει την παραχώρηση χρήσης. 


Με την ανταλλαγή απόψεων της ΠΟΕΣΕ, διαπιστώθηκε ταυτόχρονα ότι τα πρόστιμα που επιβάλλονται από τις Υπηρεσίες των Δήμων, είναι δυσβάσταχτα για τον επαγγελματία και τον καταστηματάρχη αυτής της χώρας. Ποσά επί τοις εκατό 200 έως 300%. Ενώ το επιτόκιο το διατραπεζικό, όπως γνωρίζετε όλοι σας, είναι 2,5 και 3%.


Ταυτόχρονα επίσης διαπιστώθηκε ότι με το Βασιλικό Διάταγμα του άρθρου 13 παράγραφος 8, 24/9/20-10-1958, που αφορά περί εσόδων των ΟΤΑ, πρέπει να αντικατασταθεί με καινούργια  διάταξη κύριοι συνάδελφοι. Δεν μπορεί να είμαστε με τις διατάξεις του ’58. 


Πρόταση λοιπόν είναι η εξής για το συγκεκριμένο και τελειώνω για να μην σας κουράζω. Η παράγραφος 8 του άρθρου 13 του Βασιλικού Διατάγματος 24/9/20-10-1958 περί εσόδων ΟΤΑ, πρέπει να αντικατασταθεί ως εξής: σε περίπτωση αυθαίρετης χρήσης κοινόχρηστων χώρων, των οποίων έχει επιτραπεί η παραχώρηση της χρήσης, καταλογίζεται εις βάρος του υπόχρεου με απόφαση του Δημάρχου ή του Προέδρου της Κοινότητας, εκτός από το αναλογούν τέλος και χρηματικό πρόστιμο μέχρι το διπλάσιο προς το αναλογούν τέλος, ανεξάρτητα από το  διάστημα της αυθαίρετης χρήσης.


Με όμοια απόφαση επιβάλλεται πρόστιμο σε βάρος εκείνου που κάνει αυθαίρετη χρήση του χώρου του οποίου η παραχώρηση της χρήσης δεν έχει επιτραπεί μέχρι το τριπλάσιο του μεγαλύτερου κατά τετραγωνικό μέτρο ποσού που καθορίστηκε με απόφαση του οικείου Συμβουλίου για τους χώρους για τους οποίους έχει επιτραπεί η παραχώρηση της χρήσης. 


Το ύψος των ανωτέρω προστίμων καθορίζεται με απόφαση του οικείου Δημοτικού ή Κοινοτικού Συμβουλίου, η οποία θα λαμβάνεται μέχρι τις 31/12 του προηγούμενου έτους. 


Η διαπίστωσης της αυθαίρετης χρήσης θα ενεργείται από τον Δήμο ή την Κοινότητα ή την Αστυνομική Αρχή. Σε περίπτωση που γίνεται αυθαίρετη χρήση του χώρου καθ’ υποτροπή, επιβάλλονται κάθε φορά και μέχρι δύο φορές τα ως άνω πρόστιμα και αν εξακολουθεί η παράβαση ή οι Δήμοι ή οι Κοινότητες με συνεργεία τους, προέρχονται στην αφαίρεση των κάθε είδους αντικειμένων με την συνδρομή της Δημοτικής Αστυνομίας ή της οικείας Αστυνομικής Αρχής για όσους δεν έχουν Δημοτική Αστυνομία και επιβάλλουν ειδικό πρόστιμα για τα έξοδα μεταφοράς και αποθήκευσης ίσο με το διπλάσιο του μεγαλυτέρου κατά τετραγωνικό μέτρο ποσού που καθορίστηκε με απόφαση του οικείου Συμβουλίου για τους χώρους για τους οποίους έχει επιτραπεί η παραχώρηση της χρήσης. 


Για αυτούς τους λόγους και για αυτό το κλίμα που υπάρχει σήμερα, θα σας ευχαριστήσω και ευχαριστώ και το Προεδρείο που με ακούσατε. 


Σας ευχαριστώ πάρα πολύ.

ΠΡΟΕΔΡΕΙΟ: Η κυρία Ουσουλτζόγλου Χαρούλα, Δήμαρχος Βέροιας. 

Χ. ΟΥΣΟΥΛΤΖΟΓΛΟΥ: Αγαπητοί συνάδελφοι, ακούγοντας προηγουμένως στην ολομέλεια πολύ λίγους βέβαια, κάποιοι μου έδωσαν, ολίγοι όπως είπα, την εντύπωση ότι έλυσαν αρκετά από τα προβλήματά τους. 


Εγώ αυτό με πάσα ειλικρίνεια που θέλω να πω, είναι αυτό που ζω στον δικό μου Δήμο, Δήμαρχος από τον Γενάρη, ότι τα προβλήματα στην Βέροια περίσσεψαν και τα τελευταία χρόνια νιώθω ότι μιλάμε για να ακούμε την αντήχηση της φωνής μας. 


Είμαι από την φύση μου άνθρωπος αισιόδοξος, αλλά η σκληρή καθημερινότητα που βιώνω και οι εξελίξεις στην Αυτοδιοίκηση, η διαρκής μείωση των οικονομικών μας πόρων, τα τεράστια τείχη τα οποία υψώνονται ακόμα και στον  δανεισμό μας και ίσως πολλοί από εσάς γνωρίζετε την περίπτωση του δανείου της Βέροιας που συμπαρέσυρε εκατοντάδες Δήμους στην Ελλάδα, η απαξίωση των διεκδικήσεών μας, το κληρονομηθέν δυσβάσταχτο πραγματικά λειτουργικό μας κόστος που δεν πρέπει να το αφήνουμε έτσι, είναι πιστεύω το κυριότερο πρόβλημα, η ρίζα του προβλήματος που ταλανίζει τους Δήμους, ο αναγκαστικός αποπροσανατολισμός από τους βασικούς μας στόχους που δεν μπορεί παρά να θέλουν την ανάπτυξη και μετά ένα ανθρώπινο κοινωνικό πρόσωπο των Δήμων μας, ο αγώνας μας να αξιοποιήσουμε τα περιουσιακά μας στοιχεία που συχνά πυκνά και διαρκώς κολλάει σε γραφειοκρατικά ζητήματα, το διαρκές ζητούμενο της κοινωνίας που θέλει δουλειές και ανάπτυξη, οι συναρμοδιότητες που μας ταλανίζουν και χίλια δύο άλλα, σφίγγουν πραγματικά την θηλιά στον λαιμό μας και με καθιστούν ανήσυχη. 


Το νέο τοπίο της Αυτοδιοίκησης από την άλλη μεριά, που διαμορφώνεται με τις επιταγές του καινούργιου Κώδικα, είναι άκρως προκλητικό. 


Αυτά λοιπόν και άλλα πολλά ζητήματα, πρέπει να μας κρατούν σε διαρκή εγρήγορση και αν θέλετε, για αυτό πήρα τον λόγο. Για να μην δούμε στο τέλος το τρένο της ανάπτυξης να φεύγει και τον εκσυγχρονισμό των ΟΤΑ να μας κουνά το μαντήλι. 


Θα το πάρα πολύ απλά. Θα σας πω αυτό που βιώνω και μετά τα προβλήματα που αντιμετωπίζουμε με το δάνειό μας, όπως και πολλοί άλλοι συνάδελφοι.


Δεν μπορεί να νιώθω καθημερινά την ανάγκη να αλλάξω στο περικαλαίστατο κτήριο που έχω την τιμή να κατοικοεδρεύω ως Δήμαρχος, να αλλάξω την ταμπέλα που λέει Δημαρχείο και να το μετονομάσω σε πτωχοκομείο. Να κρίνω πολλές φορές ότι πρέπει να τον κλείσω τον Δήμο, να βάλω κόκκινη κορδέλα στην πόρτα, αλλά να νιώθω ότι δεν θα γίνει τίποτα αν το κάνω μόνη μου.


Πρέπει λοιπόν όλοι μαζί να διεκδικήσουμε δυναμικά ότι δικαιούμαστε και όχι με λόγια. Άκουσα με πολλή προσοχή τον κύριο Γκέκα για τα ομόλογα και τα λοιπά. Ούτε με δανεικά. Να τελειώνουμε πια και με τα δανεικά, διότι συνάδελφοί μου, το 2007 σηματοδοτεί μία νέα εποχή  για την Αυτοδιοίκηση. Να το συνειδητοποιήσουμε. Οι συγχωνεύσεις, οι καταργήσεις των επιχειρήσεων, το Επιχειρησιακό, το στοίχημα της διοικητικής αναδιάρθρωσης, όλα τα πάντοτε επίκαιρα οικονομικά και θεσμικά μας ζητήματα, συνυφαίνουν μία τελείως διαφορετική πραγματικότητα, γιατί με τον νέο Κώδικα, αλλά και με την νέα ευρωπαϊκή πραγματικότητα, η σελίδα γύρισε και η φωνή μας πρέπει να δυναμώσει, δεν μπορεί να μένουμε πίσω. 


Θέλουμε νέες αρμοδιότητες και να είναι σίγουροι ότι αν μας τις δώσουν θα πάνε καλά, αρκεί να είναι σιαμαίοι αδελφοί οι αρμοδιότητες με τους πόρους, επιτέλους! Δεν μπορεί αυτό να το απαιτούμε συνέχεια. Αυτό πρέπει να είναι αυτονόητο, να τελειώνουμε με αυτό το πανηγύρι.


Τι να τα κάνουμε τα σχολεία όταν διαρκώς μας πετσοκόβουν παράνομα τις πιστώσεις; Ή τα διαχειριζόμαστε με τους αντίστοιχους πόρους ή να τα πάρουν πίσω. 


Όλοι μας ξέρουμε ότι δεν έρχονται πιστώσεις για τους Σχολικούς Φύλακες. Τουλάχιστον εμείς αυτό βιώνουμε. Δεν έρχονται πιστώσεις για τους εργαζόμενους στα ΚΕΠ. Παιδικοί Σταθμοί, ήρθαν σε εμάς, αλλά δεν αυξήθηκαν οι πόροι. Αθλητικά Κέντρα, το ίδιο. Το 2007 δεν πήραμε τίποτα για αυτά. Ξοδεύουμε 600.000 στην Βέροια για τις συντηρήσεις των σχολείων, παίρνουμε 250.000, είχαμε κάποια ψιλά έσοδα από ακίνητα του ΟΣΚ, κάτι μαγαζιά, κάτι γραφεία και τα λοιπά, που παρανόμως δεν μας τα χορηγεί ο ΟΣΚ παρ’ όλο που ήμασταν απολύτως εντάξει στην γραφειοκρατική μας διαδικασία και μάλιστα άρχισε να κάνει συμβάσεις δικές του  για να παίρνει τα χρήματα. Δηλαδή μας αφαιρεί διαρκώς πόρους. 


Αρμοδιότητες και πόροι λοιπόν και θέλω να πω εδώ ότι δεν έχω την «δημοσιοϋπαλληλική», σε εισαγωγικά και μην παρεξηγηθώ, νοοτροπία της διεκδίκησης, να παίρνω. Έχω πραγματικά στο Δήμο μου σπάσει αυγά. Μαλώνω με τους δημότες προσπαθώντας να τους εξηγήσω ότι τα βεβαιωμένα στους χρηματικούς καταλόγους των Δήμων είναι επίσης σημαντικό πράγμα όπως όταν έχουν πρόβλημα με την Εφορία και αλισβερίσι με την Εφορία. 


Όμως είναι όπως κάποιος μετανάστης μου είπε κάποια στιγμή «αυτό είναι δημοτικό, no problem». Αυτή η νοοτροπία υπάρχει και εδώ θέλουμε βοήθεια και όχι με χλιαρές αναφορές και υποτονικά συνδικαλιστικά μνημόσυνα. 



Μας απασχόλησε ήδη η ευρωπαϊκή πραγματικότητα και ας μου δείξουν ένα σύγχρονο ευρωπαϊκό κράτος που η εφορίες δεν είναι στην αρμοδιότητά του, οι υπηρεσίες υγείας, η εκπαίδευση, η κοινωνία, οι πηγές ενέργειας και λοιπά. Σε όλα αυτά λοιπόν, η Ευρώπη έχει δώσει τις απαντήσεις. Εμείς είμαστε τελικά Ευρώπη συνάδελφοι; Γιατί πρέπει να καταλάβουμε και το νιώθουμε νομίζω ότι έληξε εκείνη η εποχή που ο παράγοντας έπαιρνε τον Δήμαρχο από το χέρι και τον πήγαινε στα Υπουργεία για να πάρεις παράδες στην σακούλα. Τελείωσαν αυτά τα πράγματα, δεν υπάρχουν και όσο πιο γρήγορα το συνειδητοποιήσουμε, τόσο το καλύτερο.


Πρέπει λοιπόν να σταθούμε οικονομικά στα πόδια μας. Μπορεί αυτό να γίνει με κατακερματισμό; Εγώ λέω όχι. Θέλουμε λοιπόν ισχυρούς ΟΤΑ, με τους αντίστοιχους πόρους και αυτό δεν πρέπει κατά την άποψή μου να μας αφήσουν να το κάνουμε εθελοντικά γιατί δεν θα γίνει λόγω πολιτικού κόστους και λοιπά.


Κατά την ταπεινή μου άποψη και κλείνω κύριε Πρόεδρε, ότι γίνει πρέπει να γίνει υποχρεωτικά και άμεσα, με ριζοσπαστισμό, με γενναιότητα και με τομές, σε όλα. Μην μείνουμε ουραγοί των εξελίξεων. Δεν ωφελεί να παίζουμε τους Δον Κιχώτες του συστήματος. Όσο πιο γρήγορα αντιληφθούν κάποιοι ότι εμείς, ο Α΄ Βαθμός της Αυτοδιοίκησης, εμείς είμαστε στην πρώτη γραμμή της μάχης, άρα πρέπει να έχουμε και πολεμοφόδια και εξοπλισμό, τόσο πιο εύκολο θα είναι ο αγώνας μας να έχει ένα αίσιο τέλος για ολόκληρη την Ελλάδα στο ευρωπαϊκό και στο διεθνές τοπίο.


Ευχαριστώ πολύ και ελπίζω να μην σας κούρασα.

ΠΡΟΕΔΡΕΙΟ: Να ευχαριστήσουμε την Δήμαρχο της Βέροιας. Ο κύριος Κουνενάκης Δημήτριος, Δήμαρχος Αγίου Νικολάου Κρήτης.

Δ. ΚΟΥΝΕΝΑΚΗΣ: Κύριε Πρόεδρε, κύριοι συνάδελφοι. Εγώ είμαι μέλος της Οικονομικής Επιτροπής, έτσι σε πολλά εξ αυτών που είπε και ο Πρόεδρος και ο Αντιπρόεδρος συμφωνώ. Απλώς ήθελα μερικά επιχειρησιακά στοιχεία να βάλω και όχι να αναλύσω πολλά ζητήματα.


Πρώτον. Για το θέμα του 1828, υπάρχει κόπωση, όμως το θέμα είναι το εξής: έχουμε συμφωνήσει ότι πρέπει να αναζητήσουμε και αλλαγή των κριτηρίων κατανομής των πόρων. Η κατανομή των πόρων όπως γίνεται σήμερα, είναι σε βάρος κυρίως των περιφερειακών, των μικρών Δήμων. 


Ένα χαρακτηριστικό παράδειγμα. Το δίκτυο των αγροτικών  δρόμων, για τα οποία είναι υποχρεωμένοι οι μικροί Δήμοι κυρίως και οι αγροτικοί, να τρέχουν και να τους συντηρούν, χωρίς να εισπράττουν ούτε ένα ευρώ. 


Αυτό δεν είναι κριτήριο κατανομής. Δείτε τα κριτήρια. Δεν εισπράττει κανείς για συντήρηση αγροτικών δρόμων και προφανώς ο κόσμος πιέζει εμάς για να συντηρηθούν οι δρόμοι και να πάνε στις δουλειές τους. Άρα λοιπόν, συζητάμε για μία αναμόρφωση των κριτηρίων. 


Δεύτερον. Για το θέμα του 2% έχουν ακουστεί πολλά. Είναι το θέμα των τελών παρεπιδημούντων που κυρίως εισπράττουν οι Δήμοι που ασχολούνται με τον τουρισμό και κυρίως είναι μικροί περιφερειακοί Δήμοι και οι οποίοι βασίζονται σε αυτό για να υπάρξουν και δεν το χρειάζονται οι Δήμοι, το χρειάζονται διότι ξαφνικά ο πληθυσμός τους διπλασιάζεται ή τριπλασιάζεται το καλοκαίρι ή τον χειμώνα αν είναι Δήμου του εσωτερικού και χρειάζονται ένα μεγάλο κόστος ετοιμότητας για να καλύψουν αυτές τις ανάγκες και σήμερα έχουμε μία φοβερή πίεση. Δεν είναι η πίεση από την Επιτροπή Οικονομικών. Έχουμε πίεση από τους ξενοδόχους, οι οποίοι ζητούν ή να γίνει 1% ή να καταργηθεί και να αντικατασταθεί με κάτι άλλο. Δεν υπάρχει καμία αντιπαράθεση με τους υπόλοιπους Δήμους. Εμείς δεν είμαστε ενάντιοι στο τέλος επιτηδεύματος. Προφανώς όμως, δεν μπορούμε να δεχτούμε επιβολή ενός τέλους το οποίο θα είναι μικρότερο του 2%, γιατί δεν μπορούμε να ανταποκριθούμε, θα κλείσουμε. 


Σας λέω χαρακτηριστικά, εγώ είμαι από τον Δήμο Αγίου Νικολάου, Ελούντα, έχουμε πληθυσμό 20.000, ξαφνικά το καλοκαίρι γινόμαστε 40.000, δίπλα εδώ και ο Δήμαρχος Μαλίων ανάλογα φαινόμενα, στην Χερσόνησο από επτά ξαφνικά γίνονται εβδομήντα, αλλά πρέπει να έχουν κόστος ετοιμότητας στην καθαριότητα, στην ύδρευση, στους δρόμους, στα πάντα και πρέπει να έχουν δίκτυα για 70.000 κατοίκους. Πώς θα καλυφθεί αυτό; Έχει έρθει αυτό το ισχνό 2% για το οποίο διαμαρτύρονται οι ξενοδόχοι.


Εμείς πριν από λίγες ώρες συστήσαμε, επανασυστήσαμε μάλλον, ένα Δίκτυο Τουριστικών Δήμων, ακριβώς για να προασπίσουμε αυτά τα ζητήματα. Έχουμε και άλλα θέματα, αλλά ένα εξ αυτών είναι και το 2%. Εμείς δεν δεχόμαστε με κανέναν τρόπο κατάργηση του 2% ή εν πάση περιπτώσει να υποκατασταθεί με κάτι άλλο που θα είναι σαφώς μικρότερο και δεν διαφωνούμε όπως σας είπα με κάτι που μπορεί να ενισχύσει και τους υπόλοιπους Δήμους και είμαστε υπέρ αυτού αν το θέλουμε και έτσι.


Όσον αφορά το θέμα του 2% και το θέμα της αποκέντρωσης, αυτό δεν έχει καμία σχέση. Το 2% το εισπράττουμε ήδη αποκεντρωμένα. Άρα λοιπόν, είναι ένας αποκεντρωμένος φόρος. 


Το άλλο, αν εισπράττεται ή όχι, που έθεσε ο Πρόεδρος, είναι ζήτημα πλέον και του κάθε Δημάρχου και η παράβαση καθήκοντος, αλλά προφανώς είναι και θέμα τεχνικό. Εμείς δεν διαφωνούμε το 2% να συνεισπράττεται με το ΦΠΑ. Όταν πηγαίνει κάποιος στην Εφορία και υποβάλλει τη δήλωση ΦΠΑ, να συνεισπράττεται και το 2%, να πιστώνεται ο λογαριασμός του Δήμου και να αποδίδεται στο Δήμο. Καμία αντίρρηση και μάλιστα, αυτό μας βολεύει διότι τότε θα έχουμε και θέμα φορολογικής ενημερότητας. Θα το θέλαμε αυτό. Θα το συζητήσουμε και μάλιστα και με ένα κόστος. Καμία αντίρρηση επί αυτού. 


Ένα τρίτο ζήτημα είναι το θέμα των παρακρατηθέντων. Πολλή κουβέντα επίσης με το θέμα των ομολόγων. Δεν ξέρω τελικά τι θα πάρουμε. Το ζήτημα είναι ότι εμείς πρέπει να πάρουμε αυτά που δεν μας έχουν δώσει. Αν υπολογίσουμε το χρηματοοικονομικό κόστος που είχαμε επειδή δεν είχαμε αυτά τα χρήματα τόσα χρόνια, το ένα τετρακόσια έντεκα ή το δύο τόσο και αν συνυπολογίσουμε επίσης και το χρηματοοικονομικό από την χρησιμοποίηση των ομολόγων, ουσιαστικά δεν θα πάρουμε τίποτα. 


Άρα λοιπόν εμείς δεν μπορούμε να είμαστε πίσω από την εξής διεκδίκηση: θέλουμε καθαρά τα χρήματα τουλάχιστον. Το κόστος θα αναληφθεί από την κυβέρνηση. Επομένως εμείς μπορούμε να δεχτούμε ομόλογα ή κάτι αντίστοιχο, αλλά προφανώς χωρίς μεγάλο χρηματοοικονομικό κόστος. Διαφορετικά, δεν θα πάρουμε τίποτα. 



Βέβαια, το ζήτημα είναι τα  γενικότερα οικονομικά ζητήματα. Δεν έχει κανείς παρά να συμφωνήσει με αυτό που είπε ο Πρόεδρος, ο κύριος Κακλαμάνης, ότι δεν πρέπει να προχωρήσουμε πουθενά αλλού, σε καμία μεταρρύθμιση, σε καμία αλλαγή, αν δεν λυθούν αυτά τα βασικά οικονομικά ζητήματα. Το πρώτο και κύριο είναι το οικονομικό ζήτημα για όλους μας. Δεν μπορούμε να ανταποκριθούμε στις ανάγκες που σήμερα έχουν οι πολίτες, δεν μπορούμε να ανταποκριθούμε σε αυτό που πρέπει να παρέχουμε σαν Δήμος και νομίζω ότι η Οικονομική Επιτροπή και γενικά το Συνέδριο της ΚΕΔΚΕ, πρέπει να καταθέσει ένα πρόγραμμα κινητοποιήσεων, ευαισθητοποίησης του κόσμου, για το θέμα των οικονομικών, αν θέλουμε να κάνουμε κάτι και αυτή βασικά πρέπει να είναι μία πολιτική πρόταση για να μπορέσουμε να έχουμε μία σαφή λύση στα οικονομικά προβλήματα. 


Ευχαριστώ.

ΠΡΟΕΔΡΕΙΟ: Να ευχαριστήσουμε τον κύριο Κουνενάκη. Τον λόγο έχει ο κύριος Αλιφέρης Αναστάσιος, Δήμαρχος Τήλου.

Α. ΑΛΙΦΕΡΗΣ: Αν μιλάτε όλοι για παρακρατηθέντα, τι θα έπρεπε να πουν τα νησιά και κυρίως τα μικρά νησιά; Δυστυχώς δεν παρακολούθησα όλες τις εισηγήσεις γιατί έπρεπε να είμαι δίπλα όπου συνεδριάζει το Συμβούλιο Νησιώτικων Δήμων και Κοινοτήτων Ελλάδας και ασχολείται με αυτά ακριβώς τα θέματα και θα φέρει και ένα ψήφισμα, για αυτό το πιάνω αυτό το θέμα πρώτο. 


Ξέρετε, όταν εμείς πληρώνουμε ένα εισιτήριο για να πάμε από το ένα νησί στο άλλο ή να πάμε στον Πειραιά, πληρώνουμε από πέντε μέχρι δέκα φορές παραπάνω από ότι πληρώνετε όλοι εσείς οι υπόλοιποι, γιατί ουσιαστικά όταν κάποιος πληρώνει ένα εισιτήριο στην υπόλοιπη Ελλάδα, εκτός της νησιώτικη, το 10% πληρώνει, το 90% είναι δημόσια δαπάνη. Μέσα από διάφορους τρόπους, συμμετοχή σε προγράμματα, επιδοτήσεις για την κατασκευή του έργου, χρηματοδοτήσεις εξ ολοκλήρου έργων, μετρό, προαστιακός, ΟΣΕ και τα λοιπά, μέχρι ιδιωτικές εταιρίες που έχουν 50% όταν φτιάχνουν ένα λεωφορείο. Πρόσβαση σε αναπτυξιακούς νόμους, επιδότηση στο εισιτήριο.


Εμείς έχουμε μόνο μία επιδότηση σε ορισμένες  γραμμές, όπου μεσοσταθμικά πηγαίνει να έχει 10% δημόσια δαπάνη και το 90% το πληρώνουμε εμείς. 


Με άλλα λόγια, εκεί που σε όλα τα χωριά της Ελλάδας έχουμε ένα εισιτήριο 5 €, αν σας έλεγαν ξαφνικά ότι γίνεται 50 €, τι θα λέγατε; Ότι παλάβωσαν και ότι θέλουν ουσιαστικά να σας αποκόψουν από τον εθνικό κορμό. 


Αυτό συμβαίνει τόσα χρόνια με εμάς και εδώ πρέπει να αποκατασταθεί το ζήτημα των νησιώτικων πολιτικών, που πολλοί ακούγοντας αυτό το πράγμα νομίζουν ότι εμείς επειδή έχουμε ιδιαιτερότητες, θέλουμε να πάρουμε ορισμένα ιδιαίτερα παραπάνω από εσάς. 


Όχι. Εμείς αγωνιζόμαστε τουλάχιστον σε ένα ποσοστό να πάρουμε αυτά που εσείς παίρνετε πάντα. Εδώ λοιπόν να μιλήσουμε για παρακράτηση. 


Έχει ξεκινήσει λοιπόν μία προσπάθεια, ανατέθηκε στην ΕΕΤΑΑ από την ΚΕΔΚΕ η σύνταξη μίας επιστημονικής μελέτης πάνω σε αυτά που σας εξέθεσα και βασικά όλοι οι Βουλευτές των νησιών υπό την αιγίδα του Προέδρου της Δημοκρατίας, με την συμπαράσταση του Προέδρου της Βουλής, με την συνεργασία κυβερνητικών και μη, θα έρθει ένα νομοσχέδιο που θα εξομοιώνει τον δραστηριοποιούμενο στις θαλάσσιες μεταφορές από άποψη χρησιμοποίησης χρηματοοικονομικών εργαλείων, με αυτόν που δραστηριοποιείται στις υπόλοιπες μεταφορές. 


Αυτό είναι κάτι που θα απελευθερώσει τεράστιες δυνάμεις και θα προσφέρει στη διεύρυνση της παραγωγικής βάσης της χώρας, θα αποδώσει δηλαδή οικονομικά, δεν πρόκειται περί δαπάνης. 


Ήθελα να πιάσω ένα άλλο ζήτημα με τους μικρούς Δήμους και ιδίως τους νησιώτικους και με το ελάχιστο κόστος. Εδώ είναι Συνέδριο και θα πρέπει να αλλάξει μία απόφαση που είχε παρθεί στην Χαλκιδική, που το ελάχιστο κόστος το έβαζε στα 13 άτομα και βάσει αυτού έβγαζε ένα μίνιμουμ. Ξέρετε τι συμβαίνει παραδείγματος χάριν στο Δήμο της Τήλου; Τα τακτικά έσοδα υπολείπονται 100.000 από την μισθοδοσία. Πράγμα που σημαίνει ότι όταν αρχίσεις να κάνεις έναν προϋπολογισμό, αρχίζεις να σκέφτεσαι, να εφεύρεις τρόπους για να βρεις τα υπόλοιπα. Μόνο για την μισθοδοσία. 


Στην αρχή λοιπόν, όταν ανέλαβα Δήμαρχος, έκανα ένα δάνειο για να αντεπεξέλθω, οπότε με κατέβασε άλλες 100.000 κάτω και σημαίνει ότι ξεκινάμε από εκεί και όλες οι άλλες λειτουργίες πρέπει να επινοηθούν και να έρχεται ο Επιθεωρητής Δημόσιας Διοίκησης και να μιλάει για κακή διαχείριση. Πήγα και τον βρήκα και του είπα «Πώς θα κάνω σωστή διαχείριση από την στιγμή που ξεκινάω με αυτά τα δεδομένα». Βέβαια και πρέπει να πάρω από την πολιτική προστασία, πρέπει να πάρω από εδώ, πρέπει να πάρω από εκεί, για να καλύψω αυτές τις δαπάνες, για να μην κλείσω τον Δήμο. 


Επομένως, θα πρέπει να αλλάξει αυτό. Φανταστείτε ένα νησί, που δεν είναι απλά μία διοικητική μονάδα, είναι μία κρατική μονάδα. Δεν μπορεί να φωνάξει όταν έχει έναν άρρωστο, το νοσοκομείο να μεταφέρει τον άρρωστο. Ο Δήμος θα πάει με το ασθενοφόρο. Πυροσβεστική, πάλι δεν έχει. Ο Δήμος θα τα κινήσει όλα αυτά τα πράγματα. Συγκοινωνίες, όλα  στο Δήμο και οι ενδοδημοτικές και η επικοινωνία με τα άλλα νησιά. 


Επομένως, πείτε μου, μπορεί να είναι κάτω από έξι διοικητικούς, δηλαδή δεν πρέπει να υπάρχει ένας που θα έχει το Δημοτολόγιο και αυτά; Δεν θα είναι ένας για τα πρακτικά, ένας γραμματέας εκεί πέρα; Δεν θα είναι ένας που θα κάνει την Ταμειακή Υπηρεσία, χωρίς να έχει Ταμειακή Υπηρεσία; Δεν θα υπάρχει μία στοιχειώδης Τεχνική Υπηρεσία, δηλαδή δύο άτομα που θα κάνουν τεχνικά δελτία, που θα κάνουν όλα αυτά τα πράγματα; Δεν μπορεί να είναι κάτω από έξι-επτά άτομα, όπως και να το κάνουμε. Δεν μιλάμε για Υπηρεσίες Τεχνικές και ιστορίες, για να μιλήσουμε για αυτόνομες διοικητικές μονάδες. Δεν πλησιάζουμε καν εκεί. 


Πάμε μετά στην καθαριότητα. Όταν έχεις 65 τετραγωνικά χιλιόμετρα και πρέπει να τα διανύσεις όλα, δεν θα πρέπει οι σκουπιδιάρηδες να έχουν τρία άτομα και τρεις που να σκουπίζουν εκεί πέρα; Μπορεί να είναι λιγότερα άτομα η καθαριότητα; Έχουμε πάει στα 15, έχουμε περάσει τα 13 της Χαλκιδικής. 


Δεν θα έχουμε ΚΕΠ; Δεν θα έχουμε ΟΑΕΔ; Θα πηγαίνει ο κόσμος για τις δουλειές του στην Ρόδο, μία εβδομάδα ταξίδι για να το κάνει αυτό; Δεν θα έχουμε μέσα συγκοινωνίας, δεν θα έχουμε τέσσερις οδηγούς; Πώς θα κινηθούν τα λεωφορεία; Πώς θα μαζευτούν τα παιδιά; Δεν είναι μόνο εποχιακό. Για να μαζέψεις τα παιδιά είναι περισσότερο από ότι να γυρίσεις τον Πειραιά. 

Δεν θα έχουμε έναν στα χωματουργικά, που έχουμε τα μηχανήματα; Πώς θα κάνουμε πολιτική προστασία; Τα μηχανήματα ποιος θα τα έχει; Δεν θα υπάρχει ένας υδραυλικός; Δεν θα υπάρχουν δύο βρεφοκόμοι, που τύχαμε να είμαστε φαινόμενο, να έχουμε την μεγαλύτερη αύξηση πληθυσμού στην Ελλάδα γιατί ακριβώς παρανόμως κάναμε όλες αυτές τις συγκοινωνίες και απελευθερώσαμε αυτές τις δυνάμεις; Δεν θα έχουμε δύο τηλεϊατρική αφού δεν έχουμε γιατρούς και έχουμε την επιστήμη που μπορεί να μας την δώσει; 

Μαζεύονται 25-30 άτομα, χωρίς να έχουμε διοικητική μονάδα. Για να εξυπηρετήσουμε βασικές ανάγκες. Αυτά είναι 400.000. 

Η πρότασή μου ποια είναι: καταρχήν το ελάχιστο κόστος να φύγει, γιατί είναι απόφαση Συνεδρίου και πρέπει να πάει προς τα επάνω. Δεν πιστεύω ότι μπορεί να υπάρχει διοικητική μονάδα κάτω από το ένα εκατομμύριο ευρώ τακτικά έσοδα και επομένως, αν είναι παρακάτω, θα πρέπει με κάποιον τρόπο, μία δεύτερη κατανομή, με κάποιον τρόπο να αναπληρώνονται αυτά και βέβαια να γίνει και κάτι που γινόταν παλαιότερα. Για αυτούς τους Δήμους, τους μικρούς Δήμους που έχουν τα χρέη στο Ταμείο Παρακαταθηκών και Δανείων, να τακτοποιηθούν όπως έλεγαν, να καλυφθούν, γιατί διαφορετικά πρέπει όλοι αυτοί οι Δήμοι να κλείσουν. 

Να σας κάνω και μία άλλη επισήμανση. Δεν είναι ντεμοντέ. Μιλάμε ότι όλα αυτά τα μικρά νησιά είναι και στην ακριτική Ελλάδα, είναι και εθνικό ζήτημα. Εμείς στην Τήλο και θα το έχετε ακούσει γιατί το προηγούμενο Συνέδριο απασχόλησε και δεν λύθηκε το πρόβλημα, στο Ελεγκτικό Συνέδριο είμαστε ακόμα, γιατί όλα αυτά που λέω ότι πρέπει να γίνονται, τα κάναμε χωρίς να υπάρχει θεσμικό πλαίσιο και αυτήν την στιγμή όλοι οι δημοτικοί υπάλληλοι και οι Σύμβουλοι της Τήλου, είναι με κατασχεμένες τις περιουσίες, χωρίς να κατηγορούνται ότι έκλεψαν μία δραχμή. Ενώ οι αποφάσεις τους όλες είχαν εγκριθεί από την Περιφέρεια, που είναι το καθ’ ύλη αρμόδιο Όργανο για την νομιμοποίηση. Γιατί κάποιος Επιθεωρητής, μονοπρόσωπο Όργανο, του Υπουργείου Οικονομικών, ήρθε, είπε μπράβο σας, δεν λείπει ούτε μία δραχμή, δεν υπάρχει καμία τέτοια υπόνοια, αλλά κατά την γνώμη μου οι δαπάνες – και μπήκε σε έλεγχο σκοπιμότητας άρα – δεν είναι καλές, είναι ανοίκειες και βάσει αυτού, αυτό το άτομο διέταξε τη ΔΟΥ μέσα σε μία εβδομάδα να κάνει κατάσχεση περιουσιών, που σημαίνει ότι ακόμα και αν στο μοναδικό Όργανο που μπορείς να προσφύγεις, στο Ελεγκτικό Συνέδριο, που να πω ότι αν παριστάμεθα, δεν μπορέσαμε, παραστάθηκε όσο μπόρεσε η ΚΕΔΚΕ που βοήθησε. Αν παριστάμεθα όλοι για όλες τις αποφάσεις, θα θέλαμε γύρω στις 300.000 € για παράβολα μόνο παράστασης. 

Όμως και αν ακόμα δικαιωθείς εκεί, αυτά που σου έχουν κατασχέσει τα έχεις χάσει, έχει τελειώσει, που σημαίνει και για αυτό το είχε πιάσει η ΚΕΔΚΕ τότε, ότι αν  βγει μία απόφαση καταδικαστική, τότε δεν  μπορεί να λειτουργήσει Δημοτικό Συμβούλιο, γιατί οι Δημοτικοί Σύμβουλοι τουλάχιστον της Τήλου ήξεραν ότι πάνε στο Δημοτικό Συμβούλιο και λένε ελεύθερα την γνώμη τους. Αν αυτή η γνώμη γίνει πλειοψηφική, πηγαίνει στην Περιφέρεια για τον έλεγχο νομιμότητας και εκτελείται μετά. Δεν ήξεραν ότι έχουν ευθύνη με ποινή, χωρίς δικαστήριο, κατάσχεσης περιουσιών. 

Αυτό είναι ένα πράγμα που συνδέει ευθέως τα οικονομικά με τα θεσμικά και δημιουργεί προβλήματα τέτοια που πραγματικά φαντάζεστε, εμείς περνάμε και πραγματικά τους Δημοτικούς Σύμβουλους τους κρατάμε για να μην θέσουν τέρμα στην ζωή τους όταν σκέφτονται ότι θα χάσουν την περιουσία τους, γιατί πήγαν εκεί και δεν έχουν πάρει ποτέ καμία αποζημίωση συμμετοχής στα Δημοτικά Συμβούλια. Πηγαίνουν και τους κοστίζει αυτό το πράγμα και αυτήν την στιγμή κινδυνεύουν οι περιουσίες τους, ήρθαν και επένδυσαν στην Τήλο και έχουν κάνει πέντε-δέκα δωμάτια ο καθένας, γιατί βοήθησαν και έκαναν αυτό που όλοι παραδεχτήκατε, όσοι ήρθατε, γιατί υπήρχε μία αντιπροσωπεία της ΚΕΔΚΕ που επισκέφτηκε την Τήλο, ότι έκανε το θαύμα, έκανε ένα ακριτικό νησί να έχει την μεγαλύτερη αύξηση πληθυσμού που είχε η χώρα, να έχει από 150 γέρους που ήταν, άτομα μεγάλης ηλικίας, να έχει 70-80% νέους, να έχει γεμίσει όλα τα σχολεία, να έχει από Βρεφονηπιακό Σταθμό μέχρι Λύκειο γεμάτο παιδιά, κάτι που για εμένα είναι εθνική προσφορά και η αμοιβή αυτών των ανθρώπων, δεν είναι δική μου, εγώ μπορεί να έπαιρνα οποιαδήποτε ρίσκα, η αμοιβή αυτών των ανθρώπων να είναι τώρα με τις περιουσίες τους υπό κατάσχεση. 

Όταν τέτοια πράγματα συμβαίνουν στην Τοπική Αυτοδιοίκηση, καταλαβαίνετε ότι τίποτα δεν προμηνύεται καλό. Εγώ όμως δεν είμαι απαισιόδοξος. Πιστεύω στην δύναμη της Τοπικής Αυτοδιοίκησης, πιστεύω ότι πρέπει να πετάξουμε από πάνω μας τη συκοφαντία της κακής διαχείρισης και της διαφθοράς, γιατί η μεγαλύτερη κατηγορία βγαίνει από αυτό που σας περιέγραψα πριν. Αυτό που λέει σε εμένα συνέχεια ο κύριος Ρακιντζής: «κάνεις κακή διαχείριση» και κακή διαχείριση σας εξήγησα ποια εννοεί. 

Αυτό δεν είναι διαφθορά. Αυτό αν θέλετε, είναι μία εθνική υπηρεσία που κάθε Έλληνας την αισθάνεται και θα συνεχίσει να την κάνει ότι και να του λένε οι Επιθεωρητές. 

Σας ευχαριστώ πολύ.

ΠΡΟΕΔΡΕΙΟ: Να ευχαριστήσουμε τον κύριο Αλιφέρη. Ο κύριος Τζεφεράκος Ιωάννης από την ΤΕΔΚ Λακωνίας.

Ι. ΤΖΕΦΕΡΑΚΟΣ: Αξιότιμο Προεδρείο, αγαπητοί Σύνεδροι και παρατηρητές. Χαίρομαι που η αίθουσά μας σήμερα είναι τουλάχιστον μισογεμάτη, γιατί παρακολουθήσαμε χθες το βράδυ και σήμερα το πρωί ένα απογοητευτικό φαινόμενο. Μέτρησα και στην ολομέλεια και ήταν 20 Σύνεδροι και 30 παρατηρητές. 


Δυστυχώς, έχουμε ένα χαλαρό Συνέδριο, όλα ωραία και καλά και θα έλεγα αυτό που έλεγε ένας ηθοποιός: «Είμαστε μία ωραία ατμόσφαιρα.»


Εγώ δεν θα κάνω στατιστική ή αριθμολογιστική ή νομικολογιστική εισήγηση, αλλά μία σύντομη πολιτικολογιστική, γιατί κατά την άποψή μας οι δράσεις και τα αποτελέσματα αυτών, είναι άθροισμα σχεδιασμού και πολιτικών αποφάσεων και όπως είπε και ο Δήμαρχος Τήλου, τα οικονομικά είναι αλληλένδετα με τα θεσμικά. 



Χαίρομαι ιδιαίτερα που ο Πρόεδρός μας, ο Νικήτας ο Κακλαμάνης, έχει επιδείξει μία σοφή και παλικαρίσια στάση θα έλεγα και έχει λύσει στην μικρή θητεία του αρκετά θέματα και μάλιστα είναι προς τιμήν του αυτό που έγραψαν οι εφημερίδες, ότι είπε «θα τα βροντήξω κάτω και θα φύγω», που λέει και το τραγούδι.


Με την σημερινή του εισήγηση και την εν γένει στάση του και την ομιλία του, σηματοδότησε τους αγώνες για το μέλλον και την προοπτικής της Πρωτοβάθμιας Τοπικής Αυτοδιοίκησης. 


Ως προς ορισμένα θέματα των οικονομικών, θα κάνω κάποιες επισημάνσεις, κάποιες ίσως συμπληρώσεις και θα εκφράσω και κάποιους φόβους. 


Ακούστηκε ότι πρέπει να γίνει μεταβίβαση φορολογικών πόρων στην Περιφέρεια. Όταν συνάδελφοι έχει ειπωθεί εδώ μέσα και σε άλλα Συνέδρια ότι το 60% του πληθυσμού, το 82% της οικονομικής δραστηριότητας και το 76% της φοροδοτικής ικανότητας συγκεντρώνεται στο Λεκανοπέδιο Αττικής και στην Θεσσαλονίκη, τι φορολογία θα βάλουμε στους περιφερειακούς και στους υποβαθμισμένους Δήμους; Πώς θα εισπραχτεί αυτή η φορολογία, όταν το κόστος βεβαίωσης και είσπραξης θα είναι πολύ μεγαλύτερο; 


Μην ξεχνάμε ότι αυτοί οι Δήμοι, οι περιφερειακοί, προσφέρουν υπηρεσίες, είτε το καλοκαίρι είτε τον χειμώνα, όπως είπε και κάποιος άλλος Δήμαρχος, σε ανθρώπους και καλά να είναι τουριστικές μονάδες, έχει και τον φόρο παρεπιδημούντων. Όταν όμως είναι περιστασιακοί κάτοικοι των αστικών κέντρων που έχουν ένα σπιτάκι και πάνε στο χωριό, δεν προσφέρουν τίποτα και ζητούν πολύ περισσότερα από τους ντόπιους δημότες. 


Λοιπόν, έχουμε ξανά πει συνάδελφοι ποιον θα φορολογήσουμε. Τον ξωμάχο καφετζή του Δήμου Ανατολικής Μάνης  ή του ακριτικού νησιού της Ψέριμου που κάνει προσκλητήριο ζωντανών και σε λίγο δεν θα υπάρχει κανένας να κάνει προσκλητήριο νεκρών; 


Εμείς δεν έχουμε Ελούντες για να έχουμε έσοδα, ούτε μεγάλες βιομηχανίες. Άρα, πρέπει να γίνει μία γενναία μεταφορά πόρων από το κράτος κατευθείαν στους μικρούς Δήμους και στους Δήμους τους προβληματικούς, με διοικητική, μελετητική και τεχνική στήριξη, ίσως μέσω της ΔΗΜΟΣ Α.Ε.


Αισθανόμαστε ιδιαίτερη ικανοποίηση που το πλείστο των πόρων του Δ΄ Κοινοτικού Πλαισίου Στήριξης θα οδηγηθεί στην περιφέρεια, αλλά πού θα πάει αγαπητοί συνάδελφοι; Θα φτάσει μέχρι την Ανατολική Μάνη και μέχρι την Ψέριμο ή θα μείνει πάλι στα περιφερειακά αστικά κέντρα;
Εμείς έχουμε βάσιμες αμφιβολίες. 


Ελπίζουμε και θα αγωνιστούμε και πρέπει να αγωνιστούμε και να το ενστερνιστούν και από τους μεγαλύτερους Δήμους και από την κυβέρνηση, ότι οι μικροί περιφερειακοί Δήμοι είναι σαν τα άτομα με ειδικές ανάγκες. Ή θα τα στηρίξουμε ή θα πεθάνουν. 


Η ΔΗΜΟΣ Α.Ε. πρέπει να γίνει δόμους και να οικοδομήσει νέες σχέσεις, αξιολόγηση προτεραιοτήτων και να διαμορφώσει νέες συνθήκες ανάπτυξης των μικρών κυρίως και υποβαθμισμένων Δήμων και να μην γίνει δήμιος στην δούλεψη των ισχυρών και κρατούντων και οδηγήσει αυτούς τους αδύναμους Δήμους στην γκιλοτίνα της εγκατάλειψης και ακέφαλα πτώματα στην καταπακτή της αφάνειας. 


Εδώ επισημαίνουμε ότι θα πρέπει να δούμε και τα ΣΔΙΤ που είπαν κάποιοι συνάδελφοι. Τι ΣΔΙΤ θα κάνουν οι μικροί Δήμοι; Αν το καταφέρουν, μήπως πέσουν σε λεόντιες συμβάσεις και χωρίσουν τη δημόσια περιουσία, τους αιγιαλούς, το περιβάλλον των δημοτών τους; Ποιος θα τους εξασφαλίσει. 


Κάποιοι άλλοι που διαχειρίστηκαν για χρόνια το κράτος και τα θέματά μας και σήμερα τα βλέπουν όλα στραβά και ανάποδα, θα πρέπει να μας πουν που πήγαν οι πόροι των δυόμισι Κοινοτικών Πλαισίων Στήριξης, για να μην φτάσω στα ΜΟΠ. Τι πήραν οι μικροί Δήμοι και οι απλοί πολίτες; Τους πόρους τους απορρόφησαν οι μεταπράτες και οι μπουλντοζιέρηδες, έγιναν νέα τζάκια, έφαγαν στο Χρηματιστήριο και από τα μπατζάκια, αυτοί έγιναν εργοδότες και επαίτες οι μισθωτοί, μικρομεσαίοι και αγρότες. 


Εδώ θα πω κάτι που έλεγε η μακαρίτισσα η μάνα μου: «Παιδάκι μου, όλα γίνονται για τους Αθηναίους. Εκεί αυτοί είναι πολλοί, είναι κοντά στον κυβερνήτη και άμα πεινάσουν, θα τον φάνε. Εμείς είμαστε σκορπισμένοι, αδύναμοι, ούτε μας ξέρει, ούτε μας φοβάται.»


Λοιπόν συνάδελφοι, με μαϊμού επιδοτήσεις μόνο στους υποταγμένους και αναπτυξιακά πακέτα στους ημέτερους ενταγμένους, δεν μπορεί και δεν μπορούσε να γίνει και δεν μπορεί να γίνει ανάπτυξη. Μήπως κάποιοι δεν βλέπουν; Πάσχουν από στρουθοκαμηλισμό και έχουν χώσει το κεφάλι τους στην άμμο; 


Κάποιοι πρέπει να απαλλαγούν από τα κουκουλώματα της αναποτελεσματικής διαχείρισης και να πάψουν από χαρά να λάμπουν για την αστοχία της ανεπάρκειας των επιλογών τους. 


Συνάδελφοι και εδώ θα τονίσω, πείτε μου με ποιους πόρους και με ποια πακέτα θα εξισορροπηθούν τα λεφτά που πήραν από το Ολυμπιακό πακέτο στους μεγάλους Δήμους; Με τίποτα. 


Εμείς θα αγωνιστούμε κάτω από την διορατική καθοδήγηση, όπως είπα και προηγουμένως, του Προέδρου μας, του Νικήτα του Κακλαμάνη, σε μοντέλα ελληνικά, σωστού σχεδιασμού, προσαρμοσμένα τοπικά, αποτελεσματικής εφαρμογής και ουσιαστικής ανάπτυξης. 



Για να γίνει όμως αγαπητοί συνάδελφοι, οικονομική ανάπτυξη σε κάθε τομέα και έρχομαι σε αυτό που είπα ότι είναι αλληλένδετο με τα θεσμικά, καλούμε τον Πρωθυπουργό να επιταχύνει μία και μόνη, την μεγάλη θεσμική αλλαγή που ευαγγελίστηκε. Την επανίδρυση του κράτους. Διαφορετικά, ούτε Δήμος, ούτε Περιφέρεια, ούτε μητροπολιτικά κέντρα, ούτε κράτος θα προκόψει. Να απαλλαγούμε από τους αρχολίπαρους, για να πούμε και έναν νεολογισμό του Βύρωνα Πολύδωρα, από τους αρχολίπαρους και τους εραστοθεσίτες και να αξιοποιήσουμε τους λιπαρόαρχους και τους κοσμητοθεσίτες συνάδελφοι, αυτούς που στολίζουν τις θέσεις. Να γίνει απλούστευση διαδικασιών, αναδιάρθρωση υπηρεσιών, κατάργηση των αργομισθιών. Δυστυχώς κάποιοι υπάλληλοι στενάζουν και κάποιοι άλλοι πάνε στις εννέα, αν πάνε και στους Δήμους γίνεται αυτό και φεύγουν στις έντεκα σαν μικρομάνες με δίδυμα. 


Συνάδελφοι, όλο το κόστος μετακυλίεται στους Δήμους. Για την ανεπάρκεια των Δημοσίων Υπηρεσιών έγιναν τα ΚΕΠ. Τα ΚΕΠ τι κάνουν; Υποκαθιστούν πράξεις του Δημοσίου. Άρα, πρέπει να πληρωθούν αυτές από το κεντρικό κράτος. Να γίνει ένα κράτος ταχύ, ευέλικτο, κοινωνικά ευαίσθητο και αποτελεσματικό, όπως αυτό έγινε πράξη σε μεγάλο βαθμό στην αντιμετώπιση των θεμάτων των πυροπλήκτων στις πρόσφατες καταστροφικές πυρκαγιές που έπληξαν ιδίως αυτές τις περιοχές, αλλά και άλλες περιοχές. 


Είναι σπουδαίο το ότι η ΚΕΔΚΕ τίμησε τον αείμνηστο Αντιδήμαρχο και του απένειμε την σχετική πλακέτα. Όμως εγώ εδώ μέσα καλώ και το Προεδρείο αν το προκρίνει, να τηρήσουμε ενός λεπτού σιγή για όλα τα θύματα των πυρκαγιών και στην Μάνη και στην Ηλεία και στην Αρκαδία και στην Εύβοια και όπου αλλού.

ΠΡΟΕΔΡΕΙΟ: Να το κρατήσουμε στο τέλος.

Ι. ΤΖΕΦΕΡΑΚΟΣ: Για να μην μακρηγορώ, εμείς λέμε ότι χρειάζεται μία νέα φιλοσοφία απλή, μία πολιτική απόφαση σοβαρή και όχι αποσπασματικοί νόμοι και αποφάσεις μεταφορών λίγο από εδώ και λίγο από εκεί σαν τους ζητιάνους. Χρειάζεται μία γενναία πολιτική απόφαση και ένας νόμος που θα λέει αυτό που περίπου είπε και ο Δήμαρχος Τήλου. Ένα ποσό θα καλύπτει το εκάστοτε κόστος το λειτουργικό του κάθε Δήμου, που φαίνεται συνάδελφοι και από τα οικονομικά και από τους ισολογισμούς του και το οποίο μεταβάλλεται βεβαίως και ένα δεύτερο πακέτο θα είναι το ταμείο έργων. Σε αυτό το ταμείο έργων θα γίνεται μία κατανομή σε όλους τους Δήμους για να κάνουν τα μικρά τοπικά έργα και ένα μεγάλο πακέτο που θα είναι μέσα στον εθνικό συνολικό σχεδιασμό. 


Όμως συνάδελφοι, αυτά δεν βολεύουν. Θέλουμε αποφάσεις. Αποφασούλες, κομματάκια, μπουκίτσες, για να είμαστε δέσμιοι, γιατί τους Δήμους τους χρειάζονται να είναι αιχμάλωτοι στην άσκηση κομματικής πολιτικής. Άρα, χρειάζεται να υπάρξει απογαλακτισμός των Δήμων από τα κόμματα. Εμείς έχουμε ενστερνιστεί τον λόγο του Πρωθυπουργού ότι ήρθε η ώρα της περιφέρειας και περιμένουμε κριτικά απέναντί του και προμαχούντες να γίνει πράξη αυτό το πράγμα. Το Γ΄  Κοινοτικό Πλαίσιο Στήριξης, αλλά και άλλοι πόροι να φτάσουν σε κάθε γωνιά της πατρίδας μας. Να υπάρχουν άνθρωποι εκεί συνάδελφοι, να καλλιεργούν, να παράγουν, γιατί αλλιώς σε λίγο εκεί θα λαλούν κουκουβάγιες και να δούμε τότε τι ασφαλή υγιεινά προϊόντα διατροφής θα τρώνε οι κάτοικοι των αστικών κέντρων. Ίσως αυγά κουκουβάγιας. 


Σας ευχαριστώ. 

ΠΡΟΕΔΡΕΙΟ: Να ευχαριστήσουμε τον κύριο Τζεφεράκο. Τον λόγο έχει ο κύριος Κουτελάκης, Δήμαρχος Νέας Σμύρνης. 

Γ. ΚΟΥΤΕΛΑΚΗΣ: Κυρίες και κύριοι συνάδελφοι, νομίζω ότι με πολύ γλαφυρό τρόπο έχουμε αντιληφθεί ή έχετε αντιληφθεί οι νεότεροι συνάδελφοι στην Αυτοδιοίκηση, μετά την τοποθέτηση εννοώ του συναδέλφου μας Δημάρχου Τήλου, ότι στην Ελλάδα δεν υπάρχει Αυτοδιοίκηση και ότι η Αυτοδιοίκηση αποτελεί ένα πολύ μεγάλο καλαμπούρι για αυτούς που κυβερνούσαν και για αυτούς που κυβερνούν. 


Με εμπειρία στην θέση του Δημάρχου εννέα χρόνων, έρχομαι να επιβεβαιώσω απλά το ότι στην Ελλάδα δεν έχουμε Αυτοδιοίκηση, έχουμε ετεροδιοίκηση. Στην Ελλάδα έχουμε ένα σκληρό πελατειακό και ρουσφετολογικό κράτος, ένα κομματικό κράτος…

(αλλαγή κασέτας)

Γ. ΚΟΥΤΕΛΑΚΗΣ: …στην αποκέντρωση. Θα τα έχει όλα δικά του για να ελέγχει τους κρατικούς μηχανισμούς και θα είναι ένα κράτος πάντοτε φοβικό απέναντι στην δυναμική, στην ζωντάνια και την έμπνευση της Τοπικής Αυτοδιοίκησης. Ότι θα περπατάει, θα περπατάει με πολύ κόπο από εμάς τους αυτοδιοικητικούς, με πάρα πολύ κόπο, σιγά-σιγά και χωρίς κανένας βεβαίως να έχει την ψευδαίσθηση ότι η Αυτοδιοίκηση στην Ελλάδα συγκλίνει με τον ευρωπαϊκό μέσο όρο. Όχι κύριοι συνάδελφοι, η Αυτοδιοίκηση στην Ελλάδα αποκλίνει καθημερινά από αυτό που εμείς έχουμε σαν στόχο, να συγκλίνουμε όλο και περισσότερο με τους μέσους όρους της Αυτοδιοίκησης της Ευρωπαϊκής Ένωσης. 


Έχουμε ανάγκη θεσμικής μεταρρύθμισης. Θα συμφωνήσω απόλυτα με αυτό που ο Πρόεδρός μας χθες, ο Νικήτας ο Κακλαμάνης, είπε στην εναρκτήρια ομιλία του Συνεδρίου. Δεν μπορούμε να συναινέσουμε σε καμία μεταρρύθμιση εάν πρώτα δεν λύσουμε με έναν ουσιαστικό τρόπο τα οικονομικά μας ζητήματα και για αυτό είμαστε εδώ σήμερα και στην αντίστοιχη θεματική μας συνάντηση που είναι στα οικονομικά. 


Θεωρώ και επιτρέψτε μου να το πω, μπορεί να κάνω λάθος εκτίμηση, μπορεί να πέφτω έξω, ότι το Συνέδριο το έχει θολώσει ή το έχει και επαναπαύσει ακόμα στο πεδίο των οικονομικών, η θετική εξαγγελία της απόδοσης των παρακρατηθέντων – υπεξαιρεθέντων πόρων της Αυτοδιοίκησης και διακρίνω και ζητώ συγνώμη και πάλι αν κάνω λάθος, ότι δεν υπάρχει καμία διάθεση να συζητήσουμε τι και πως θα έρθει αυτή η επιστροφή των παρακρατηθέντων. Μιλάμε για χρήματα του 1997 – 1998, τα οποία θα πάρουμε το 2017, τα τελευταία. 


Άρα, εξήγηση πρώτη: ας δεχτούμε ότι τα λεφτά του 1997-2003 θα τα πάρουμε με τις τιμές τις τότε σήμερα και είναι 1,5 δις ευρώ. Όμως μέχρι εκεί κύριοι συνάδελφοι. Μέχρι εκεί, τελεία. Να σοβαρευτούμε. Θα πρέπει η Αυτοδιοίκηση να πάρει 1,5 δισεκατομμύριο ευρώ. Σε τρία, σε πέντε χρόνια; Όποιος μιλήσει σοβαρά για επιστροφή των παρακρατηθέντων, θα μιλήσει για έντοκη επιστροφή από σήμερα τουλάχιστον μέχρι την λήξη του 10ετούς ομολόγου, διότι αν ξεκινήσουμε και δώσουμε το 10% είναι τα τριετούς, το 40% ή το 50% είναι τα πενταετούς και το 50%, μου επιτρέπουν έτσι όπως το λένε να κάνω και εγώ την υπόθεσή μου, το 50% θα είναι της 10ετούς, τότε αυτά που θα πάρουμε, όπως είπαν και προηγούμενοι συνάδελφοι, θα είναι το 50% αυτών που πραγματικά οφείλονται. 


Να το πούμε κύριοι συνάδελφοι, ότι είναι αυτό. Να μην μιλήσουμε αν ισχύει για επιστροφή των παρακρατηθέντων, να μιλήσουμε λοιπόν ότι αποφάσισε ο κύριος Αλογοσκούφης να κάνει μία γενναία έξτρα επιδότηση στην Αυτοδιοίκηση. Δεν θα δικαιούται κανένας να πει ότι επιστράφηκαν τα παρακρατηθέντα, αν δεν είναι από σήμερα, τριετούς, πενταετούς, δεκαετούς, εντάξει, αλλά έντοκα. Να μπορεί ο μικρός Δήμος, ο μεσαίος Δήμος, αυτά που θα πάρει στα χέρια του, αυτά να ρευστοποιεί και όχι να ρευστοποιεί τμήμα των ομολόγων που θα πάρει στα χέρια του και εκεί θα χρειαστεί η Αυτοδιοίκηση να δείξει την υπευθυνότητά της κύριοι συνάδελφοι, γιατί είμαστε στην αρχή της 4ετίας, άλλοι είστε στην πρώτη, άλλοι στην δεύτερη, άλλοι είμαστε στην τρίτη και άλλοι στην τέταρτη. Αν έχουμε συναίσθηση ευθύνης, ας μην κλείσουμε τα μάτια μας και πούμε ότι εμείς σήμερα σε αυτήν την 4ετία, έστω ένα τμήμα αυτών των ποσών θα τα πάρουμε και ας μην είναι το 100% και ας είναι το 60, το 70, το 50, θα βολέψουμε την δική μας θητεία. Θα είναι, επιτρέψτε μου να πω, ένα λάθος ευθύνης και συνείδησης της Τοπικής Αυτοδιοίκησης. 


Για αυτό θα πρέπει να ενισχυθεί η διάθεση η οποία καταγράφηκε εξαιρετικά σημαντικά, του Προέδρου της ΚΕΔΚΕ και το λέω με παρρησία παρότι δεν ανήκω στον πολιτικό του χώρο, το λέω με παρρησία ότι η εισήγηση του Προέδρου, η διάθεση του Προέδρου, που έπιασε τουλάχιστον τον μέσο όρο, μπορεί και παραπάνω, των πολιτικών διαθέσεων του Συνεδρίου, να γίνει πράξη. Να τον βοηθήσουμε να κάνει πράξη, αν πραγματικά το εννοεί και είμαι απόλυτα καλόπιστος απέναντί του, αυτό που θέλει να κάνει, να πάει την Αυτοδιοίκηση μπροστά. 

Χρονοδιάγραμμα απόδοσης των παρακρατηθέντων εντόκων ομολόγων και όχι ατόκων. Όχι να ανοίξουμε πάλι δουλειές με τις τράπεζες και να τις κάνουμε πλουσιότερες τις τράπεζες και φτωχότερη την Αυτοδιοίκηση. 

Δεύτερο θέμα. Υπήρξε μία εξαιρετικά μεγάλη διαφορά για όσους την επισημάνατε, μεταξύ της θλιβερής τοποθέτησης του Υπουργού των Εσωτερικών, κυρίου Παυλόπουλου και του Προέδρου της ΚΕΔΚΕ, κυρίου Κακλαμάνη. Ο κύριος Κακλαμάνης ανέφερε στην εισήγησή του ότι πέραν των παρακρατημένων και υπεξαιρεθέντων από την προηγούμενη κυβέρνηση χρημάτων του 1997-2003, υπάρχει μεγάλο τμήμα ποσών που δικαιούται η Αυτοδιοίκηση από τις μεταφερόμενες αρμοδιότητες, από το 2003 έως το 2007. Ο κύριος Κακλαμάνης είχε το θάρρος, νομίζω και το Διοικητικό Συμβούλιο της ΚΕΔΚΕ μετά την δουλειά που έχει κάνει, να προσδιορίσει και πόσο περίπου είναι αυτό το ποσό. Αν δεν κάνω λάθος, αγγίζει ή και ξεπερνά το ένα δισεκατομμύριο ευρώ και αυτό το ποσό. Από τις αναγραφές του προϋπολογισμού  μέχρι αυτά που η Αυτοδιοίκηση πλήρωσε. Ο κύριος Υπουργός των Εσωτερικών είπε «Να τα ψάξουμε, αλλά δεν νομίζω ότι σας οφείλουμε τίποτα.»

Αυτό είναι ένα δεύτερο κεφάλαιο, που πρέπει να εξουσιοδοτήσουμε το Διοικητικό Συμβούλιο και τον Πρόεδρό του, της ΚΕΔΚΕ, να ανοίξει και αυτό το κεφάλαιο για να πάμε ενδεχομένως του χρόνου ή τον παράχρονο σε ένα Συνέδριο που θα είμαστε έτοιμοι να ζητήσουμε ή και να πάρουμε την απόδοση και αυτών των χρημάτων, που είναι εξαιρετικά μεγάλα για την Τοπική Αυτοδιοίκηση.

Τρίτο θέμα, ΘΗΣΕΑΣ. Υπάρχουν, από ότι έχουμε αντιληφθεί από το Συνέδριο, δύο ή και τρεις προτάσεις αντιμετώπισης του προβλήματος του ΘΗΣΕΑ, του θέματος της ανάπτυξης του προγράμματος. 

 Η μία είναι η εισήγηση του Διοικητικού Συμβουλίου της ΚΕΔΚΕ, η οποία λέει να πάμε ανεξαρτήτως χρονοδιαγραμμάτων και να δημοπρατήσουμε όλα τα έργα που μπορούμε τώρα. Υπήρξε η άποψη του κυρίου Κουκουλόπουλου στο Συνέδριο σήμερα το πρωί και υπάρχει η άποψη δώστε τώρα τα υπόλοιπα του ΘΗΣΕΑ υπό μορφή ΣΑΤΑ και με κριτήρια ΣΑΤΑ για να τελειώνουμε, διότι εδώ υπάρχει ένας κίνδυνος αγαπητοί συνάδελφοι και κάποιος θα πει βέβαια και συγνώμη για την παρένθεση που ανοίγω, θα πει «πάλι θα τα κάνετε μισθοδοσία, πάλι θα τα κάνετε κάτι άλλο και δεν θα τα κάνετε ανάπτυξη.»

Πώς θα λύσουμε το κύριο ζήτημα, ότι με αυτήν την διαδικασία που πάει ο ΘΗΣΕΑΣ, κινδυνεύει να τον χρηματοδοτήσει, έστω το τμήμα εκείνο που θα υλοποιηθεί, μόνο η Αυτοδιοίκηση, διότι αν πάμε έτσι, τα χρήματα που είναι να μπουν στο καλάθι του ΘΗΣΕΑ, με τους ρυθμούς και έχουμε τις ευθύνες μας σε αυτό και πρέπει να το πούμε, με τους ρυθμούς που εξελίσσεται το πρόγραμμα του ΘΗΣΕΑ, δεν υπάρχει περίπτωση τα Υπουργεία να βάλουν την δική τους αναλογία στο καλάθι. Θα εξαντλήσουμε εάν υπερβάλλουμε εαυτούς, τα όρια των ΚΑΠ. Την συμμετοχή των ΚΑΠ στον ΘΗΣΕΑ. Τα δικά μας τα λεφτά δηλαδή, θα τα ξανά πάρουμε υπό την μορφή ΘΗΣΕΑ εάν τα καταφέρουμε, αν είμαστε πιο γρήγοροι. Τα λεφτά που είναι να μπουν στο καλάθι, τα 800, δεν ξέρω πόσα, εκατομμύρια ευρώ από πλευράς των Υπουργείων, δεν θα μπορέσουμε και δεν θα προλάβουμε να τα πάρουμε, δεν πρέπει να τα χάσουμε. 

Ας επιλεγεί από το Διοικητικό Συμβούλιο της ΚΕΔΚΕ η καλύτερη δυνατή πρόταση, αρκεί να διασφαλίσουμε ότι όλο το πακέτο του ΘΗΣΕΑ με μορφή έργων ή με την μορφή απόδοσης χρημάτων με κριτήρια ΣΑΤΑ, θα φτάσει στους Δήμους. 

Κύριοι συνάδελφοι, τελειώνω με μία παρατήρηση. Δεν υπάρχει περίπτωση να κερδίσουμε τίποτα δια των αιτημάτων. Ο μόνος τρόπος να κερδίσουμε, είναι στο πνεύμα της εισήγησης του Προέδρου, συγκεκριμένα χρονοδιαγράμματα και ότι δεν τηρείται από τα υπεσχημένα, πρόγραμμα διεκδίκησης της Τοπικής Αυτοδιοίκησης απέναντι σε μία Πολιτεία, την πριν και την τώρα, για να μην παρεξηγούμαι, η οποία δεν θέλει να δώσει στην Αυτοδιοίκηση, διότι κύριοι συνάδελφοι Δήμαρχοι, είστε οι περισσότεροι και είμαστε οι πιο επικίνδυνοι εχθροί της βουλευτοκρατίας. 

ΠΡΟΕΔΡΕΙΟ: Να ευχαριστήσουμε τον Δήμαρχο της Νέας Σμύρνης. Ο κύριος Σταματέλος Νίκος, Δημοτικός Σύμβουλος Λευκάδας, έχει τον λόγο.

Ν. ΣΤΑΜΑΤΕΛΟΣ: Αγαπητοί συνάδελφοι, οι εισηγήσεις που ακούσαμε απόψε, αλλά και χθες, δεν πρόσφεραν τίποτα το νέο. Περιέγραψαν μία κατάσταση που λίγο-πολύ όλοι την ξέρουμε. 


Θα έλεγα ότι τα τελευταία 25 χρόνια που παρακολουθώ τα Συνέδρια της Κεντρικής Ένωσης Δήμων και Κοινοτήτων, ακούμε μία από τα ίδια. Αυτό που λείπει, γίνεται δηλαδή μία αναφορά τεχνοκρατική, μία αναφορά λογιστική, αλλά δεν υπάρχει πολιτική αναφορά. Ποια είναι τα πολιτικά αίτια και ποιες είναι οι αιτίες. 


Διότι αγαπητοί συνάδελφοι και ας μην κρυβόμαστε, το πρόβλημα δεν είναι ούτε λογιστικό, ούτε διαχειριστικό και είναι πολιτικό. Όλες οι κυβερνήσεις μέχρι τώρα έκαναν παιχνίδι με τα οικονομικά των ΟΤΑ και δεν εννοώ μονάχα το μικροπολιτικό, τοπικό παιχνίδι, αλλά εννοώ και το γενικότερο πολιτικό παιχνίδι όσον αφορά την φορολογία των πολλών. 


Να γίνω πιο συγκεκριμένος. Είναι γεγονός ότι μέχρι τώρα ο κόσμος φορολογείται από τα ανταποδοτικά, από τους έξτρα φόρους που πληρώνει, τροφεία και τα λοιπά, από την μεταβίβαση αρμοδιοτήτων στην Τοπική Αυτοδιοίκηση χωρίς την μεταβίβαση πόρων, που και αυτά περνούν στις πλάτες του, όπως επίσης και διάφορες άλλες τέτοιες κατηγορίες. 


Για αυτό και θα έλεγα ότι σαν ΔΑΣ διαφωνούμε με το σκεπτικό των εισηγήσεων της ΚΕΔΚΕ για τα οικονομικά. Ξέρουμε όλοι ότι το επί τοις εκατό του προϋπολογισμού που πάει στην Τοπική Αυτοδιοίκηση, ποιο είναι και ξέρουμε επίσης και ας μην το κρύβουμε και αυτό, ότι τα παρακρατηθέντα δεν είναι ούτε 1,4, ούτε 2,4. Είναι 9 δις ευρώ. 


Η πολιτική και οι προτάσεις αγαπητοί φίλοι, που έχουν αφετηρία και σκεπτικό την επάρκεια των οικονομικών της Τοπικής Αυτοδιοίκησης και που οδηγούν σε μεγαλύτερη συμμετοχή στους φόρους από την Τοπική Αυτοδιοίκηση, με αύξηση των ποσοστών των πόρων και ιδιαίτερα του ΦΠΑ, πρέπει να πούμε ότι οδηγεί κατευθείαν στην επιβάρυνση των λαϊκών στρωμάτων, γιατί είτε οι αιρετοί επιβάλλουν φόρους, είτε ζητούν από το κεντρικό κράτος να επιβάλλει φόρους, για να αυξηθεί το ποσοστό της Τοπικής Αυτοδιοίκησης, είναι ένα και το αυτό. 


Χρειάζεται επομένως μία άλλη φορολογική πολιτική. Να διεκδικήσουμε όλοι μας με ισχυρούς ΟΤΑ, με ισχυρούς πόρους, αλλά όχι όπως είπε μία κάποια ομιλήτρια και όπως επαναλαμβάνεται όλα τα τελευταία χρόνια, με τους εργαζόμενους και τα λαϊκά στρώματα να στενάζουν από το άρμεγμα της φορολογίας, είτε αυτή είναι τοπική είτε κεντρική. 


Επομένως, χρειάζεται αλλαγή φορολογίας, αλλαγή της σχέσης των άμεσων και έμμεσων φόρων και βέβαια το 60-40 δεν το αντιπροσωπεύει, είναι περισσότεροι οι έμμεσοι φόροι και ένα ικανό ποσοστό από τον προϋπολογισμό, που θα δίνει την δυνατότητα στην Τοπική Αυτοδιοίκηση να προσφέρει υπηρεσίες στους δημότες χωρίς ανταποδοτικά και λέμε να προσφέρει υπηρεσία στους δημότες και δεν εννοούμε όλους τους δημότες, γιατί ξέρετε πολύ καλά ότι οι εργαζόμενοι και τα φτωχά λαϊκά στρώματα είναι αυτοί που υποφέρουν και δεν μπορούν να αντέξουν στις νέες φορολογίες. Οι έχοντες και κατέχοντες μπορούν να πληρώνουν και διπλά και τριπλά οικονομικά.


Όλα τα άλλα αγαπητοί συνάδελφοι, του στυλ δώσε μου τόσο από εδώ, δώσε μου τόσο από εκεί, δώσε μου ένα ομόλογο τότε και τα λοιπά, χωρίς να σκεφτούμε και χωρίς να σκεφτόμαστε ποιος τα πληρώνει, θα διαιωνίζει το πρόβλημα και θα οδηγούμαστε σε ισχυρή Τοπική Αυτοδιοίκηση, αλλά του στυλ πιο μακρύ και βαρύ χέρι του φορομπηχτικού κράτους πάνω στον ντόπιο πληθυσμό. 


Γεια σας.

ΠΡΟΕΔΡΕΙΟ: Ο κύριος Λίτσος Ευάγγελος, Δήμαρχος Αιγείρου. 

Ε. ΛΙΤΣΟΣ: Αγαπητοί συνάδελφοι, θα προσπαθήσω να είμαι σύντομος για να σεβαστώ και αυτούς που θέλουν να μιλήσουν μετά από εμένα. 


Καταρχάς πρέπει να πούμε ότι η εισήγηση που ακούσαμε από την αρμόδια Επιτροπή Οικονομικών, είχε μία καταγραφή προβλημάτων, την ξέρουμε και όσοι είμαστε παλιοί την ξέρουμε, την ακούμε να επαναλαμβάνεται κάθε χρόνο και κάποιες προτάσεις για το τι πρέπει να γίνει. 


Χρονοδιάγραμμα δεν τέθηκε. Σε πόσο καιρό θα πρέπει να λυθούν αυτά; Αν δεν λυθούν σε αυτόν τον χρόνο, τότε εμείς τι κάνουμε; 


Εδώ πέρα δεν είμαστε απλά για να αναμασούμε τα προβλήματά μας, να λέμε τον πόνο μας, να τα διαπιστώνουμε, να συμφωνούμε όλοι, ακόμα και αυτοί που τα δημιουργούν αυτά τα προβλήματα σε μεγάλο βαθμό και εγώ  δεν θέλω να πω εδώ πέρα ότι τα δημιουργεί μόνο η κεντρική διοίκηση. Έχουμε και εμείς οι ίδιοι τις ευθύνες μας πολλές φορές. Στις λίγες αρμοδιότητες που μας έδωσαν με τους πόρους όταν αυτοί είχαν σχέση ας πούμε με την φορολογία, κάναμε τον χαζό σε ορισμένες περιπτώσεις. Πολλοί Δήμαρχοι το  ξέρουμε ότι το 2% το έπαιξαν πελατειακά με τους δημότες τους αν έπρεπε να το επιβάλλουν ή δεν έπρεπε να το επιβάλλουν. 


Θέλω να πω όμως ότι τελικά πρέπει να έχουμε ένα πλαίσιο διεκδικητικό. Να λέμε ότι θέλουμε αυτά, τα θέλουμε σε τόσο  χρόνο και αν δεν γίνει αυτό, τότε τι; Δεν άκουσα εισήγηση από το Διοικητικό Συμβούλιο να μας πει τότε τι. Πότε και αν δεν γίνει τι κάνουμε; 


Είναι καιρός κάποια στιγμή αυτό το Συνέδριο, σε αυτά τα Συνέδρια, να θέτουμε χρονοδιαγράμματα και να τα υλοποιούμε. Να θέτουμε διεκδικητικά πλαίσια και όχι απλά να βγάζουμε ευχολόγια. 


Έρχομαι σε ζητήματα που έχουν να κάνουν με διάφορα μικρά ζητήματα, που όμως επηρεάζουν την καθημερινότητα. Καταρχάς θα ήθελα να μιλήσω για τα ανταποδοτικά τέλη και πως λειτουργούν στους μικρούς Δήμους. Περίμενα από τον φίλο μου τον Δημήτρη τον Τσιαντή, να το αναφέρει, το πώς λειτουργούν τα ανταποδοτικά τέλη στους μικρούς Δήμους. 


Λοιπόν, θα σας δώσω ένα παράδειγμα. Έχουμε έναν δρόμο σε ένα χωριό, εκατό μέτρων και έναν δρόμο εκατό μέτρων επίσης, ακριβώς των ίδιων διαστάσεων μέσα στην πόλη. Θέλουμε σε αυτόν τον δρόμο να τον ασφαλτοστρώσουμε, να κάνουμε δίκτυο ύδρευσης, να κάνουμε δίκτυο ηλεκτροφωτισμού, να κάνουμε δίκτυο αποχέτευσης. Θα κοστίσουν ακριβώς το ίδιο και στον έναν Δήμο, στην πόλη και στον άλλον Δήμο, στο χωριό. Ίδια τιμή έχει η άσφαλτος, ίδια τιμή έχει το μπετόν, ίδια τιμή έχουν τα καλώδια, ίδια τιμή έχουν οι κολώνες της ΔΕΗ. 


Πάμε τώρα όταν αρχίσει να λειτουργεί το έργο, τα ανταποδοτικά. Στα εκατό μέτρα λοιπόν, ας πούμε ότι μπήκαν τρεις στύλοι της ΔΕΗ και θα φωτίζουν αυτόν τον δρόμο και θα καίνε ρεύμα, τρεις λάμπες. Δεξιά και αριστερά στο χωριό, σε αυτά τα εκατό μέτρα δρόμο, θα υπάρχουν τέσσερα σπίτια. Δεξιά και αριστερά στην πόλη θα υπάρχουν εκατό. Από 25  σε κάθε οικόπεδο. Θα εισπράττει ο Δήμος ανταποδοτικά τέλη για τον φωτισμό που τους έβαλε από 100 σπίτια, από 100 τετραγωνικά, 10.000. Οι Δήμοι στα χωριά θα εισπράττουν από 4 σπίτια, από 100, 400. 


Αλήθεια, πόσο πρέπει να τα πάμε εμείς τα ανταποδοτικά τέλη για να καλύψουμε τον φωτισμό; 


Το ίδιο γίνεται και με την καθαριότητα. Θα καθαρίσει ένας οδοκαθαριστής αυτά τα εκατό μέτρα δρόμο, θα εισπράξει πάλι από τις  τέσσερις οικογένειες υποτίθεται τα ανταποδοτικά του. Θα καθαρίσει και στην πόλη, θα εισπράξει από τις 100 οικογένειες. 


Άρα λοιπόν, κάποια στιγμή πρέπει να δούμε και εμείς πως λειτουργούν τα ανταποδοτικά. Αν εφαρμόσουμε τον νόμο, να επιβάλλουμε το κόστος στους δημότες μας, να το μεταβιβάσουμε όλο, θα πρέπει να εξαφανιστούν τα χωριά, να φύγουν αυτοί οι άνθρωποι από εκεί πέρα. Θα μιλάμε για μία διαφορετική φορολόγηση και τι κάνουμε φυσικά; Παρανομούμε. Ανταποδοτικές υπηρεσίες τις καλύπτουμε από άλλες δαπάνες και το ξέρετε πολύ καλά. Πόσοι δεν χρησιμοποιείτε την ΣΑΤΑ για να καλύψετε τις δαπάνες ύδρευσης; Που κανονικά θα έπρεπε να πηγαίνουν όλες μέσα στα ανταποδοτικά τέλη. Πόσοι δεν χρησιμοποιείτε την ΣΑΤΑ για να καλύψετε τις επενδύσεις πάνω στον ηλεκτροφωτισμό; Δεν γίνεται διαφορετικά. 


Εδώ λοιπόν, τίθεται και ένα άλλο ζήτημα, της κατανομής πια. Μιλήσαμε να αυξήσουμε τους πόρους, να γεμίσει το καλάθι. Στην μοιρασιά λίγο, εκεί δεν ειπώθηκαν πολλά πράγματα. Έγινε βέβαια ένα  Συνέδριο στην Χίο, εκεί καταλήξαμε σε κάποια ζητήματα. Τίθενται όμως πάλι σημαντικά προβλήματα σε σχέση με τους μικρούς Δήμους, γιατί το κριτήριο του πληθυσμού καλώς έχει μπει στην κατανομή του λειτουργικού κόστους, γιατί πράγματι άλλο είναι να εξυπηρετείς 5.000 δημότες και άλλο 50.000 και 150.000 και 200.000. Χρειάζεσαι πολύ περισσότερο προσωπικό. Αυτό είναι το λειτουργικό κόστος. Όταν όμως πας να κατασκευάσεις έργα, η ΣΑΤΑ δεν είναι για τα έργα; Το κριτήριο του πληθυσμού παίζει ρόλο εδώ; Έχει σχέση; 


Ξέρετε ότι ένας Δήμος 10.000 κατοίκων μπορεί να έχει οδικό δίκτυο ίσο με του Δήμου Αθηναίων. Δεν έχει σημασία αν τους δρόμους τους πατούν 10.000 άνθρωποι. 


Επομένως, θα πρέπει να δούμε τον τρόπο με τον οποίο κατανέμονται τα χρήματα στον ΘΗΣΕΑ και στη ΣΑΤΑ, δηλαδή εκεί όπου πηγαίνουν τα χρήματα  για έργα. Εκεί λοιπόν που πάμε για έργα, θα πρέπει το κριτήριο του πληθυσμού να είναι κυρίαρχο; Εγώ νομίζω ότι πρέπει να παίξει ρόλο το κριτήριο της έκτασης, το κριτήριο των υποδομών που έχει να καλύψει ένας Δήμος. Είναι σημαντικό αυτό. 


Να μιλήσω κάτι για την περιοχή μου. Είμαι Δήμαρχος Αιγείρου από τον Νομό Ροδόπης. Εμείς, τώρα ανοίγει το θέμα για τις υπόλοιπες περιοχές, για τις Υπερνομαρχίες και ποιος θα είναι ο δεύτερος βαθμός Αυτοδιοίκησης, αν θα είναι η αιρετή Περιφερειακή Διοίκηση ή όχι. Εμείς λοιπόν έχουμε Υπερνομαρχίες από το 1994. Ψηφίζουμε Νομάρχη στην Ροδόπη, αλλά τον βγάζει ο Έβρος ή ψηφίζει ο Έβρος και τον βγάζει στην Ροδόπη. Είμαστε ενιαία Νομαρχιακή Αυτοδιοίκηση. 


Για να μας χρυσώσουν το χάπι το ’94 και να δεχτούμε αυτήν την ενιαία Νομαρχιακή Αυτοδιοίκηση, ψήφισαν τον Ν.2240, είναι τα αναπτυξιακά κίνητρα που υπάρχουν για τους ΟΤΑ που είναι εντός διευρυμένων Νομαρχιακών Αυτοδιοικήσεων, πλην της διευρυμένης Αθηνών-Πειραιώς. 


Αυτά λοιπόν τα κίνητρα που δόθηκαν, τι προβλέπουν: ότι οι Δήμοι, αλλά και οι Δήμοι που ανήκαν στα Επαρχεία, στα μικρά Επαρχεία, θα πρέπει να παίρνουν σύμφωνα με αυτόν τον νόμο, 50% αυξημένη τακτική επιχορήγηση και 100% ΣΑΤΑ, αυξημένη την ΣΑΤΑ. 


Για τη ΣΑΤΑ δεν δίνουν τίποτα, το ξεχάσαμε, δεν εφαρμόζεται ο νόμος. Για τους δε ΚΑΠ, έρχεται ένα ποσό κάθε εξάμηνο, που είναι ούτε το 5%, όχι το 50%, σε σχέση με αυτό που θα έπρεπε να δίνεται. 


Κοιτάξτε εδώ τώρα τι γίνεται. Όσες φορές κάναμε συζήτηση με το Υπουργείο, προσέξτε τι προσπαθεί να δημιουργήσει ανάμεσά μας τώρα, να σπείρει την διχόνοια ανάμεσά μας. Λέει το Υπουργείο: «Εγώ δεν έχω αντίρρηση, να σας τα δίνω, αλλά μέσα από τους ΚΑΠ.» 


Τα αναπτυξιακά κίνητρα και οι συνενώσεις δεν έγιναν με την συναίνεση των Δήμων. Ήταν μια απόφαση του κράτους. Τα κίνητρα τα έδωσε το κράτος, δεν τα έδωσαν οι Δήμοι. Θα πρέπει τα χρήματα να έρχονται σε ξεχωριστό κωδικό, άσχετο από τα δικά μας, δικά σας χρήματα. Δεν χρειάζεται να μοιραζόμαστε, εμείς δεν θέλουμε να πάρουμε τα χρήματα καμιάς άλλης περιοχής. Είναι μία υποχρέωση του κράτους και πρέπει να τα δίνει. Δεν τα δίνει. 

Λυπάμαι όμως, γιατί μέσα στην εισήγηση που υπάρχει από το Διοικητικό Συμβούλιο και την Επιτροπή, δεν υπάρχει ούτε μια γραμμή για αυτό το ζήτημα. Είναι χρήματα που εμείς οι Δήμοι των διευρυμένων Νομαρχιακών Αυτοδιοικήσεων και των μικρών παλιών Επαρχείων τα χρειαζόμαστε. Είμαστε διακόσιοι Δήμοι που τα παίρνουμε, τα χρειαζόμαστε, ναι, θέλουμε να τα διεκδικήσουμε και όχι όμως να ενταχθούν μέσα στους ΚΑΠ και να κοπούν από τους υπόλοιπους συναδέλφους μας. 

Μας μεταβιβάζουν διαρκώς αρμοδιότητες και διάφορες άλλες ιστορίες, φυσικά δεν παράγουν έσοδα. Ας μας μεταβιβάσουν και κάτι που να παράγει έσοδα. Έχουμε όλοι μας, οι πιο πολλοί πιστεύω, ακίνητη περιουσία που κοιμάται, της Κτηματικής Εταιρείας του Δημοσίου. Χρόνια κοιμάται και στους μικρούς Δήμους ακόμα χειρότερα. Τα καθαρίζουμε κιόλας τα οικόπεδά τους που μένουν έτσι, χωρίς να μας δίνουν τίποτα. Όπως φυσικά και όσοι είμαστε παραλιακές περιοχές κυρίως, έχουμε και το πρόβλημα με τα Ελληνικά Τουριστικά Ακίνητα. Τι θα γίνει επιτέλους με αυτούς; Και υπήρξε και νόμος, ρύθμιση της Υπουργικής Απόφασης, που μας παραχωρεί τους αιγιαλούς και τις παραλίες που εξαίρεσε τον αιγιαλό και την παραλία που είναι έμπροσθεν των τουριστικών δημόσιων κτημάτων που τώρα ανήκουν στα Ελληνικά Τουριστικά Ακίνητα. Μας αφαίρεσε σχεδόν όλο μας το παραλιακό μέτωπο, εκεί που είχαμε την τύχη-ατυχία να κηρυχθούν τουριστικά δημόσια κτήματα κάποιες περιοχές και μένουν όλα αυτά χωρίς να μπορούμε να τα αξιοποιήσουμε και είναι ένας τεράστιος πλούτος. Τα φροντίζουμε, τα καθαρίζουμε και τελικά δεν παίρνουμε και τίποτα. 

Θα παρακαλούσα πολύ στην Επιτροπή, ορισμένα ζητήματα του Ν.2240, το θέμα με τα Ελληνικά Τουριστικά Ακίνητα και της παραχώρησης του αιγιαλού έμπροσθεν των τουριστικών δημοσίων κτημάτων, το θέμα της κοιμισμένης περιουσίας της ΚΕΔ. Εμείς δεν λέμε να τους πάρουμε τα ακίνητα που πραγματικά λειτουργούν, αλλά όταν κάποιος το έχει παρατημένο 40 χρόνια, δεν πρέπει κάποτε να το πάρει ένας άλλος φορέας μήπως και το αξιοποιήσει; 

Ευχαριστώ πολύ.

ΠΡΟΕΔΡΕΙΟ: Σχετικά με τον 2240, πρέπει να θυμίσω  στον συνάδελφο ότι υπάρχει ομόφωνη απόφαση της ΚΕΔΚΕ σχετικά με τα οικονομικά κίνητρα αυτά. Παλαιότερη απόφαση, όχι τωρινή.


Ο κύριος Γιώργος Λογοθέτης, Δήμαρχος Απολλωνίων Λευκάδας. 

Γ. ΛΟΓΟΘΕΤΗΣ: Φίλες και φίλοι, αυτές τις ημέρες αναρωτιέμαι που βρίσκομαι. Κύριε Πρόεδρε, είναι ένα ερώτημα νομίζω που πρέπει να απασχολήσει ψυχολόγους, ψυχιάτρους, κοινωνικούς λειτουργούς και δεν συμμαζεύεται. 


Τι εννοώ: ζούμε το θέατρο του παραλόγου, κυριολεκτικά. Είναι αυτό που λέγεται απίστευτα και όμως αληθινά και είμαι βέβαιος πως και ο τελευταίος σε αυτήν την αίθουσα συμμερίζεται την άποψή μου και το μέγα ερώτημα είναι, πώς φτάσαμε σε αυτήν την κατάσταση. 


Εγώ κυρίες και κύριοι, προσγειώθηκα πριν από ένα-δύο ώρες με μια συνάντηση που είχα έξω. Είδα ένα νέο παλικάρι και του λέω «Εσένα κάπου σε γνωρίζω, κάπου σε ξέρω». Πολλά χρόνια, είκοσι χρόνια. Αυτό το παλικάρι είναι παρακαλώ, Δημοτικός Σύμβουλος, ένας από τους πολλούς πολιτικούς Έλληνες τρίτης γενιάς, πού νομίζετε; Στην Σουηδία και ήρθε εδώ ως εκπρόσωπος της σουηδικής Τοπικής Αυτοδιοίκησης, ξέρετε με ποια ιδιότητα; Είναι λέει  στο Παγκόσμιο Σύλλογο Ελλήνων Πολιτικών της Διασποράς. 
Είχαμε μία μεγάλη συζήτηση και μαζεύτηκαν και άλλοι και του λέω «Γιώργο, έχω να σε δω πολλά χρόνια..» γιατί τον είχα δει μικρό όταν ήμουν εγώ ρεπόρτερ στη σουηδική τηλεόραση και έκανα ρεπορτάζ στο σπίτι του και ήταν πιτσιρίκος «…τι λες για αυτά εδώ πέρα;» 


Ξέρετε τι μου είπε; Μου λέει, από αυτόν δανείστηκα την λέξη, το παράλογο, γιατί τα πράγματα είναι πάρα πολύ απλά. Μιλήσατε για το ΘΗΣΕΑ. Ο ΘΗΣΕΑΣ, ξέρετε όλοι, για να υλοποιηθεί χρειάζεται μελέτες. Οι μελέτες όμως, θέλουν μηχανικούς και έρχεται λοιπόν ένας μικρός Δήμος και λέει «εγώ θα κάνω μελέτες για να υλοποιήσω τα της πολιτείας» και αυξάνει λοιπόν το κόστος. Το ίδιο συμβαίνει με όλους τους τομείς. Είναι παράλογο ή δεν είναι; Σας ρωτώ εγώ όλους εδώ. 


Ειπώθηκαν όλα κυρίες και κύριοι. Εγώ θα φτάσω στο συμπέρασμα και να σας παρακαλέσω να διαλογιστείτε, να αναλογιστείτε το εξής: μέχρι χθες τα κόμματα που μας κυβερνούν και είναι υπεύθυνα, είχαν τις περίφημες διαφορές τους. Χθες όμως έγινε το εξής καταπληκτικό. Ο αρχηγός της αξιωματικής αντιπολίτευσης μπήκε μέσα και τι λέει; Λέει  «Συμφωνώ με την εισήγηση του κυρίου Κακλαμάνη, του Προέδρου» και στη συνέχεια με όλες τις εισηγήσεις, ο ένας μετά τον άλλον, στην συντριπτική πλειοψηφία συμφωνούν ότι η εισήγηση του Προέδρου εκφράζει όλους και σας ρωτώ εγώ και ερωτώ το Προεδρείο και όλους: Δεν ήρθε λοιπόν η ώρα να υλοποιήσουμε αυτά τα ωραία τα οποία μας κατέθεσε ο κύριος Κακλαμάνης, αφού τυγχάνουν της μεγάλης πλειοψηφίας όλων; 


Κυρίες και κύριοι, οποιαδήποτε δικαιολογία μη υλοποίησης αυτών των θέσεων, θα είναι τουλάχιστον ανήθικη. 


Σας ευχαριστώ.

ΠΡΟΕΔΡΕΙΟ: Να ευχαριστήσουμε τον κύριο Λογοθέτη, Δήμαρχο Απολλωνίων. Τον λόγο έχει ο κύριος Πήλιουρας, Δήμαρχος Γερονθρών Λακωνίας.

Φ. ΠΗΛΙΟΥΡΑΣ: Πήλιουρας Φίλιππος, Δήμαρχος Γερονθρών Λακωνίας και Πρόεδρος της Τοπικής Ένωσης Δήμων και Κοινοτήτων Λακωνίας. 


Κύριε Πρόεδρε, κυρίες και κύριοι συνάδελφοι, έχω το θλιβερό προνόμιο να είμαι από τους τελευταίους ομιλητές και κατ’ επέκταση και ως εκ τούτου μιλάω σε μία σχεδόν άδεια αίθουσα από ακροατήριο. Ως Λάκων, θα είμαι λακωνικός στην τοποθέτησή μου.


Τα τελευταία χρόνια έχει γίνει μόνιμη επωδός να λέμε ότι δεν δεχόμαστε καμία μεταφορά αρμοδιότητας χωρίς μεταφορά των αντίστοιχων πόρων. Αυτό κάποια στιγμή θα γίνει, θα πρέπει να απαιτήσουμε να γίνει πράξη διότι αλλιώς καταντά γράμμα κενό. 


Επίσης, στα τελευταία Συνέδρια είναι αίτημα για την φορολογική αποκέντρωση υπέρ των Δήμων. Βεβαίως, η φορολογική αποκέντρωση είναι φορολογική επιτακτική ανάγκη, όμως πρέπει να ληφθεί υπόψη ότι υπάρχουν Δήμοι οι οποίοι δεν έχουν την δυνατότητα άντλησης τέτοιων πόρων διότι στερούνται περιουσίας μεγάλης αξίας οι δημότες τους και ως εκ τούτου θα είναι δώρο άδωρο, για αυτό θα πρέπει για αυτούς τους Δήμους να προβλεφθεί η δημιουργία ενός Ταμείου Συνοχής για να επέλθει μία εξισορρόπηση και μια δίκαιη κατανομή αυτών των πόρων. 


Επίσης, λέμε και ελέχθη και χθες εδώ, ότι απόδοση από το κράτος των παρακρατουμένων. Βεβαίως η τοποθέτηση και του Προέδρου της ΚΕΔΚΕ και του Υπουργού ότι θα δοθούν τα παρακρατηθέντα μέχρι το 2003 σε κρατικά ομόλογα 3ετούς, 5ετούς και 10ετούς διάρκειας, με δυνατότητα προεξόφλησης από τα πιστωτικά ιδρύματα, είναι μία θετική εξέλιξη, όμως θέλω να πω ότι αυτή η προεξόφληση, το γνωρίζετε όλοι, δεν γίνεται χωρίς κόστος και ως εκ τούτου θα είναι πολύ μικρή η απόδοση αυτών των ομολόγων και θα ήθελα κύριε Πρόεδρε, να καταγραφεί αυτό. Για τους φτωχούς, δεν μιλάω για τους μικρούς, μιλάω τους φτωχούς, αυτούς που δεν έχουν την δυνατότητα άντλησης πόρων, να προβλεφθεί να είναι τα ομόλογα αυτά, να μην είναι τουλάχιστον 10ετούς διάρκειας, να είναι 3ετούς και 5ετούς διάρκειας. 


Έχω πει πολλές φορές σε όλα τα Συνέδρια, θα το πω και σήμερα, επειδή οι Δήμοι είναι όσον αφορά το ΦΠΑ αντιμετωπίζονται ως τελικοί καταναλωτές και ως εκ τούτου για αυτούς ο ΦΠΑ είναι στοιχείο κόστους, το αίτημά μας είναι, ακούστηκε και από κάποιους άλλους συναδέλφους, το επαναφέρω και εγώ, να έχουμε μετάταξη των έργων και των προμηθειών από τον υψηλό συντελεστή, το 19%, στον χαμηλό, στον κανονικό, στο 9%. 


Κυρίες και κύριοι συνάδελφοι, όλοι γνωρίζετε ότι κατά καιρούς έχουμε αναπροσαρμογή, αναθεώρηση τιμών και ως εκ τούτου, όταν  συμβαίνει αυτό, ένα έργο αυτομάτως γίνεται ακριβότερο για εμάς και τρέχουμε από εκεί και πέρα να βρούμε νέους πόρους για να καλύψουμε ένα έργο που θα μπορούσαμε να το κάνουμε με μικρότερη δαπάνη. 


Ζητάμε λοιπόν να υπάρχει αυτόματη αναπροσαρμογή όταν υπάρχουν αναθεωρήσεις τιμών, της επιχορήγησης από το Υπουργείο Εσωτερικών. 


  Γνωρίζετε επίσης ότι όταν τα έργα, οι προμήθειες, τα χρήματα που διαθέτουμε για έργα και προμήθειες προέρχονται από τακτικά έσοδα ή από ιδίους πόρους, το εργολαβικό όφελος είναι 28%, ενώ όταν είναι από ΣΑΤΑ, είναι 18%. 


Ζητάμε λοιπόν το εργολαβικό όφελος να είναι ανεξαρτήτως από πού προέρχονται οι πόροι, 18%. 


Αυτό κύριε Πρόεδρε, είναι η θέση μας, γιατί ελέχθη σε άλλη αίθουσα ότι δεν κατέθεσαν οι ΤΕΔΚ τις θέσεις τους για τα θέματα που θα συζητιόντουσαν στο Συνέδριο και είπαν ότι μετριούνται στα δάκτυλα της μιας χειρός οι ΤΕΔΚ που κατέθεσαν προτάσεις. Εγώ θέλω να πω ότι είμαστε από τις ΤΕΔΚ που καταθέσαμε προτάσεις και αυτές οι προτάσεις που σας λέω είναι κατατεθειμένες. 


Αύξηση του ποσοστού των τελών κυκλοφορίας, που περιλαμβάνονται στους ΚΑΠ και επίσης να συμπεριληφθεί στους ΚΑΠ, δεν ξέρω αν ακούστηκε, και ποσοστό επί του ΦΠΑ. 


Ένα θέμα το οποίο το έχω πει σε όλα τα Συνέδρια της ΚΕΔΚΕ, όμως δεν έχει καταγραφεί στα πρακτικά της ΚΕΔΚΕ και να ληφθεί σοβαρά υπόψη, εγώ θεωρώ ότι είναι πολύ σοβαρό, είναι το εξής: όλοι γνωρίζουμε ότι πολλοί Δήμοι ή πολλές περιοχές έχουν την δυνατότητα να αναπτυχθούν τουριστικά και πολλές φορές αυτή η ανάπτυξη δεν έγινε χωρίς να είναι σε βάρος άλλων περιοχών που δεν είχαν αυτήν την δυνατότητα και ξέρετε τι εννοώ και έχουν την δυνατότητα λοιπόν μέσω των τελών παρεπιδημούντων και των τελών των επισιτιστικών καταστημάτων να εισπράττουν τεράστια νούμερα. Όπως κάποιοι Δήμοι είχαν την δυνατότητα να εισπράττουν τεράστια νούμερα από τα τέλη διαφήμισης, από αυτά τα φεϊγβολάν και λοιπά. 


Για τα διαφημιστικά λοιπόν, η Πολιτεία ήρθε και αντί να αποδίδονται στους Δήμους όπου ήταν η έδρα των επιχειρήσεων οι οποίες προέβαιναν στη  δαπάνη αυτή και ήρθε και τα συγκεντρώνει κεντρικά και κάνει μία αναδιανομή. Αυτό πιστεύω ότι θα πρέπει να είναι απαίτηση της Αυτοδιοίκησης, ένα ποσοστό, εγώ λέω ολόκληρο το ποσοστό αλλά ένα ποσοστό θα πρέπει, αν θέλουμε πραγματικά να βοηθήσουμε τους φτωχούς Δήμους και να μην χύνουμε κροκοδείλια δάκρυα δήθεν για αυτούς τους Δήμους, να συγκεντρώνονται κεντρικά και να γίνεται αναδιανομή. 


Ένα σοβαρό θέμα που αντιμετωπίζουν οι περιφερειακοί Δήμοι, οι αγροτικοί Δήμοι, είναι αυτό της αντιμετώπισης των ζημιών και των καταστροφών από φυσικά φαινόμενα και μόλις συμβεί αυτό, εμείς οι Δήμοι, αυτοί οι Δήμοι, κλείνουμε. Όταν λέω κλείνουμε, δεν μπορούμε να κάνουμε τίποτα άλλο διότι έχουμε να αντιμετωπίσουμε τις δηλώσεις του ΕΛΓΑ και του ΟΓΑ.


Ζητάμε λοιπόν, να μας διαθέσει τα χρήματα για να προσλάβουμε επιπλέον προσωπικό ή να μας διαθέσει προσωπικό. Να του διαθέσουμε τον χώρο, να του διαθέσουμε τα μηχανήματα, να του διαθέσουμε το ρεύμα, να του διαθέσουμε όλα αυτά, αλλά όχι και να του διαθέτουμε το προσωπικό. Μέχρι εδώ, δεν αντέχουμε άλλο. Αυτό θα πρέπει να γίνει, είναι ένα αίτημα που πρέπει να ικανοποιηθεί.


Ευχαριστώ πολύ.

ΠΡΟΕΔΡΕΙΟ: Να ευχαριστήσουμε τον κύριο Πήλιουρα. Ο κύριος Κοτσιφάκης, από την ΤΕΔΚ Χανίων.

Ι. ΚΟΤΣΙΦΑΚΗΣ: Καλησπέρα και από εμένα. Βασικά έχω καλυφθεί σε πολλά. 

ΟΓΑ, ΕΛΓΑ, προγραμματική σύμβαση, διότι όντως αυτά που είπε προηγούμενα ο συνάδελφος, όταν έχουμε δηλώσεις ιδιαίτερα του ΕΛΓΑ, κλείνουν οι Δήμοι οι οποίοι έχουν αγροτικό πληθυσμό. Πρέπει να συναφθούν προγραμματικές συμβάσεις με τους φορείς αυτούς για να λυθεί το θέμα. 

Τώρα, εγώ ήθελα να πω το εξής: μου προκάλεσε μεγάλη εντύπωση στο πόσο ψηλά μπήκε χθες ο πήχης, με τις προτάσεις και με τη στάση εν πάση περιπτώσει, του Προέδρου. 

Επειδή ασχολούμαι για πολλά χρόνια, σας λέω εκ των προτέρων και μακάρι να πέσω έξω, ότι θα περάσουμε και με μεγάλη ταχύτητα κάτω από τον πήχυ. Συγνώμη, αλλά θα με θυμηθείτε. Δεν είναι δυνατόν να κάνουμε τους δύσκολους, τους σκληρούς και να μιλάμε για ομόλογα 10ετιών και τα λοιπά. Δεν έχει η κυβέρνηση λεφτά, εντάξει, φταίνε και οι προηγούμενοι, τα χαρίζουμε. Δώστε τουλάχιστον αυτά που τρέχουν. Αν δεν έχουμε και αυτά που τρέχουν βάσει του 1828 ο οποίος έχει αποδυναμωθεί από τότε που έγινε και ξέρετε τι εννοώ ότι χάσαμε τον Φόρο Ακίνητης Περιουσίας, ήταν μέσα στο 1828, θεσμοθετημένο 100% αποδιδόταν στην Τοπική Αυτοδιοίκηση. Τον χάσαμε και φταίμε και εμείς βασικά. Τότε τι συζητάμε για παραπέρα συνενώσεις, για κίνητρα και λοιπά; Ή υπάρχουν πηγές χρηματοδότησης ή δεν υπάρχουν. Δεν υπάρχουν ή δεν ξέρω που πάνε τα χρήματα. 

Τα πράγματα είναι απλά. Τι είναι δηλαδή οι Οργανισμοί Τοπικής Αυτοδιοίκησης; Θεσμοί, φορείς και τι ασκούν; Αρμοδιότητες που τους παραχωρεί το κράτος. Αυτό είναι πολύ απλό. Μου λες να ασκήσω αυτές τις αρμοδιότητες. Δεν θα τις πληρώσεις; 

Νομίζω ότι η ΕΕΤΑΑ με την ΚΕΔΚΕ το 2005 αν δεν κάνω λάθος, είχε στείλει στους Δήμους ένα ερωτηματολόγιο για τα ελάχιστα λειτουργικά και στα ελάχιστα λειτουργικά ήταν η μισθοδοσία του προσωπικού, οι υπηρεσίες πολιτισμού, αθλητισμού και πρασίνου. Γιατί δεν γίνεται μια ακτινογραφία ενός τέτοιου, του πιο μικρού Οργανισμού Εσωτερικής Υπηρεσίας, να δούμε πόσο κοστίζει; 

Σας διαβεβαιώνω ότι για τα λειτουργικά δεν παίρνουν οι μικροί Δήμοι ούτε τα μισά που απαιτούνται. Οποιαδήποτε στιγμή, απλή αριθμητική είναι, να τα βάλουμε κάτω και να δούμε. 

Επομένως, όταν δεν μπορεί να λειτουργήσει ένας Δήμος, αρχικά, τι να κάνουμε τώρα; Πώς να διεκπεραιώσουμε τον ΘΗΣΕΑ; Ο ΘΗΣΕΑΣ ήταν μία καλή περίπτωση και μπορούσε να διεκπεραιωθεί πολύ απλά με έναν προγραμματισμό αν είχες εν πάση περιπτώσει έναν-δύο μηχανικούς και επικεντρωνόσουν σε δύο-τρία έργα, για μικρούς Δήμους μιλάω, τρεις μελέτες των τριακοσίων, των τετρακοσίων, τέλειωνε και το 35 και το 45. Το πρόβλημα είναι στο 20% που δεν ξέρουμε που πηγαίνει. Οριζόντιες δράσεις. Εμένα όσον αφορά το ΘΗΣΕΑ, αυτό είναι το πρόβλημά μου. Τα άλλα χρήματα έπρεπε να είχαν προγραμματιστεί και να μπορούν να εκταμιευτούν άνετα σε δύο-τρία έργα μεγάλα να λυθούν κάποια προβλήματα. 

Επομένως, πρέπει να επανέλθει ο Φόρος Ακίνητης Περιουσίας. Δεν ξέρω αν θα δώσουν τίποτα στην Τοπική Αυτοδιοίκηση από το ΦΠΑ, αρκεί να μην βρουν την ευκαιρία να τον πάνε από 19, 21, γιατί μετά δεν έχει και πολύ νόημα. 

Εγώ θέλω να ρωτήσω μετά όσον αφορά τα ομόλογα. Θα είναι τακτικό ή έκτακτο έσοδο; Αν είναι τακτικό και συγνώμη, τακτικό έσοδο, ξέρετε, αυξάνονται τα τακτικά, αυξάνονται τα έξοδα παράστασης και μπορεί να μην μιλήσει και κανείς. Στα υπόψη, μπορεί να περάσει έτσι πολύ πιο εύκολα. Το οποίο σημαίνει ότι έχει και άλλες έμμεσες φορολογήσεις. Το 2% στο ΤΑΔΚΥ και τα λοιπά και ο κύριος Γκέκας που είπε ότι θα πάρουμε το 50%, θα κατέβουμε και από το 50 πιο κάτω και μεροδούλι μεροφάι. Απλά πράγματα είναι. 

Στους καινούργιους Δήμους εφόσον υπολογίζουν θα είναι και τριακόσιοι Δήμοι, μπορούν άνετα τουλάχιστον στους μικρούς που θα είναι διακόσιοι ή και λιγότεροι, να γίνουν αυτοί οι Οργανισμοί Εσωτερικής Υπηρεσίας και να κοστολογηθούν. Δηλαδή, δεν μπορεί να μιλάμε πάντα γενικά και αόριστα. Αυτό είναι πολύ εύκολο. 

Για το εργολαβικό κέρδος στα λεφτά του δημοσίου 18, στα δικά μας 28, αυτό και αν είναι. Δεν το κατανοώ. 

Το 2% έχει ειπωθεί. Δεν μπορεί να μπει φόρος επιτηδεύματος 1% σε όλους και ιδιαίτερα σε καταστήματα τροφίμων και να αντικαταστήσει το 2% ή το 5% που είναι στις τουριστικές περιοχές και τα λοιπά. 

Θα πρέπει να καταλάβουν και όσοι ασχολούνται με τον τουρισμό, ότι έχουν διαλύσει τις περιοχές, έχουν διαλύσει τα βουνά, έχουν  διαλύσει τις παραλίες, γίνονται τεράστιες επενδύσεις που ευνοούν μόνο αυτούς, όπως είναι βιολογικοί καθαρισμοί και λοιπά και θα πρέπει και να πληρώνουν το 2%, αλλά το κυριότερο και δεν μας ακούν βέβαια, πρέπει να προσπαθήσουμε να καταναλώνουν τουλάχιστον τα ελληνικά προϊόντα. Αυτό που γίνεται και τι τελικά αποδίδει ο τουρισμός, είναι λίγο θλιβερό. 

Συνενώσεις, θα πρέπει να γίνει καθαρό και τελειώνω, για το ΘΗΣΕΑ έχουμε πει. 

Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Κοτσιφάκη. Τον λόγο έχει ο κύριος Μαλαφής, Πρόεδρος ΤΕΔΚ Χίου.

Ι. ΜΑΛΑΦΗΣ: Αγαπητοί συνάδελφοι, θα πρέπει επιτέλους η ΚΕΔΚΕ να βρει μία φόρμουλα έτσι να πάψουν πλέον οι Δήμαρχοι να πληρώνουν τα πρόστιμα από την τσέπη τους στο ΙΚΑ, στην Εφορία και όπου αλλού τους βγαίνει. Θα πρέπει επιτέλους να υπάρξει μία συμφωνία με το Ελεγκτικό, με νόμιμο τρόπο να μπορούμε να πληρώνουμε τα όποια πρόστιμα μπαίνουν στους Δήμους.


Ο Αντιπρόεδρος της Επιτροπής, ο κύριος Τσιαντής, μίλησε για διαφάνεια στον ΘΗΣΕΑ ως προς τις οριζόντιες δράσεις. Είμαστε απολύτως σύμφωνοι, αυτό επιθυμούμε, εφόσον βεβαίως γίνει μία αναλυτική καταγραφή των πονηρών του ΕΠΤΑ, των πονηρών συναδέλφων και βεβαίως αφού συνυπολογιστεί αυτό, διότι δεν γίνεται οι ίδιοι Δήμοι που πήραν από το ΕΠΤΑ από οριζόντιες δράσεις, να ξανά πάρουν τώρα. Είμαστε λοιπόν, υπέρ της διαφάνειας, αλλά για όλους. 


Για το ΘΗΣΕΑ και την απορροφητικότητα. Εγώ θα πίστευα ότι θα πρέπει να είμαστε υπερήφανοι που δεν έχουμε απορροφητικότητα και βεβαίως δεν νομίζω ότι είναι δικαιολογία κανενός Υπουργείου ή Υπουργού στο ότι θα χαθούν τα λεφτά. Δεν θα χαθούν τα λεφτά. Τα λεφτά πρέπει να απαιτήσουμε με το τέλος του πρώτου εξαμήνου του 2009, να μπουν μέσα στα ταμεία των Δήμων. Δηλαδή, τι θέλουν; Να φτιάξουμε άπειρα χιλιόμετρα από δρόμους; Ας δούμε λίγο τα στατιστικά στοιχεία στην ΚΕΔΚΕ, να δείτε ποιοι είχαν την απορροφητικότητα και με τι ποιοτικά έργα. Δηλαδή κάποιος Δήμος μικρός ή Καποδιστριακός, που δεν θα μπει ποτέ στο Γ΄ ή στο Δ΄, να μην φτιάξει την λιμνοδεξαμενή του; Μα έχετε αναθέσει μελέτη να δείτε πόσος καιρός χρειάζεται μόνο η ανάθεσή της; 


Αφήστε λοιπόν τους Δήμους και τα Δημοτικά Συμβούλια να προγραμματίσουν πραγματικά αυτά τα έργα που έχουν ανάγκη ο τόπος και οι δημότες και όχι στην λογική της απορροφητικότητας να πάμε να σκοτώσουμε τα λεφτά σε έργα άχρηστα. 


Διοικητική μεταρρύθμιση, εθελούσιες συνενώσεις και οικονομικά κίνητρα. Θα πρέπει μία ομάδα της ΚΕΔΚΕ να δει και τις παρενέργειες τις βραχυπρόθεσμες, αλλά και τις μακροχρόνιες, των εθελούσιων συνενώσεων, πριν από τον Καποδίστρια 1 και τότε να ξανά μιλήσουμε και να δούμε τι σχέση θα πρέπει να έχει με τους Οργανισμούς που θα πρέπει να γίνουν εφόσον γίνουν εθελούσιες συνενώσεις και βεβαίως κριτήριο θα πρέπει να είναι η βιωσιμότητα που θα αποκτά ένας νέος ΟΤΑ και όχι το ότι θα υπάρξουν οικονομικά κίνητρα. 


Ο φίλος μας ο Δήμαρχος Τήλου, μας μίλησε και μέσα είχε πολλά στοιχεία νησιωτικότητας, που είναι και ένα από τα κριτήρια κατανομής, ασχέτως ότι το έχετε βάλει πολύ χαμηλά και απαιτούμε σαν νησιώτες να είναι σαφώς υψηλότερα, διότι εμείς δεν έχουμε ούτε ΠΑΘΕ, ούτε δρόμους, ούτε εθνικές οδούς. Εμάς οι δρόμοι μας είναι τα πέλαγα και αυτό θα πρέπει να το αναγνωρίσετε. 


Βεβαίως, αναπάντεχα, εκτός από αυτό το συγκριτικό μειονέκτημα δυστυχώς, βγήκε και κάποιο άλλο την τελευταία τριετία. Βγήκε αυτό που λέγεται πλέον με τον όρο διασυνοριακότητα. Τι σημαίνει λοιπόν διασυνοριακότητα και τι έχει προβλέψει και η Ευρωπαϊκή Ένωση για την διασυνοριακότητα;


Έχει προβλέψει συνεργασίες διακρατικές,  συνεργασίες ΟΤΑ μεταξύ τους, κοινοτικές πρωτοβουλίες και βεβαίως κοινοτικές πρωτοβουλίες που υλοποιούνται σε μέρη ενδεχομένως όπως στη Βόρεια Ελλάδα και που βεβαίως η διασυνοριακότητα εκεί ίσως έχει και θετικό πρόσημο. 


Αναλογίστηκε όμως κανείς τι σημαίνει διασυνοριακότητα σαν δεύτερο  συνθετικό του νησιωτικότητα; Απέναντι από την Τουρκία, Βορειοανατολικό Αιγαίο; Με μία Τουρκία που δεν αποδέχεται να μπει μέσα στις κοινοτικές πρωτοβουλίες και να ακολουθήσει αυτά; Αναρωτηθήκατε πόσοι πόροι είναι χαμένοι; Βεβαίως, αναρωτηθήκατε την αφαίμαξη την οικονομική που εδώ και τουλάχιστον τρία χρόνια έχουν οι εκεί τοπικές κοινωνίες; 


Πολύ φοβάμαι ότι αυτό που δεν βλέπει η Πολιτεία και που το εισπράττουμε εμείς καθημερινά διότι βλέπουμε δεκάδες επιχειρήσεις να κλείνουν κάθε εβδομάδα με αυτήν την οικονομική αιμορραγία προς τις ανοικτές αγορές της Τουρκίας και με μία σχέση καθαρά μονόδρομος, μόνο λεφτά που φεύγουν προς την Τουρκία, ότι αν η ίδια η ΚΕΔΚΕ συμπαθητικά δεν βάλει σαν κριτήριο κατανομής τη διασυνοριακότητα, θα δείτε σε μία 10ετία ένα Βορειοανατολικό Αιγαίο με αλλοίωση πληθυσμού, αλλά και με πολύ λιγότερο πληθυσμό από τον σημερινό. 


Ευχαριστώ.

ΠΡΟΕΔΡΕΙΟ: Να ευχαριστήσουμε τον κύριο Μαλαφή. Ο κύριος Τέγος έχει τον λόγο, τέως Δήμαρχος Καρδίτσας.

Χ. ΤΕΓΟΣ: Θα προσπαθήσω να είμαι σύντομος κύριε Πρόεδρε. 


Καταρχήν, δεν θέλουμε να συμμεριστούμε μια ομάδα αντιπροσώπων που είμαστε εδώ στο Συνέδριο και πολύ περισσότεροι παρατηρητές και άνθρωποι της Αυτοδιοίκησης, αυτήν την αισιοδοξία που πάει να καλλιεργηθεί και στα οικονομικά ζητήματα της Τοπικής Αυτοδιοίκησης.


Αυτό θα προσπαθήσω να το τεκμηριώσω, στηριζόμενος  στην εξής λογική: οι Δήμοι μέχρι πρότινος, ήταν ένας αναδιανεμητικός μηχανισμός υπέρ των αδύνατων οικονομικά και υπέρ των εργαζόμενων. 


Τι έχουν μετατραπεί οι Δήμοι τα τελευταία 15 χρόνια; Σε μηχανισμοί των πιο αντιλαϊκών μέτρων. Στην βάση αυτή λοιπόν, διαμορφώνεται σήμερα ένα σκηνικό και ένα πεδίο λειτουργίας των Οργανισμών Τοπικής Αυτοδιοίκησης και έτσι διαμορφώνονται και τα αιτήματα τα οποία έχουμε να διεκδικήσουμε υποτίθεται από την κεντρική εξουσία. 


Να πάρω ένα παράδειγμα, να πάρω τις μεταφερόμενες αρμοδιότητες. Τα τελευταία χρόνια υπάρχει ένας καταιγισμός αρμοδιοτήτων να μεταφέρονται στην Αυτοδιοίκηση. Πώς; Άλλοτε μέσω των ευρωπαϊκών προγραμμάτων ότι μέχρι ενός διαστήματος θα υπάρχει εξασφάλιση πιστώσεων και αργότερα θα δούμε, άλλοτε απευθείας από την Πολιτεία, η οποία λέει ότι αυτά θα τα πάρετε υποχρεωτικά. 


Τι απέδειξε η ζωή η ίδια; Ότι τα χρήματα για τον σκοπό αυτό δεν υπήρχαν και τι παρατηρείται σήμερα; Παρατηρείται να διεκδικούμε χρήματα τα οποία όφειλαν, ήταν αυτονόητο, να μας δώσει η Πολιτεία. 


Έγινε τυχαία αυτό; Γιατί συνεχίζουμε να αποδεχόμαστε αρμοδιότητες νέες και γιατί ζητάμε να πάρουμε; Ζητάμε να πάρουμε την Πρωτοβάθμια Εκπαίδευση, ζητάμε να πάρουμε την πυροσβεστική, ζητάμε να πάρουμε την πολιτική προστασία. Αφού έχουμε ένα αναξιόπιστο κράτος απέναντι, όλες αυτές τις  αρμοδιότητες γιατί τις ζητάμε; 


Δεν είναι καθόλου τυχαίο αυτό το πράγμα. Συμμετέχει στην λογική που προανέφερα. Οι κρατικοί Παιδικοί Σταθμοί μέχρι πρότινος ήταν δωρεάν για όλον τον κόσμο. Τα παιδιά τα πηγαίναμε στους Παιδικούς Σταθμούς χωρίς να πληρώνουμε τίποτα. Τώρα οι γονείς πληρώνουν στην Αυτοδιοίκηση τα τροφεία. 


Θέλετε και άλλα παραδείγματα; Τα ΚΔΑΠ, πάλι πληρώνουν οι γονείς. Αλλού, σε άλλους Δήμους μεγάλους, στις αθλητικές δραστηριότητες, στις πολιτιστικές δραστηριότητες. 


Έγιναν λοιπόν οι Δήμοι μηχανισμοί που κοινωνικές υπηρεσίες που παρέχονταν μέχρι πρότινος δωρεάν, οι μηχανισμοί οι οποίοι δημιούργησαν σαν μέσο για να υπάρχει συμμετοχή, συνείδηση των δημοτών, των πολιτών, των εργαζομένων, ότι θα συμμετέχετε σε αυτές τις υπηρεσίες οι οποίες σας παρέχονται. 


Άλλο παράδειγμα. Πάμε στα παρακρατηθέντα. Τα παρακρατηθέντα, που είναι και αίτημα, εδώ η υπόθεση καταντά τραγέλαφος πλέον. Αφού υπήρχαν φαινόμενα από το 1990, από τον πρώτο χρόνο εφαρμογής του 1828, παρακρατήσεις και αφού η ΚΕΔΚΕ όλα αυτά τα χρόνια δεν έκανε τίποτα, υπήρξαν ορισμένοι Δήμοι οι οποίοι προσέφυγαν στην δικαιοσύνη για να κάνουν το αυτονόητο, δηλαδή αυτό που ονομάστηκε υπεξαίρεση, να ζητήσουν να τιμωρηθεί το κράτος για να αποδοθούν στους Οργανισμούς Τοπικής Αυτοδιοίκησης τα χρήματα, να γίνει εφαρμογή των νόμων, τα χρήματα τα οποία δικαιούνταν η Αυτοδιοίκηση. 


Πρωτοδίκως, δευτεροβάθμια και τα λοιπά, δικαιώθηκε η Αυτοδιοίκηση και η ΚΕΔΚΕ αντί να ενθαρρύνει αυτήν την προσπάθεια, να αποδοθούν αυτά τα χρήματα έστω και με δικαστικό αγώνα, αυτούς τους Δήμους τους εγκατέλειψε. Δεν τους βοήθησε δηλαδή αυτό το πράγμα να γενικευτεί, έστω και με δικαστικό αγώνα, όπως γίνεται σε αυτές τις περιπτώσεις, να πάρουμε τα χρήματα πίσω και διεκδικούμε τώρα υποτίθεται να πάρουμε τα χρήματα. 


Πώς τα υπολογίζουμε; Τρία είναι τα νούμερα. Βγαίνει λοιπόν 1,4, 1,5 λέγεται τώρα. Τι λέει η ΚΕΔΚΕ από τον πίνακα που είδαμε; Τρία δις λέει. Εμείς έχουμε στοιχεία, αδιάσειστα, με την αρχική εφαρμογή του 1828, που το ποσό αυτό είναι 6,5 περίπου δις ευρώ σε ονομαστική αξία. 


Αυτά τα χρήματα πρέπει να αποδοθούν. Πού καταλήγει να δοθούν; Πώς καταλήγει να αποδοθούν αυτά τα χρήματα; Με τα ομόλογα, με τα προβλήματα που ειπώθηκε εισηγητικά ότι θα παρατηρηθούν και στην τελική ανάλυση, εγώ σας λέω ότι είναι ζήτημα να αποδοθεί και το 50% με την διαδικασία που θα ακολουθήσουν μία σειρά Δήμοι οι οποίοι έχουν τεράστια οικονομικά προβλήματα και θα πάνε να τα προεξοφλήσουν αυτά. 


Άρα λοιπόν, η κυβέρνηση θα διώξει από πάνω της μία ευθύνη και μία κατάσταση διαχρονική, που ήταν και έπρεπε αυτά να έχουν αποδοθεί και αφαιρέθηκαν αυτά από έργα και υπηρεσίες που έπρεπε να κάνουν οι Οργανισμοί Τοπικής Αυτοδιοίκησης στον λαό. 


Άλλο ζήτημα. Ζητάμε τώρα να πάρουμε φορολογική εξουσία. Δεν την είχαμε λέει. Πώς δεν την είχαμε; Δεν λέμε αλήθεια ότι δεν είχαμε φορολογική εξουσία. Τι είναι το ΤΑΠ; Δεν είναι φορολογική εξουσία που έχουμε; Πώς ξεκίνησε και πώς εξελίχθηκε το ΤΑΠ; Δεν ήταν ο Φόρος Ακίνητης Περιουσίας; Τι λογής ήταν ο Φόρος Ακίνητης Περιουσίας που έκανε ο Δρεττάκης; Δεν ήταν νόμος με τον οποίο φορολογούσε την μεγάλη  ακίνητη περιουσία; Δεν είχε κοινωνικό κριτήριο που έβγαζε στην μπάντα αυτόν που είχε πενήντα εκατομμύρια δραχμές περιουσία; Δεν είχε κλιμάκωση προς τα πάνω όσοι είχαν μεγαλύτερη περιουσία; Είχε. Τι τον έκαναν; Τον κατήργησαν αυτόν τον νόμο. Τι νόμο έφτιαξαν; Τον ΤΑΠ; Με τον οποίο τι κάνουν; Τους παίρνουν όλους μαζί σβάρνα και καλούνται όλοι όσοι έχουν περιουσία, μικρή ή μεγάλη, να πληρώσουν. 



Να σας πω ένα παράδειγμα, αριθμητικό. Με τις δραχμές που ήταν τότε. Μία εταιρεία, αυτό είναι υπαρκτό παράδειγμα που σας λέω, που είχε περιουσία 500 εκατομμύρια, με τον ΦΑΠ θα πλήρωνε ετησίως στο κράτος 6.750.000 δραχμές. Μόλις έγινε ΤΑΠ, πληρώνει μόλις 175.000 €. Στην υπόθεση όμως, για να ισοζυγιστεί το έλλειμμα, πλήρωσαν αυτοί που είχαν μικρή περιουσία. Αυτό έγινε. 


Τώρα λοιπόν προβάλλεται και λέει ότι σε όλη την Ευρώπη υπάρχει φορολογία της περιουσίας και λοιπά. Ναι, έτσι είναι και θα πάρει σβάρνα όλον τον κόσμο και δεν ξέρω, θα το δούμε αυτό, πως θα μεταφραστεί και πως θα γίνει στην πράξη.


Αυτή λοιπόν είναι η πραγματικότητα με την φορολογική αποκέντρωση. Έχει μία φιλοσοφία και μία λογική η φορολογική αποκέντρωση. Θέλει να κάνει τον κόσμο να έχει μία αντιληπτικότητα και τα μεταφέρει αυτή στην Αυτοδιοίκηση. Δηλαδή, πρέπει να συνειδητοποιήσει ο κόσμος ότι οι υπηρεσίες οι οποίες παρέχονται πρέπει να τις ξανά πληρώσει, πέρα από τον φόρο που πληρώνει απευθείας στο επίσημο κράτος και ότι οι υπηρεσίες τις οποίες ζητάει, όσο καλύτερες θα είναι, τόσο ακριβότερες θα είναι. 


Ξέχασα να αναφέρω πριν ένα χαρακτηριστικό παράδειγμα που δημιούργησε ο ΤΑΠ και ο ΦΑΠ. Το ΤΑΠ καλύτερα. Το 85% αυτών των χρημάτων αποδίδεται στους Δήμους που τον εισπράττουν και μόλις το 15% μοιράζεται ενιαία. Τι αποτέλεσμα φέρνει αυτό; Κάποιοι Δήμοι που στην περιοχή τους υπάρχουν σημαντικά εισοδήματα και άνθρωποι με οικονομική ευχέρεια, έχουν καλύτερα έσοδα από αυτήν την υπόθεση, ενώ αντίθετα άλλοι Δήμοι και θα πω το παράδειγμα δύο Δήμων. Θα πω το παράδειγμα της Εκάλης και να πω και το παράδειγμα του Περιστερίου. Θα δείτε ότι είναι τελείως διαφορετικά τα δεδομένα σε αυτήν την υπόθεση. 


Άρα λοιπόν, πού οδηγούμαστε; Οδηγούμαστε σε Δήμους που θα έχουν διαφορετικές ταχύτητες είσπραξης με αυτόν τον τρόπο στον κόσμο. 


Άλλο ζήτημα, σχετικά με την αύξηση του καλαθιού του 1828. Λέγεται ότι εμείς δεν μιλάμε αν θα δοθεί φορολογική αποκέντρωση ότι θα χρειαστεί να πληρώσει ο κόσμος νέα φορολογία. Καλά, τώρα που ζητάμε το 10% του ΦΠΑ, ενισχυτικά, τι είναι ο ΦΠΑ; Γιατί στον πίνακα δείξατε και είπατε εδώ ότι 60% οι έμμεσοι, 40% οι άμεσοι. Εγώ λέω ότι είναι λίγο διαφορετικά, αλλά εκεί να πάμε. Τι είναι ο ΦΠΑ; Δεν είναι έμμεσος φόρος; Ποιος τον πληρώνει τον ΦΠΑ; Τι θα γίνει τελικά μέσω του ΦΠΑ με την προσπάθεια αυτή που γίνεται; Θα κληθεί να το πληρώσει ο λαός. 


Εγώ κάνω την εξής κουβέντα. Είπε ο κύριος Αλογοσκούφης: «Λέξη από «Φ», εγώ δεν ανέφερα». Θα την πει την λέξη από «Φ» και το 19 θα το κάνει 21. Είναι δρομολογημένο αυτό με τον έναν ή με τον άλλον τρόπο. Αν έρθει και πει, σας ρωτώ, ότι «αυτό το 2% το βάζω για να κάνω την μεταρρύθμιση στην Αυτοδιοίκηση, για να δώσω πόρους στην Αυτοδιοίκηση», θα το δεχτούμε; Αφού βάζουμε αίτημα να πάρουμε το 10% του ΦΠΑ. Τι φόρος είναι ο ΦΠΑ λοιπόν; Δεν είναι αντιλαϊκός φόρος; Άρα λοιπόν, για ποια αύξηση των εσόδων λέμε, χωρίς νέα φορολογία; 


Συνεπώς, η λογική όλου του πλαισίου, είπα τα τέσσερα από τα έξι κεντρικά αιτήματα που υπάρχουν στην εισήγηση του  Προέδρου για τα οικονομικά ζητήματα, για τα παρακρατηθέντα, για τις μεταφερόμενες αρμοδιότητες, για την αύξηση του καλαθιού του 1828 και για την φορολογική αποκέντρωση. Για την φιλοσοφία που προανέφερα, είμαστε αντίθετοι με αυτήν την λογική. 


Να πω και κάτι ακόμα. Λέει μία λογική ότι πρέπει να αποκτήσουμε φορολογική εξουσία γιατί έτσι θα μπορούμε με καλύτερο τρόπο να κάνουμε προγραμματισμό. Καλά, εγώ ρωτώ το εξής: αν πάρουμε αυτό που λέμε εμείς, ποσοστό από τον κρατικό προϋπολογισμό, ποια είναι η διαφορά που θα έχουμε, ποια θα είναι η δυσκολία οι Οργανισμοί Τοπικής Αυτοδιοίκησης να προγραμματίσουν και να κάνουν το έργο με τα χρήματα τα οποία θα τους αποδίδονται και όσα θα είναι αυτά; 


Όταν ζητάμε να πάρουμε φορολογική εξουσία, το μόνο που θα κάνουμε, θα πετύχουμε να επιβαρυνθούμε με τα λειτουργικά αυτής της υπόθεσης, που δεν θα είναι μικρά και λίγα. Πάρτε για παράδειγμα, δεν μπορεί η Αυτοδιοίκηση ακόμα τόσα χρόνια να πάρει τα τέλη φωτισμού και καθαριότητας και τα διαχειρίζεται η ΔΕΗ και τα πληρώνουμε με χίλιους δύο τρόπους. 


Ένα τελευταίο και να κλείσω με μία πρόταση. Σχετικά με το ΘΗΣΕΑ, δεν μπορούμε λέει να απορροφήσουμε το ΘΗΣΕΑ, έκκληση, δημοπρατείστε τα έργα και τα λοιπά. Αποκρύπτουμε κάτι όμως. Ποια είναι η πραγματικότητα με τα έργα του Προγράμματος Δημοσίων Επενδύσεων; Πώς ξεκίνησαν τα ειδικά αναπτυξιακά προγράμματα; Τι έγινε με το ΕΠΤΑ; Τι γίνεται με το ΘΗΣΕΑ; Ποια ήταν η σχέση κράτους και Αυτοδιοίκησης με τα χρήματα για αυτόν τον σκοπό; 


Ξεκίνησε 80% να βάζει το κράτος, 20% να βάζει η Αυτοδιοίκηση, όταν ήταν το ΕΑΠΤΑ. Τι είπε το ΕΠΤΑ; 50% η Αυτοδιοίκηση, 50% το κράτος. Ποιος έβαλε τα λεφτά; Μόνο η Τοπική Αυτοδιοίκηση. Τίποτα δεν έβαλε το κράτος από αυτά που δεσμεύτηκε ότι θα βάλει. Παρακράτησε τα δικά μας χρήματα και με αυτά έκανε παιχνίδι, επιτρέψτε μου τον όρο. 


Τι γίνεται με τον ΘΗΣΕΑ τώρα; 65% εμείς, 35% το κράτος. Για αυτά τα χρήματα, το 65%, κάνουν κουμάντο άλλοι και μας λένε «θα τα πάτε εκεί». 


Έχουμε σωρεία αναγκών. Δήμοι για να αποκτήσουν ελεύθερους χώρους. Δεν πάω στα λειτουργικά, που παίρνουν οι Δήμοι την ΣΑΤΑ όλη και την βάζουν στα λειτουργικά. Δεν μπορούμε συνεπώς να διαχειριστούμε χρήματα αυτού του τύπου, όπως είναι τα χρήματα του ΘΗΣΕΑ. 


Για όλα αυτά που προανέφερα και δεν θέλω να κουράζω γιατί είμαστε όλοι κουρασμένοι και κλείνει η ιστορία, η λογική η δική μας κινείται ακριβώς σε αντίθετη κατεύθυνση και στα αιτήματα και για αυτόν τον λόγο ακριβώς επιμένουμε σε άλλη κατεύθυνση αιτημάτων. 


Πρώτο ζήτημα και κεντρικό που βάζουμε, είναι ότι πρέπει στην Αυτοδιοίκηση να της αποδίδεται ποσοστό από τον κρατικό προϋπολογισμό. Το εξευτελιστικό 3,05% είναι σήμερα, μαζί με το ΘΗΣΕΑ φτάνει το 3,49%, 3,5% δηλαδή, αυτό είναι το ποσοστό που παίρνουμε σήμερα, αυτό πρέπει να αυξηθεί ανάλογα με τις πραγματικές ανάγκες που έχει η Αυτοδιοίκηση και σε πρώτη φάση να διπλασιαστεί. Αυτό είναι αίτημα αιχμής. Αυτό είναι διεκδίκηση. 


Το δεύτερο. Δεν πρέπει να παίρνουμε αρμοδιότητας παιδείας, υγείας, κοινωνικής πρόνοιας. Διασπάμε τον ενιαίο, δημόσιο και δωρεάν χαρακτήρα που πρέπει να έχουν. Πάνε σε άλλη κατεύθυνση οι λογικές με τις οποίες τις μεταφέρουν στην Αυτοδιοίκηση. Πάνε να βάλουν τον κόσμο να πληρώνει συμμετοχή σε αυτά τα πράγματα, ενώ αυτές πρέπει να παρέχονται δωρεάν και είναι υποχρέωση του κράτους να τις δίνει αυτές όλες τις παροχές. 


Άλλο ζήτημα. Δεν πρέπει να είμαστε ανεκτικοί σε αυτά τα ζητήματα  της άμεσης τώρα πλέον με το ΕΣΠΑ, ανάμειξης του μεγάλου κεφαλαίου στην εκτέλεση έργων, στην διαχείριση έργων, με τις συμβάσεις παραχώρησης, με τα ΣΔΙΤ. Κρατάνε χρήματα από τον ΘΗΣΕΑ για τα ΣΔΙΤ. Δηλαδή, ποσοστό της Τοπικής Αυτοδιοίκησης κρατιέται για να δοθεί κίνητρο σε όσους θα δώσουν αυτό το ποσό στο ιδιωτικό κεφάλαιο. Εκεί είμαστε τώρα. Δηλαδή, δεσμεύονται χρήματα της Τοπικής Αυτοδιοίκησης για να δοθούν σαν κίνητρο στο ιδιωτικό κεφάλαιο. 


Τέλος, για τα παρακρατηθέντα. Δεν μπορεί να γίνει αυτή η συζήτηση και με αυτόν τον τρόπο και με αυτό το ποσό του 1,4 και πάνω από όλα η ΚΕΔΚΕ όφειλε εφόσον είμαστε ένα βήμα πριν την εξαγγελία από την κυβέρνηση πως σκέφτεται να αντιμετωπίσει το ζήτημα, να διαμορφώσει μία πρόταση, την οποία δεν την ακούσαμε. Δηλαδή, το χρονοδιάγραμμα ποιο θα είναι; Λέει η κυβέρνηση, τρία, πέντε, δέκα χρόνια. Εμείς τι λέμε; Αφού σωπαίνουμε, σημαίνει ότι το αποδεχόμαστε. Άλλο ζήτημα, πόσα είναι τα λεφτά; Η ΚΕΔΚΕ λέει 3 δις. Γιατί δεν λέει 3 δις στην κυβέρνηση; Πού θα καταλήξουν αυτά; Ούτε τα μισά.


Για όλους αυτούς τους λόγους είμαστε αντίθετοι και θα καταψηφίσουμε τις αποφάσεις του Συνεδρίου. 

ΠΡΟΕΔΡΕΙΟ: Να ευχαριστήσουμε τον κύριο Τέγο. Τον λόγο έχει ο κύριος Πνευματικός, Δήμαρχος Κορινθίων. 

Α. ΠΝΕΥΜΑΤΙΚΟΣ: Κύριε Πρόεδρε, αγαπητό Προεδρείο, κυρίες και κύριοι, όσοι μείναμε σε αυτήν την αίθουσα, θα είμαι σύντομος γιατί πραγματικά τα θέματα του Συνεδρίου και το θέμα των οικονομικών, έχουν εξαντληθεί.


Αν κάποιος από τους φίλους φωτογράφους που ήταν σε αυτές τις αίθουσες αυτές τις ημέρες ήθελε να αποτυπώσει την πραγματική εικόνα αυτού του Συνεδρίου, πιστεύω ότι πολύ εύκολα αυτό θα αποτυπωνόταν. 


Ήρθαμε όλοι εδώ με μεγάλες προσδοκίες, με χαμόγελα. Σε αυτό είχε συντελέσει αν θέλετε και η πριν από λίγους μήνες προεκλογική περίοδος, που δόθηκαν πολλές υποσχέσεις και κυρίως δόθηκαν πολλές υποσχέσεις και προς την Αυτοδιοίκηση. 


Επίσης, σε αυτήν την ευφορία που υπήρχε, έπαιξε ρόλο και ειδησεογραφία των προηγούμενων ημερών για το ότι θα αποδοθούν τα υπεξαιρεθέντα, μία ειδησεογραφία που έλεγε ότι το 80%, όχι μόνο ειδησεογραφία αλλά και μία πραγματικότητα της προεκλογικής περιόδου που έλεγε ότι το 80% του ΕΣΠΑ θα πάει στην περιφέρεια. Ιδιαίτερα λοιπόν εμείς που είμαστε από την περιφέρεια, ήρθαμε ακόμα πιο χαρούμενοι. 


Σιγά-σιγά όμως αρχίσαμε να προσγειωνόμαστε στην πραγματικότητα. Ακούσαμε μία εισήγηση από το Διοικητικό Συμβούλιο της ΚΕΔΚΕ, δια του Προέδρου, κυρίου Κακλαμάνη, η οποία πραγματικά πιστεύω ότι εντυπωσίασε, ήταν αυτή η εισήγηση που ουσιαστικά το 90% και παραπάνω των Συνέδρων τους εκφράζει και για αυτό πραγματικά χαιρόμαστε και είναι το μόνο ενθαρρυντικό αποτέλεσμα που θα έχει αυτό το Συνέδριο. Ότι η Αυτοδιοίκηση συνεχίζει να είναι ενωμένη, έχει στόχους, έχει συγκεκριμένους στόχους για να υλοποιηθεί η διοικητική μεταρρύθμιση, η θεσμική μεταρρύθμιση σε αυτήν την χώρα, έχει στόχους για να βελτιωθεί και να βελτιώνεται καθημερινά η ποιότητα ζωής όλων μας. 


Ποια είναι όμως η πραγματικότητα; 80% του ΕΣΠΑ στην περιφέρεια. Σιγά-σιγά βγαίνει η αλήθεια. Ούτε 10% δεν πρόκειται να πάει στους Πρωτοβάθμιους ΟΤΑ και αυτός θα είναι ο στόχος μας. Θα το ακούσετε μετά από λίγους μήνες. Αυτό θα είναι ο στόχος μας. Είναι τέτοιες οι γραφειοκρατίες που μπαίνουν στο Δ΄ Κοινοτικό Πλαίσιο Στήριξης, μεγαλύτερες από το Γ΄ Κοινοτικό Πλαίσιο Στήριξης, που τότε έγκαιρα η ΚΕΔΚΕ είχε διαφωνήσει και είχε συγκρουστεί, όσο μπόρεσε, που δεν θα επιτρέψουν στην Αυτοδιοίκηση Α΄ Βαθμού να διεκδικήσει παρά ένα μερίδιο της τάξης του 10%. 


Ακούσαμε σήμερα ότι το Πρόγραμμα Δημοσίων Επενδύσεων θα έχει μείωση το 2008 14,6%. Αυτό τι σημαίνει; Ότι λιγότερους πόρους για έργα  στην περιφέρεια, λιγότερους πόρους και για την Αυτοδιοίκηση. Πολλά από τα έργα που προγραμματίζουμε με συγχρηματοδότηση από το Πρόγραμμα Δημοσίων Επενδύσεων, δεν θα εκτελεστούν. 


Πριν από χρόνια είχαμε το ΕΠΤΑ. Θα είμαι σύντομος γιατί ο προηγούμενος ομιλητής με κάλυψε. Είχαμε το ΕΠΤΑ. Τελικά το ΕΠΤΑ αντί να είναι ένα πρόγραμμα συγχρηματοδοτούμενο και από κεντρικούς πόρους, κατέληξε να ναυαγήσει χρησιμοποιώντας πόρους μόνο της Αυτοδιοίκησης. 


Το ίδιο βιώνουμε και σήμερα με το ΘΗΣΕΑ. Πριν λίγα χρόνια, πριν δύο χρόνια, είχαμε μεγάλες προσδοκίες ότι θα λύσουμε μέσα από το ΘΗΣΕΑ πολλά προβλήματα. Σήμερα λοιπόν βλέπουμε ότι η απορροφητικότητά του είναι τέτοια που ουσιαστικά παρακρατούνται σήμερα που μιλάμε περί τα 100 εκατομμύρια ευρώ από πόρους που σε άλλη περίπτωση θα είχαν ήδη αποκεντρωθεί και θα ήταν στα ταμεία των Δήμων μας. Πρέπει να το κατανοήσουμε. 


Τι δείχνει αυτή η πρακτική από το  κεντρικό κράτος; Αυτή η πρακτική δείχνει ότι δεν θέλουν Αυτοδιοίκηση. Θέλουν μέσα από διαδικασίες γραφειοκρατικές να επιβεβαιώνεται η κεντρική εξουσία, να επιβεβαιώνεται καθημερινά, να δυσκολεύει τη λειτουργία των Δήμων και να οδηγεί κάποιους από εμάς να προσκυνούμε την κεντρική εξουσία για να κάνουμε ένα μικρό ή ένα πιο μεγάλο έργο και αυτό αντί να εξαλείφεται, συνέχεια διευρύνεται, μεγαλώνει. 


Σήμερα λοιπόν, τελειώνοντας οι εργασίες εδώ σε αυτήν την θεματική για τα οικονομικά, βλέπω σκυθρωπά πρόσωπα γιατί άλλα περιμέναμε και άλλα ήρθαν. Ας μπούμε λοιπόν στην πραγματικότητα να δούμε τι μπορούμε να διαχειριστούμε, τι μπορούμε να κερδίσουμε. 


Αναφέρθηκε αναλυτικά από προηγούμενο ομιλητή, από τον Αντιδήμαρχο Αθηναίων, κάποια θέματα που είχαν να κάνουν με τα πρόστιμα, με το 2%. Εγώ θα συμφωνήσω απόλυτα και πιστεύω ότι αυτά τα θέματα θα πρέπει να μπουν στην απόφαση του Συνεδρίου. Δεν μπορεί να εισπράττουμε χρήματα με τεράστια πρόστιμα. Όταν σκαντζάρει η χρονιά, να επιβάλλονται πρόστιμα για τέλη κατάληψης πεζοδρομίου για παράδειγμα, με προσαύξηση 200 και 300%. Δεν γίνονται αυτά. 


Ουσιαστικά έχουμε πλασματικούς προϋπολογισμούς, δίνουμε την εντύπωση ότι είμαστε ανίκανοι να εισπράξουμε τα χρήματα που μας ανήκουν και κάποια στιγμή θα μας το πούνε και αυτό, ενώ στην πραγματικότητα αυτά τα χρήματα ξέρουμε όλοι ότι δεν θα εισπραχθούν ποτέ όλα. 



Άρα λοιπόν, τι πρέπει να γίνει για να διαχειριστούμε σήμερα την πραγματικότητα; Θα πρέπει να γίνει για άλλη μία αφορά και αυτό πιστεύω ότι πρέπει να μπει στις αποφάσεις του  Συνεδρίου, μια γενναία ρύθμιση με ευθύνη του Υπουργείου Οικονομικών, που θα την αποδεχτούν ή δεν θα την αποδεχτούν κάποιοι Δήμοι. Εγώ πιστεύω ότι όλοι θα την αποδεχτούν. Μία ρύθμιση για τα οφειλόμενα, είτε από 2%, είτε από διάφορα άλλα τέλη. Μία γενναία ρύθμιση που θα σβήνει το μεγαλύτερο κομμάτι των προστίμων που έχουν επιβληθεί. Βεβαίως δια νόμου έχουν επιβληθεί, αλλά είναι πρόστιμα δυσβάσταχτα για τους επαγγελματίες, που αυτήν την εποχή βιώνουν μία δυσάρεστη κατάσταση στην αγορά. Τότε θα έχουμε μία ελπίδα να εισπράξουμε ένα κομμάτι από αυτά που μας οφείλονται και να προγραμματίσουμε κάποια έργα άμεσα, από το 2008.


Είτε παραμείνει το 2%, είτε πάμε σε έναν άλλο φόρο πολύ μικρότερο που θα τον έχουν όλοι οι επιτηδευματίες, αυτός ο φόρος θα πρέπει να εισπράττεται μέσα από τις Εφορίες, μέσα από διαδικασίες του Υπουργείου Οικονομικών. Αυτό που γίνεται σήμερα, δεν μπορεί να συνεχιστεί. Είναι και ένας λόγος που οι οφειλές όλο και μεγαλώνουν. Να ερχόμαστε μετά από δύο ή τρία χρόνια και να κάνουμε βεβαιωτικούς καταλόγους και οι βεβαιωτικοί κατάλογοι αυτοί είναι όλοι με πρόστιμα. Όλοι οι κατάλογοι είναι με πρόστιμα γιατί ποτέ δεν ενοχλήσαμε έγκαιρα, κανένας μηχανισμός δικός μας ή του Υπουργείου  Οικονομικών, δεν ενόχλησε έγκαιρα τους επαγγελματίες, τους οφειλέτες του 2% ή άλλων τελών ότι πρέπει να καταβάλλουν και στο Δήμο που φιλοξενούνται έναν φόρο, το 2% ή κάποιο άλλο τέλος. 


Άρα λοιπόν, γενναία ρύθμιση για να εισπράξουμε, να δούμε τι θα κάνουμε. Μην περιμένετε από τα ομόλογα τριετή, πενταετή και δεκαετή να πάρουμε χρήματα, γιατί από τα τρία δις που κάποιοι έλεγαν το 2003 προεκλογικά, φτάσαμε σήμερα να ισχυρίζονται κάποιοι ότι έχουμε συμφωνήσει και σαν ΚΕΔΚΕ στο 1,4. Εγώ όμως δεν είδα τέτοια συμφωνία. Εδώ είδα 2 δισεκατομμύρια από τον κύριο Γκέκα να αναφέρεται με τα στοιχεία που έχει η ΚΕΔΚΕ και 1,4 η θέση του Υπουργείου Οικονομικών. 


Βεβαίως, χθες αναφέρθηκε και από τον κύριο Δανιηλίδη, τον συνάδελφο, ότι και στον απολογισμό, στην απογραφή που έγινε προς την Ευρωπαϊκή Ένωση και εκεί τρία δις αναφέρονται σε αυτήν την απογραφή. Τώρα, όλοι βγάζουμε τα συμπεράσματα. 


Δεν μπορούμε λοιπόν με αυτά τα λογιστικά, με αυτές τις υποσχέσεις, να κάνουμε πολιτική στους Δήμους. Θα οδηγηθούμε σε   αδιέξοδο, όπως σε αδιέξοδο έχουμε οδηγηθεί όσοι από εμάς έχουμε κάνει προγραμματικές συμβάσεις. Ακούσαμε χθες τον κύριο  Φούρα να λέει το δικό του παράδειγμα. Εγώ θα σας πω δύο παραδείγματα.


Μία προγραμματική σύμβαση που έγινε μετά τις πλημμύρες τις μεγάλες του ’97 στην Κόρινθο, 600 εκατομμύρια, δεν εκταμιεύσαμε παρά 120 εκατομμύρια δραχμές από όλα αυτά και όχι μόνο αυτό, οι νόμιμες αποφάσεις του Δημοτικού Συμβουλίου για αποπληρωμή εργολάβων που είχαν αναλάβει έργα, με έγκριση έργα, με αποφάσεις εγκριτικές έργα, οδηγήθηκαν τελικά στις αίθουσες του Ελεγκτικού Συνεδρίου ότι τάχα κακώς έγινε το δάνειο και θα πρέπει να βγουν καταλογιστικές πράξεις. 


Εκεί έχουμε οδηγηθεί. Να κάνουμε έργα μέσα από προγραμματικές συμβάσεις και αυτοί που τις έχουν υπογράψει, να μην τις υπολογίζουν και μετά να βρισκόμαστε και μπλεγμένοι, όπως βρέθηκε και ο Δήμαρχος από την Τήλο.


Έχουμε τώρα ένα άλλο παράδειγμα εμείς, πρόσφατο. Έργο εγκεκριμένο, δημοπρατείστε, 500.000 €, από τα ΕΤΕΡΠΣ του ΥΠΕΧΩΔΕ, ένα εκατό από ΘΗΣΕΑ. Τα πεντακόσια ποτέ δεν ήρθαν και ούτε έχουν έρθει. Τι κάνουμε τώρα εμείς; 


Υπάρχει το προηγούμενο του δανείου, που δεν θα ψηφίσει κανένας Δημοτικός Σύμβουλος, μα κανένας Δημοτικός Σύμβουλος δεν θα ψηφίσει δάνειο για να αποπληρώσουμε τους εργολάβους. Η εργολαβία είναι σε εξέλιξη. 


Γιατί λοιπόν συμπεριφέρονται έτσι; Μήπως θα πρέπει να οδηγηθούμε στις πρακτικές που ανέφερε χθες ο Δήμαρχος Πατρέων, να πάμε δικαστικά απέναντι στα κεντρικά Υπουργεία που δεν  τηρούν τις υπογραφές που βάζουν στις προγραμματικές συμβάσεις. Θα πάμε απέναντι στο Υπουργείο Εσωτερικών και στις αποκεντρωμένες Υπηρεσίες του, που μας λένε να δημοπρατήσουμε  έργα, τα δημοπρατούμε και τελικά δεν γίνονται πληρωμές από ένα κομμάτι που πρέπει να χρηματοδοτηθεί το κάθε έργο. 


Αυτή είναι η δική μας πραγματικότητα. Μία πραγματικότητα που δεν μας κάνει αισιόδοξους. 


Ωραία ήταν η εισήγηση, το είπα και στην αρχή, που κατατέθηκε από το Προεδρείο της ΚΕΔΚΕ. Πραγματικά μας βρίσκει όλους σύμφωνους και όλοι θέλουμε αρμοδιότητες που σήμερα ασκούνται από το κράτος, να έρθουν πιο κοντά στον πολίτη, να έρθουν στους Δήμους μας. Μέχρι τώρα όμως, η πρακτική έχει δείξει ότι το κεντρικό κράτος ποτέ δεν είναι ειλικρινές μαζί μας, ποτέ δεν αναλαμβάνει υποχρεώσεις όπως αυτές απορρέουν όταν αποκεντρώνονται οι αρμοδιότητες. Το έχει κάνει κατ’ επανάληψη. Το έχει κάνει στα σχολικά κτίρια που πήραμε την συντήρηση, στα πανάρχαια Αθλητικά Κέντρα που πήραμε, τις πανάρχαιες αθλητικές εγκαταστάσεις, που ουσιαστικά τις συντηρούμε μόνοι μας, το κάνει με τους Παιδικούς Σταθμούς, που χρόνια τώρα δίνει χωρίς καν τιμαριθμική αναπροσαρμογή τα ίδια και τα ίδια χρήματα και εμείς αναγκαζόμαστε και θα συμφωνήσω με τον προηγούμενο ομιλητή, αναγκαζόμαστε να αυξάνουμε τα τροφεία και να γινόμαστε δυσάρεστοι στην τοπική μας κοινωνία. 


Συνάδελφοι, η λύση είναι να συνεχίσουμε να διεκδικούμε συσπειρωμένοι γύρω από την Κεντρική Ένωση Δήμων και Κοινοτήτων, γιατί είναι μονόδρομος για όλους εμάς και εγώ χαίρομαι που τελευταία επιβεβαιώνονται οι ομόφωνες αποφάσεις που υπήρχαν και τα προηγούμενα χρόνια. Κάποια στιγμή όμως, θα πρέπει αν οδηγηθούμε σε αδιέξοδα, μία-μία αυτές τις αποκεντρωμένες αρμοδιότητες που σήμερα ασκούμε, να τις επιστρέψουμε πάλι στο κράτος. Να τις εκτελεί με τον ίδιο κακό τρόπο που τις εκτελούσε τα προηγούμενα χρόνια, να τις εκτελεί βάζοντας το χέρι στην τσέπη και όχι να αξιώνει από εμάς να βάζουμε ένα μεγάλο κομμάτι των χρημάτων που απαιτούνται για να στηριχτούν αυτές οι αποκεντρωμένες αρμοδιότητες. 

ΠΡΟΕΔΡΕΙΟ: Να ευχαριστήσουμε και τον Δήμαρχο Κορινθίων. Κλείνοντας τον σημερινό θεματικό κύκλο για τα οικονομικά, θα ήθελα να σας ανακοινώσω έχουν καταγραφεί όλες οι προτάσεις που έχουν ειπωθεί από το βήμα του Συνεδρίου. Αύριο το μεσημέρι και μετά το τέλος των θεματικών κύκλων για το ΕΣΠΑ, θα ανακοινωθούν ανά θεματικό κύκλο και τα συμπεράσματα από τις αρμόδιες Επιτροπές. 


Θα ήθελα να σας ευχαριστήσω για την υπομονή. Πρέπει να υλοποιήσουμε την πρόταση που έκανε ο κύριος Τζεφεράκος σχετικά με το να κρατήσουμε ενός λεπτού σιγή στην μνήμη όσων χάθηκαν στις πρόσφατες πυρκαγιές. 


Μετά το τέλος της σιγής, θα αποχωρήσουμε. Σας ευχαριστώ. 

ΕΝΟΣ ΛΕΠΤΟΥ ΣΙΓΗ

